Kulhudhuffushi Online - Kulhudhuffushi gai alah hadhaa bandharuge massakai kuraane bayaku hoadhany\nކުޅުދުއްފުށީ ވެލިގަނޑު: ފޮޓޯ އަލްސަން އާމިރު\nކުޅުދުއްފުށީގައި އަލަށް ހަދާ ބަނދަރުގެ މަސައްކަތް ކުރާނެ ބަޔަކު ހޯދުމަށް ހުޅުވާލައިފި އެވެ. ވެލިގަނޑު ސަރަހައްދުގައި ތަރައްގީކުރާ މިބަނދަރަކީ އޭޝިއަން ޑިވެލޮޕްމަންޓް ބޭންކު( އޭޑީބީ) ލޯނު އެހީގައި ހަދަން ހަމަޖެހިފައިވާ ބަނދަރެވެ.\nމިމަސައްކަތް ކޮށްދޭނެ ފަރާތެއް ހޯދުމަށް ފިނޭންސް މިނިސްޓްރީ ހުޅުވާލާފައިވާއިރު ބިޑް ސެކިއުރިޓީގެ ގޮތުގައި 180،00.000 ޑޮލަރު ބަހައްޓަން ޖެހެ އެވެ.\nރާއްޖެއާއި ރާއްޖެއިން ބޭރުގެ ފަރާތްތަކަށް ކުރިމަތިލެވޭގޮތަށް ހުޅުވާލާފައިވާ މިބިޑުގެ ޕްރީބިޑް މީޓިން އޮންނާނީ އަންނަމަހުގެ ދެވަނަ ދުވަހު އެވެ. އަދި ބީލަން ހުޅުވަން ނިންމާލައިވަނީ މާރޗްމަހުގެ 22 ވަނަ ދުވަހު އެވެ.\nމިދިޔަ އަހަރުގެ ނޮވެމްބަރުމަހު ކުޅުދުއްފުށީގައި ބޭއްވި “އުދުހޭ” ޖަލްސާގައި ވާހަކަދައްކަވަމުން ހައުންސިން މިނިސްޓަރ ޑރ މުހައްމަދު މުއިޒް ވިދާޅުވެފައިވަނީ ރާއްޖޭގައި ހަދައި އެންމެ ތަނަވަސް އަދި ބޮޑު ބަނދަރު ހަދަން ހަމަޖެހިފައިވަނީ ކުޅުދުއްފުށީގައި ކަމަށެވެ. 1100 ފޫޓް ދިގު 500 ފޫޓް ފުޅާ މި ބަނދަރުގެ މަސައްކަތް މިއަހަރުގެ މާރޗުމަހު ފަށާނެކަމަށް މިނިސްޓަރު ވަނީ އޭރު ވިދާޅުވެފަ އެވެ.\nމިނިސްޓަރު މުއިއްޒު ވިދާޅުވެފައިވަނީ ކުޅުދުއްފުށީގައި ހަދަން ހަމަޖެހިފައިވާ ބަނދަރަކީ އާދައިގެ ބަނދަރެއް ނޫން ކަމަށާއި ބަނދަރު ބޭރު ތޮށީގައިވެސް އޮޑި ދޯނި ފަހަރު އެޅޭގޮތަށް ވަރަށް ފުރިހަމައަށް ހަދައި ބަނދަރެއް ކަމަށެވެ. އަދި ބަނދަރުގެ އަރިމަތީ ތޮށީގައިވެސް ޖެޓީތަކެއް ލެވިފައި ހުންނަ ވަރަށް ބޭނުންކުރެވޭގޮތަށް ފަރުމާކުރެވިގެންދާ ބަނދަރެއްކަމަށެވެ.\nބަނދަރުގައި ޒަމާނީ ފެންވަރުގެ ފެރީ ޓާމިނަލެއް ހަދަން ހަމަޖެހިފައިވާއިރު އެތަނުގައި ތަފާތު ވިޔަފާރިތަށް ކުރެވޭގޮތަށް ހަމަޖެހިފައިވާނެ ކަމަށެވެ. އަދި ބަނދަރުން ބަލަހައްޓާނެ ގޮތާއި ބަނދަރުން ނަފާ ހޯދާނެ ގޮތުގެ ތަމްރީންވެސް ކަމާ ބެހޭ ފަރާތްތަކަށް ދޭނެކަމަށްވެސް މިނިސްޓަރު މުއިއްޒު ވަނި ވިދާޅުވެފަ އެވެ.\n55 ޓީމާއެކު އެމްބީއޭ3އޮން3ޓޯނަމެންޓް މިއަދު ކުޅުދުއްފުށީގައި ފަށަނީ\nސީކުއީން ބޯޓްގެ ދަތުރުތައް ހޯމަ ދުވަހުން ފަށަނީ، ޓިކެެޓެއް 250ރ އާއި 400ރ އަށް !\nސީކުއީން ބޯޓަށް ދިމާވި ޓެކްނިކަލް މައްސަލައަކާ ހެދި ދަތުރުތައް ފެށުން ފަސްކޮށްފި\nހައިކޯޓް އުތުރު ގޮތްޕަށް ރަޖިސްޓްރާއެއް ހޯދަނީ\n"މާއްޓޭ" ފުޓްބޯލް އެކަޑަމީ ކުޅުދުއްފުށީގައި ފަށައިފި


Raajje gai hingaa anti-body survey ge baiverin hovaanee guruathun\nސިރޯ ޕްރިވިލެންސް ސަރވޭ\nރާއްޖޭގައި ހިންގާ އެންޓިބޮޑީ ސާވޭގެ ބައިވެރިން ހޮވާނީ ގުރުއަތުން\nސާވޭ ކުރިޔަށް ގެންދަނީ ހަތަރު އުމުރުފުރައަކަށް ބަހާލައިގެން\nމަސައްކަތް ކުރަނީ ހުރިހާ ސާމްޕަލްތައް ހަތަރު ހަފްތާ ތެރޭގައި ނަގާ ނިންމުމަށް\nސާވޭގައި ގުރުއަތުން މީހުން ހޮވަނީ ވީހާ ވެސް ސައިންޓިފިކް ދިރާސާ ގެންދިއުމަށް\nކ. މާލެ | 18 އޮކްޓޯބަރ 2020 | އާދީއްތަ 03:34 | 4,017\nސިރޯ ޕްރިވިލެންސް ސަރވޭގައި ސާމްޕަލް ނެގުމުގެ މަސައްކަތްކުރަނީ - ހެލްތު ޕްރޮޓެކްޝަން އެޖެންސީ\nދިވެހިރާއްޖޭގެ ގައުމީ ޔުނިވަރސިޓީ (އެމްއެންޔޫ) އާއި ގުޅިގެން އެޗްޕީއޭއިން ކުރިޔަށް ގެންދާ އެންޓިބޮޑީ ޓެސްޓް ދިރާސާ ނުވަތަ ސިރޯ ޕްރިވިލެންސް ސާވޭގައި ސާމްޕަލް ނަގަނީ ގުރުއަތު ނަގައިގެން ހޮވޭ މީހުންގެ ކަމަށް ބުނެފިއެވެ.\nއެކަމުގައި އިސްކޮށްއުޅުއްވާ އެމްއެންޔޫގެ ރިސަރޗް ފެކަލްޓީގެ ޑީން ޑރ. ރަހީމާ އަބްދުއްރަހީމް ވިދާޅުވީ މި ސާވޭގެ އެންމެ މުހިންމު ބޭނުމަކީ މާލެ ސަރަހައްދުގެ އާބާދީގެ ތެރެއިން ކުރިން ކޮވިޑް-19 އަށް ހުށަހެޅިފައިވަނީ އާބާދީގެ ކިތައް އިންސައްތަތޯ ބެލުން ކަމަށެވެ. މީގެ ސަބަބުން ކޮވިޑް ފެތުރިފައިވާ ބާރުމިން ދެނެގަނެވި، ސިޔާސަތުތަކަށް އިތުރަށް ގެންނަންވީ ކޮން ބަދަލުތަކެއްތޯ ބެލިގެންދާނެ ކަމަށް ރަހީމާ ވިދާޅުވިއެވެ.\nމި ދިރާސާ ކުރަން ބޭނުންކުރަނީ ދުނިޔޭގެ ސިއްހަތު ޖަމިއްޔާ (ޑަބްލިޔުއެޗްއޯ) އިން އެކުލަވާލާފައިވާ މެތޮޑޮލަޖީ ކަމަށް ޑރ ރަހީމާ ވިދާޅުވިއެވެ. ސިރޯ ޕްރިވިލެންސް ސާވޭ ކުރިޔަށް ގެންދަނީ ހަތަރު އުމުރުފުރައަކަށް ބަހާލައިގެންނެވެ.\nއެއީ 17 އަހަރުން ދަށުގެ ކުދިންނާއި 18 އަހަރާއި 34 އަހަރާ ދެމެދުގެ މީހުންނާއި 35 އަހަރާއި 59 އަހަރާ ދެމެދުގެ މީހުން އަދި އުމުރުން 60 އަހަރުން މަތީގެ އުމުރުފުރާތަކެވެ. މީގެ ތެރެއިން މިހާރު ކުރިޔަށްދަނީ އުމުރުން 17 އަހަރުން ދަށުގެ ކުދިންގެ ސާމްޕަލް ނެގުމުގެ ކަންކަން ކަމަށް ޑރ. ރަހީމާ ވިދާޅުވިއެވެ. މިއީ މިނިސްޓްރީ އޮފް އެޑިޔުކޭޝަންގެ އެހީތެރިކަމާ އެކު ސްކޫލްތަކާއި ގުޅިގެން ކުރިއަށް ގެންދާ މަސައްކަތެކެވެ.\nއެ ބޭފުޅުން އުޅުއްވާ ސަރަހައްދުތައް ބަލާފައި އެންމެ ކައިރި ތާކަށް ލޭ ނެގުމަށްޓަކައި އަދި ސާވޭ ހެދުމަށްޓަކައި ކުދިން ގެންދަނީ ބެލެނިވެރިންނާއެކު. އެންޓި ބޮޑީ ޓެސްޓް ވީމާ ލޭ ނަގައިގެން ސާވޭ ކުރެވެނީ. އަޅުގަނޑުމެން ޔަގީންކަން އަރުވަން ޑަބްލިޔުއެޗްއޯގެ ގައިޑްލައިންގައިވާ ގޮތަށް ސަލާމަތީ ކަންކަން ދަމަހައްޓާނެކަމަށް. އެހެން ޓެސްޓްތަކަށް ވެސް ޓެސްޓް ކުރާ ފަދައިން ކުޑަކޮށް ލޭ ނަގާނީ. ލޭ ނަގާނީ އެޗްޕީއޭގެ ރެޕިޑް ރެސްޕޯންޑް ޓީމުން. ފާހަގަކުރަން ބެލެނިވެރިންގެ ފަރާތުން އެއްބާރުލުން ލިބިފައިވާ ކަން މިކަން ކުރިޔަށް ގެންދިޔުމުގައި\n~ އެމްއެންޔޫގެ ރިސަރޗް ފެކަލްޓީގެ ޑީން ޑރ. ރަހީމާ އަބްދުއްރަހީމް\nއޮކްޓޯބަރ މަހުގެ 15 ވަނަ ދުވަހު ދުވަހު ފެށި ދިރާސާގެ ބައިވެރިން ގުރުއަތުން ހޮވަން ނިންމެވި ސަބަބު ސާފު ކޮށްދެއްވަމުން ޑރ. ރަހީމާ ވިދާޅުވީ، އެއީ މި ދިރާސާ ވީހާ ވެސް ސައިންޓިފިކް ކޮށް ކުރިއަށް ގެންދިއުމުގެ ބޭނުމުގައި ކުރާ ކަމެއް ކަމަށެވެ.\nޓެސްޓް ކުރާއިރު އުމުރު ފުރާތަކުން ސާމްޕަލްތައް ނަގަނީ ރޭންޑަމްކޮށް ނުވަތަ ގުރުއަތުން ހޮވޭ ނަންބަރުތަކަކަށް. ސްކޫލްތަކާއި ގުޅިގެން ކުދިން ހޮވާއިރު މިގުޅަނީ ގުރުއަތުން ހޮވިފައިވާ ކުދިންނަށް. އެހެންވީމާ 18 އަހަރުން މަތީގައިވެސް ގުރުއަތުލައިގެން ރޭންޑަމްކޮށް ގުޅާނީ. ބޭނުމަކީ ސައިންޓިފިކްކޮށް ކުރިޔަށް ގެންދިޔުމާއި ބަލި މާލެ ތެރެއަށް ފެތުރިފައިވާ މިންވަރު ދެނެގަތުން.\n~ އެމްއެންޔޫގެ ރިސަރޗް ފެކަލްޓީގެ ޑީން ޑރ ރަހީމާ އަބްދުއްރަހީމް\nމި ދިރާސާ ކުރާ ފަރާތްތަކުން މަސައްކަތް ކުރަމުން އަންނަނީ ހަފުތާއެއްގެ ތެރޭގައި އުމުރުން 17 އަހަރުން ދަށުގެ ބައިގެ ސާމްޕަލްތައް ނަގާ ނިންމާލުމަށް ކަމަށެވެ. އަދި ހުރިހާ އުމުރުފުރައެއްގެ މީހުންގެ ސާމްޕަލްތައް ހަތަރު ހަފްތާ ތެރޭގައި ނަގާ ނިންމުމަށް މަސައްކަތްކުރައްވާ ކަމަށް ޑރ. ރަހީމާ ވިދާޅުވިއެވެ.\nމީގެ ކުރިން އޭޑީކޭ ހޮސްޕިޓަލުން ވެސް ވަނީ އެންޓިބޮޑީ ޓެސްޓު ހެދުމުގެ މަސައްކަތް ކޮށްފައެވެ. އެ ހޮސްޕިޓަލުން ހާމަކޮށްފައިވާ މައުލޫމާތަށް ބަލާއިރު، ކޮވިޑް-19 އާ ގުޅިގެން ފްރޮންޓްލައިންގައި މަސައްކަތްކުރާ މީހުންގެ ތެރެއިން 3004 މީހެއްގެ އެންޓިބޮޑީ ޓެސްޓު ހެދި އިރު، އޭގެ ތެރެއިން 125 މީހެއްގެ ހަށިގަނޑުން އެންޓިބޮޑީ ވަނީ ފެނިފައެވެ.\nޚާއްސަ އެހީއަށް ބޭނުންވާ ކުދިންގެ ހައްޤުތައް ކަށަވަރުކުރުމަށް އެންމެން އެއްމޭޒަކަށް!\nއިބްރާހީމް ޙުސައިންފުޅު އަވަހާރަވުމަކީ ތަޢުލީމީ ދާއިރާއަށް ލިބުނު ހިތާމައެއް: ރައީސް\nމިންތީގެ ހަމަހަމަކަން ގާއިމްކުރަން ކުރާ މަސައްކަތުގައި، ނަތީޖާ އެބަފެނޭ: މާރިޔާ\nއެފްއޭއެމް ފައުންޑޭޝަން ހުކުރު ދުވަހު ލޯންޗް ކުރަނީ\nކިޔަވައިދިނުމާއި، ދިރާސާކުރުމުގެ ފެންވަރާއި މެދު ސުވާލު އުފެދިގެން ނުވާނެ: ޑރ. އިބްރާހިމް ހަސަން\nހައިކޯޓުގެ އިސްފަނޑިޔާރު ކަމަށް ހާތިފް ހިލްމީ އައްޔަނުކޮށްފި


"Fehi kulaige loluge" anhen kujjaa Pakistan in deport kollanee | Mihaaru\nނެޝަނަލް ޖިއޮގްރަފިކް މަޖައްލާގެ ބޭރުގަނޑުގައި ޖެހި، އަފްޣާނިސްތާނުގެ "ފެހި ކުލައިގެ ލޮލުގެ" އަންހެން ކުއްޖާ.\n"ފެހި ކުލައިގެ ލޮލުގެ" އަންހެން ކުއްޖާ ޕާކިސްތާނުން ޑިޕޯޓްކޮށްލަނީ\n05 ނޮވެމްބަރ 2016 - 17:272comments\nއިސްލާމްއާބާދު (ނޮވެމްބަރު 5) - ނެޝަނަލް ޖިއޮގްރަފިކް މަޖައްލާގެ ބޭރުގަނޑުގައި ފޮޓޯ ޖެހުމުން މުޅި ދުނިޔެ އަށް މަޝްހޫރުވި އަފްޣާނިސްތާނުގެ "ފެހި ކުލައިގެ ލޮލެއް ލިބިފައިވާ" ޝަރުބަތު ގުލާ ޕާކިސްތާނުން ޑިޕޯޓްކޮށްލަން ނިންމައިފި އެވެ.\nއަފްޣާނިސްތާނުގެ ސަރަހައްދީ ރޮނގާ ކައިރީގައި އޮންނަ ޕިޝާވަރުން ގުލާ ހައްޔަރުކުރީ ވަގު އައިޑީ ކާޑުތަކަކާ އެކު ޕާކިސްތާނުގައި ދިރިއުޅެމުންދިޔަ މައްސަލައެއްގައި މިދިޔަ މަހު 23 ގަ އެވެ. މި މައްސަލާގައި އޭނާ 15 ދުވަހު ޖަލުގައި ބަހައްޓަން ވަނީ ހުކުމްކޮށްފަ އެވެ. އަނބުރާ އަފްޣާނިސްތާނަށް އޭނާ ޑިޕޯޓްކޮށްލާނެ ކަމަށް ބެލެވެނީ ހޯމަ ދުވަހު އެވެ.\nއަފްޣާނިސްތާނުގެ އަންހެން ކުއްޖާ ވަނީ 15 ދުވަހަށް ޖަލަށްލާފައި. --ފޮޓޯ:ރޮއިޓާސް\nއަފްޣާނިސްތާނުން ޕާކިސްތާނަށް ކަނޑައަޅާފައިވާ ހުންނަވާ ސަފީރު އުމަރު ޒަޚިލްވާލް ވިދާޅުވީ ހުރިހާ ކަމަކުން މިނިވަން ވެގެން ގުލާ ވަރަށް އަވަހަށް އަފްޣާނިސްތާނަށް ދާނެ ކަމަށެވެ. އަފްޣާނިސްތާނަށް ދިއުމުން ރައީސް އަޝްރަފް ޣަނީ ގުލާއާ ބައްދަލު ކުރުމަށް ވަނީ ހަމަޖެހިފަ އެވެ.\nގުލާގެ ވަކީލް ބުނީ ކޯޓުގައި ގުލާ ވަނީ ކުށަށް އިއުތިރާފްވެފައި ކަމަށެވެ. އަދި ގުލާ ވަނީ ޖަލު ހުކުމުގެ އިތުރުން، 110،000 ރުޕީސް (1،100 ޑޮލަރު) އިން ޖޫރިމަނާ ކޮށްފައި ކަމަށް ވެސް ބުންޏެވެ.\nޝަރުބަތު ގުލާ 2002 ވަނަ އަހަރު\nނެޝަނަލް ޖިއޮގްރަފިކްގެ ފޮޓޮގްރާފަރު ސްޓީވް މެކްކަރީ ގުލާގެ ފޮޓޯ ނެގީ 1984 ވަނަ އަހަރު، ޕިޝާވަރު ކައިރީގައި ހުރި ރެފިއުޖީ ކޭމްޕެއްގައި ހުއްޓަ އެވެ. ލޮލުގައިވާ ފެހި ކުލައިގެ ކަޅީގެ ސަބަބުން އެ އަންހެން ކުއްޖާ މަޝްހޫރުކަން ހޯދާފައި ވަނީ އުމުރުން އެންމެ 12 އަހަރުގަ އެވެ.\nއަފްޣާނިސްތާނުގެ އަންހެން ކުއްޖާގެ ފޮޓޯ ނެގި ސްޓީވް މެކްކަރީ. --ފޮޓޯ:އޭއެފްޕީ\nމިހާރު އުމުރުން 44 އަހަރު ވެފައިވާ ގުލާގެ ފޮޓޯ ޖަހާފައި ވަނީ 1985 ވަނަ އަހަރުގެ ޖޫން މަހު ނެރުނު ނެޝަނަލް ޖިއޮގްރަފިކް މަޖައްލާގެ ބޭރުގަނޑުގަ އެވެ. ނެޝަނަލް ޖިއޮގްރަފިކުން ގުލާއާ ބެހޭ ގޮތުން ކުރު ޑޮކިއުމެންޓްރީއެއް ވެސް ހެދި އެވެ. އެ ޗެނަލުން 2002 ވަނަ އަހަރު ވަނީ އޭނާ ހޯދައި އަލުން އެ ވާހަކަ ގެނެސްދީފަ އެވެ.\nއިތުރު ލިޔުންތައް ޕާކިސްތާން އަފްޣާނިސްތާން ދެކުނު އޭޝިއާ


Local council thakah baaru dheyn govaalaa2garaareh majileehah\nކައުންސިލްތަކަށް ބާރު ދޭން ގޮވާލާ ދެ ގަރާރެއް މަޖިލީހަށް\nރައްޔިތުންގެ މަޖިލީހުގެ ޖަލްސާއެއް: ކައުންސިލްތަކަށް ބާރު ދިނުމަށް ގޮވާލައި ދެ ގަރާރެއް މަޖިލީހަށް ހުށަހެޅި -- ފޮޓޯ: މަޖިލީސް\nރާއްޖޭގެ ލާމަރުކަޒީ ނިޒާމުގެ ދަށުން އުފައްދާފައިވާ ލޯކަލް ކައުންސިލްތަކަށް ބާރުތައް ދިނުމަށް ގޮވާލައި ދެ ގަރާރެއް ރައްޔިތުންގެ މަޖިލީހަށް މިއަދު ހުށަހަޅައިފި އެވެ.\nއުނގޫފާރު ދާއިރާގެ މެންބަރު މުހައްމަދު ވަހީދު (ވައްޑޭ) ހުށަހެޅުއްވި ގަރާރުގައި ގޮވާލާފައި ވަނީ ލާމަރުކަޒީ އުސޫލުން ރާއްޖޭގެ ރަށްތައް ހިންގުމަށް ލޯކަލް ކައުންސިލްތައް މާލީ ގޮތުން ބާރުވެރި ކުރުމަށެވެ. ހުޅުމާލެ ދާއިރާގެ އެމްޑީޕީގެ މެންބަރު އަލީ ނިޔާޒު ހުށަހެޅުއްވި ގަރާރުގައިވާ ގޮވާލާފައި ވަނީ ރަށްރަށުގެ ސަރަހައްދު ކަނޑައެޅުމަށާއި ރަށްރަށުގެ މުއްސަނދިކަން އެ ރަށަކަށް ލިބި ދިނުމަށެވެ.\nވައްޑޭ ހުށަހެޅުއްވި ގަރާރުގައި ލޯކަލް ކައުންސިލްތައް މާލީ ގޮތުން ބާރުވެރި ކުރުމަށް ހަތަރު ކަމެއް ކުރުމަށް ގޮވާލާފައިވެ އެވެ. އޭގެ ތެރޭގައި ކޮންމެ ކޮންމެ އަހަރެއްގެ ދައުލަތުގެ ބަޖެޓުން ފަސް ޕަސަންޓަށްވާ ފައިސާ ފިނޭންސް މިނިސްޓްރީން ކަނޑައަޅާ އުސޫލަކުން ކައުންސިލްތަކަށް ލިބިދިނުން ހިމެނެ އެވެ. އަދި އެ ފައިސާއިން އެ އަހަރަކަށް ކުރުމަށް ކަނޑައަޅާ މަސައްކަތްތައް ވެސް ކައުންސިލްތަކުގެ ދަށަށް ބަދަލުވާ ކަން މަޖިލީހުން ކަށަވަރު ކުރަން ޖެހޭނެ ކަމަށް ގަރާރުގައިވެ އެވެ.\nއޭގެ އިތުރުން، ބިމުގެ ކުލީގެ ގޮތުގައި ސަރުކާރަށް ލިބޭ އާމްދަނީގެ 40 ޕަސެންޓް، ފިނޭންސް މިނިސްޓްރީން ކަނޑައަޅާ އުސޫލަކުން ކައުންސިލްތަކަށް ލިބިދޭން ޖެހޭ ކަމަށް ވައްޑެގެ ގަރާރުގައިވެ އެވެ. އަދި ކައުސިލްތަކަށް ދޭ ފައިސާ ބޭނުން ކުރުމާ ގުޅޭ އުސޫލުތަކާއި އެ ފައިސާއާ ގުޅިގެން އުފެދޭ އިދާރީ އަދި މާލީ ޒިންމާތަައް ގާނޫނުގައި ކަނޑައެޅިގެން ބަޔާންކުރުމަށް އެ ގަރާރުގައިވެ އެވެ.\nއަލީ ނިޔާޒު ހުށަހެޅުއްވި ގަރާރުގައި ވަނީ ކޮންމެ ރަށެއްގެ ސަރަހައްދުގައި ހިމެނޭ ރަށްރަށާއި ފަޅާއި ފަރުފަދަ ތަންތަނާއި، އެފަދަ ތަންތަން ބޭނުންކޮށްގެން ލިބޭ އާމްދަނީ ނިސްބަތް ވަނީ އެ ރަށެށްގެ ރަށު ކައުންސިލަށް ކަމަށް މަޖިލީހުން ކަނޑައަޅަން ޖެހޭނެ ކަމަށެވެ. އަދި އެ ސަރަހައްދުތަކުން ލިބޭ އާމްދަނީ އިން ރަށު ރައްޔިތުންގެ އަސާސީ ބޭނުންތަކާއި އުމްރާނީ ތަރައްގީއަށްޓަކައި ކުރަން ޖެހޭ ކަންކަން ކުރުމުގައި އަމަލު ކުރަން ޖެހޭނެ ގޮތް ގާނޫނުގައި ބަޔާން ކުރުން ގަރާރުގައިވެ އެވެ.\nއަލީ ނިޔާޒުގެ ގަރާރުގައިވާ ގޮތުން ކޮންމެ ރަށެއްގެ ސަރަހައްދަކީ އެ ރަށެއްގެ އުރަފުށުން ފެށިގެން 500 މީޓަރުގެ ސަރަހައްދެވެ. އެއް ފަޅެއްގައި މީހުން ދިރިއުޅޭ ދެ ރަށް ހިމެނޭނަމަ އެ ދެ ރަށުގެ ސަރަހައްދަކީ، ދެ ރަށުގެ ދެމެދުން ހަމަހަމައަށް ވަކިކޮށްލުމުން ކޮންމެ ރަށަކަށް ޖެހޭ މިންވަރު ލިބޭ ގޮތަށް ހަދަން ނިޔާޒުގެ ގަރާރުގައިވެ އެވެ.\nލޯކަލް ކައުންސިލްތަކަށް ބާރު ދިނުމަށް ގޮވާލައި މަޖިލީހަށް ދެ ގަރާރެއް ހުށަހަޅާފައިވާއިރު، މިދިޔަ ބުރާސްފަތި ދުވަހު އެމްޑީޕީގެ ކައުންސިލަރުންނަށް ހާއްސަކޮށްގެން އެ ޕާޓީން ބޭއްވި ކޮންފަރެންސްގައި ރައީސް އިބްރާހިމް މުހައްމަދު ސޯލިހް ފާހަގަކުރެއްވި ބައެއް ކަންކަން ވެސް އެ ގަރާރުތަކުގައި ހިމެނެ އެވެ.\nއެމްޑީޕީ ރައްޔިތުންގެ މަޖިލިސް އެލްޖީއޭ


BREAKING: Mandhu College Kairi Ah Zuvaanun Ehvejje - Vaguthu\nކޮވިޑް ފައްސި އަނެއްކާވެސް ސައްތައިން މައްޗަށް - 11 ގަޑިއިރު ކުރިން\nމަންދު ކޮލެޖް ކައިރީ މުޒާހަރާ ކުރަނީ – ވަގުތު އިމޭޖްސް: މުހައްމަދު ޖިމީ\nއެމްޑީޕީގެ ކުރީގެ ރައީސް އިބްރާހީމް އިސްމާއީލް (އިބްރާ) އިސްލާމް ދީނަށް ފާޑިކިޔާދައްކަމުންދާ ވާހަކަތަކާއި ދެކޮޅަށް ޒުވާނުން މިރޭ އެއްވުމުން އެސްއޯ ފުލުހުން ނިކުމެ މުޒާހަރާ ކުރަން އެއްވި މީހުން ފައްސާލައިފިއެވެ.\nގިނަ އަދަދެއްގެ ޒުވާނުން މިރޭ އެއްވީ މަންދު ކޮލެޖް ކުރިމައްޗަށެވެ. މަންދު ކޮލެޖަކީ އިބުރާ ހިންގަމުންދާ ކޮލެޖެކެވެ.\nބައެއް ޒުވާނުން އެ ސަރަހައްދަށް އެއްވެފައި ވަނީ ތަފާތު ޝުއޫރުތައް ލިޔެފައިވާ ގަނޑު ހިފައިގެންނެވެ.\nއެ ކޮލެޖު ކުރިމައްޗަށް އެއްވި ޒުވާނުން ދަނީ އިބްރާ ހައްޔަރު ކުރުމަށް ގޮވާލާފައެވެ. ލާދީނީ މީހުން ހައްޔަރު ކުރުމަށާއި، ދީން ދިފާއުކުރުމަށް އިލްމުވެރިން ނުކުތުމަށްވެސް އެއްބަޔަކު ގޮވަމުން ދިޔައެވެ.\nނަމަވެސް ގިނަ އިރުތަކެއް ނުވެ އެސްއޯ ފުލުހުން ވަނީ މަންދު ކޮލެޖް ކައިރިއަށް ގޮސް އިބުރާ އާއި ދެކޮޅަށް އަޑު އުފުލަމުން ދިޔަ ޒުވާނުން އެސަރަހައްދުން ފޮނުވާލާފައެވެ.\nމިރޭގެ އެއްވުމުގައި ސިޔާސީ އެއްވެސް ބޭފުޅަކު ނުފެނެއެވެ.\nއިބުރާ ފަހަކަށް އައިސް ޓްވިޓާގައި ފާޅުކުރަމުންދާ ޚިޔާލުތަކުގެ ސަބަބުން އޭނާ އަށް ވަނީ ގިނަ ބައެއްގެ ފާޑުކިޔުން އަމާޒުވެފައެވެ. ނަމަވެސް އިބުރާ އާއި މެދު ސަރުކާރުން އެއްވެސް ފިޔަވަޅެއް އަޅާފައެއް ނުވެއެވެ.\nއިބުރާގެ ބަހުގެ ހޫނު ހަމަލާތަކެއް އެމްޑީޕީގެ ލީޑަޝިޕަށް\nޑރ. މުއިއްޒު، އިބްރާއާ ބައްދަލުކުރައްވައިފި\nޖެނުއަރީ 21, 2019 21:17\nއަދިކިރިޔާ ތިޔަ ރަނގަޅުވަނީ\nޖެނުއަރީ 22, 2019 03:06\nމުޒާހަރާ އަކަށް ވުރެ ބޮޑަށް ފެށަން ށޯ އަކާ ވައްތަރީ.\nޖެނުއަރީ 21, 2019 21:20\nމިއީ އަހަރަމެން މިބުނާވާހަކަ ދީން ދެކެ ލޯބިވާ ވަރަށްގިނަ ނޫކަށިފުރާއިގެ ޒުވާނުން އެބަތިއްބޭ. މާތްވެގެންވާ އިސްލާމް ދީނުގެ ހައްގުގަ މިޒުވާނުން އަޑުއުފުލާނެ، ކެކޭނެ؛ އެއީ އެމީހުން ދީން ދެކެވާ ލޯބިން.\nޖެނުއަރީ 21, 2019 23:18\nނާ ރަނގަޅަށް.؟ ޒުވާނުން ދީން ދެކެ ވާ ލޯބިން ވިއްކަނީ ފަތް....\nޖެނުއަރީ 22, 2019 01:35\nޙަހަ.. އެއީ ކައެމެން ކަހަލަ ބައެއް ޒުވާނުން، ގިނަ ވާނީ ދީން ދިފާއު ކުރަން ނިކުންނަ މީހުން. އިބޫ ވެސް ފެއިލް ވާނީ މި ބައި ގަނޑު ދިފާއު ކުރަން ހަދައިގެން.\nޖެނުއަރީ 21, 2019 21:24\nދީނާއި ދެކޮޅު މީހުން ހިފާ ހައްޔަރުކުރަން ގޮވާލަން.\nއަލްހަމްދުލިﷲ... ރާއްޖޭގައި ލާދީނީ ފިކުރަށް ޖާގަ ދެވިގެން ނުވާނެ. ސިއްރުން އެމީހަކު ކޮންމެގޮތަކަށް އުޅުނަސް ހެވޭ އެކަމް ފާޅުގައި ދީނަށް ޖޯކު ޖެހިޔަ ދޭކަށް އަހަރެމެން ބަލަން ނުތިބޭނަން\nޖެނުއަރީ 21, 2019 21:25\nސާބަސް ދިވެހިން ދިވެހި ލޭ\nދެން ހިމޭނަކުން ނުތިބޭނެ\nމިފަހަރު އަގު އަދާކުރާނެ\nޖެނުއަރީ 21, 2019 21:29\nއިބްރާ މިފަހަރު ޖެހޭނެ ތިކުރި ކަމުގެ އަގު އަދާކުރަން.\nﷲ ސުބްޙާނަހޫ ވަތަޢާލާ އިރާދަކުރެއްވިއްޔާ، އެ ޒުވާނުން މައިތިރި އެއް ނުވާނެ. މުއުމިނުން ނިކަމެއްޗެއް ނުވާނެ!\nޖެނުއަރީ 21, 2019 22:47\nޖެނުއަރީ 22, 2019 00:51\nޖެނުއަރީ 27, 2019 10:09\nޖެނުއަރީ 21, 2019 21:31\nސާބަހޭ ކުދިންނޭ.. މަވެސް އެބަދަން!\nޖެނުއަރީ 21, 2019 21:32\nސަރުކާރުން މުޒާހަރާއަށް ނިކުންނަ މީހުން ހައްޔަރު ކުރާންޖެހޭ. ހަރުކަށި ފިޔަވަޅު އަޅާންޖެހޭ.. އިބުރާ ހައްޔަރު ކުރާކަށް ނުޖެހޭ..\nޖެނުއަރީ 21, 2019 22:37\nޔަގީން މީ ސަކިންދާ ކަން\nޖެނުއަރީ 21, 2019 22:59\nމާމިގިލި ނަންޖަހައިގެން ރަށުގެ ނަންހަޑިކުރަން މި އުޅެނީ ކޮން ލާދީނީ އެއްޗެއްތަ\nޖެނުއަރީ 21, 2019 23:19\nކަލޭ ހޭބަލި ނުވޭ! އިބުރާގެ ދިފާއުގަ އެ ޒުވާނުންނާ ކުރިމަތި ލާން ދާން ވީނު. ތިކަހަލަ ލާދީނީ މީހުންނަކަށް ނުކެރޭނެ!\nމި ސަރުކާރަކުން ނެތް އައިސް މޫނު މައްޗަށް ޕެޕަރ ސްޕްރޭ އެއް ނުކުރާނެކަން ޔަޤީން. އިރު އަރަންދެން މުޒާހިރާ ކުރަންވީ.\nޖެނުއަރީ 21, 2019 22:10\nއާ އެއްކަމެއް ނުކުރާނެ. ލާދީނީ އިބުރާގެ ކޮލެޖްކުރިމަތީ މަޑުމަޑުން އިށީދެ ތިބި3ޒުވާނުން ދަމާހަލާ ސްޓަރ ފޯސް ފޮނުވައިގެން ގެންދިޔަ މަންޒަރު އެއޮތީ ސޯޝަލް މީޑިޔާގަ ފެންނަން. ޕެޕަރ ސްޕްތަެޖެހުމަށްވުރެން މާއަނިޔާވާނެ އެކުދިން ނަށް އެހެދިގޮތުން\nޖެނުއަރީ 21, 2019 21:33\nޖަޒީރާ ވަންތަކޮށް ތިކުދިންކޮޅުވެސް ނިޒާމުން ގެއްލުވާލާކަށް މާގިނައިރެއްނުވާނެ\nޖެނުއަރީ 21, 2019 21:53\nޖަޒީރާ = ލާދީނީ\nޖެނުއަރީ 21, 2019 21:35\nޖެނުއަރީ 21, 2019 21:42\nސުންޕާސަރުކާރެއް، ފޭރިގަނެގެންއަރާއެހެރީ ހިތުން ސޯލިހު ތާހިރުގޮތަކަށް ނިމިގެންދާނީ\nޖެނުއަރީ 21, 2019 21:46\nތި ކޮލެޖް ބަންދުކުރުމަށް ގޮވާލަން\nޖެނުއަރީ 21, 2019 21:50\nސާ ބަސް ޒުވާނުންނަށް\nޖެނުއަރީ 21, 2019 21:54\nއަޅުގަނޑުވެސް އިބުރާ ކުއްވެރި ކުރަން އެކަމަކު ތިހާ ދީނީ ޒުވާނުން ބަރާބަރައް ނަމާދު ނުކުރާކަން ފާހަގަ ކޮއްލަން ދީނީޖޯސަކީ ކޯއްޗެއްބާ\nޖެނުއަރީ 27, 2019 10:11\nއިންޝާﷲ ހެޔޮ ދުޢާ ކުރަމާދެން\nޖެނުއަރީ 21, 2019 21:57\nއިސްނަގާ ހިނގާދާން ފާޅުގާ ދަރިންނޭ\nމުސްލިމެއްގެ ގޮތުގާ ފަހުރުވެރިވެލާން\nމީ ދިވެހިންނޭ މީ ދިވެހިންނޭ ދިވެހިން ގޮށްމުށަކަށް ނުސިހޭނޭ .\nޖެނުއަރީ 21, 2019 21:58\nދަރިންނޭ ތީ މިސަރުކާރުގެ ތަސައްވަރެއް\n4 ޝައިޚަކުވެސް ބައިވެރިވެގެން ހިންގާ\nނަހަލާލު ވެރިކަމެއްގެ އަޑީ ފޮރުވިފައި ހުރި\nސިއްރުތަށް ތިހާމަ ވަނީ\nކެރޭ ނުލަފާ ނުކުޅެދޭ މީހަކު ކަމުގައިވާ އިބުރާ\nލައްވައި ތިކުޅިގަނޑު ފެއްޓީ އޭނާ ބަންދެއްވެސް\nނުކުރާނެ ޖަލަކަށް ވެސް ނުލާނެ.\nޖެނުއަރީ 21, 2019 22:02\nއެއްބަޔަކު ޑިމޮކްރަސީ ދިފާއު ކުރަން. އަހަރެމެން ދީން\nދިފާއު ކުރަން. މި ފަހަރު އެނގިދާނެތާ...\nމާތްވި އިސްލާމްދީނާއި ޤައުމަށްޓަކައި ހިނގާށެދާން މިޖާނުދޭން....ސާބަހޭ...\nޕޮލިސް ސެކިއުލަރ ހަމީދުބެ ހޮޑުލެވިދާނެ.\nޖެނުއަރީ 21, 2019 22:23\nއިސްލާމްދީނާއި ދެކޮޅުމީހުންގެ ހިމާޔަތުގައި މިސަރުކާރަށްކިހާދުވަހަކު ގަދަފައި ވިއްދާފައި ހުރެވޭނެބާ\nޖެނުއަރީ 21, 2019 22:25\nސާނަހޭޒުވާނުން އިބުތާހައްޔަރުކުރަންދެން ޕޮލިހުންނަށް ބަާބޮޑުކުރާތި\nވަރަށް ހިތްވަރަުގަދަ ދަރިންކޮޅެއް\nޖެނުއަރީ 21, 2019 22:26\nއިބްރާއާމެދު ސަރުކާރުން ހަރުކަށި ފިޔަވަޅު ނައަޅަނީސް އެއްވެސް ކުއްޖަކު ގެއަށް ވަދެގެން ނުވާނެ.\nޖެނުއަރީ 21, 2019 22:31\nދީނީ އެއްބައިވަންތަކަން ހިމާޔަތް ނުކުރެވޭނަމަ\nސަރުކާރު އިސްތިއުފާ ދޭންޖެހެއެވެ\nޖެނުއަރީ 21, 2019 22:32\nކޮރު ސައިތާނު ހައްޔަރުކުރޭ. އިތުރަށް އޭނާ ކޮރު ކުރައްވާފާދޭވެ! ރަސޫލާއާ އާއިޝަތުގެފާނާ އުމަރުގެފާނަން ފުރައްސާ ކުރާނީ ފައްކާ ޔަހޫދީއެއް. ޔާރައްބު\nޖެނުއަރީ 21, 2019 22:35\nމިކުދީން މިރޭ ޢިޝާ ނަމާދުން ފައިބައިގެން ތޯ މުޒާހަރާ ކުރީ!! ވަރަށް ދީންވެރި ކުދީން ކޮޅެއް ހެން ހީވޭ!!!!!\nޖެނުއަރީ 21, 2019 22:38\nސޮރީ އިބުރާ ނެތޭ ހައްޔަރު ކުރެވޭކަށް އޭނަ ކެމްޕޭނަށް ވަރަށް ލާރި ދިނޭ. ވީ ނީޑް ހިމް އިން މަޖިލިސް ކެމްޕޭން ޓޫ ??\nޖެނުއަރީ 21, 2019 22:57\nއައްސަރިބަހުން ސާބަސް ތިޔަހުރިހާ ޒުވާނުންނަށް. ތިޔައީ ބަޠޮލުން. ކުރިޔަށް ކުރިޔަށް ބާރަށް. މުރުތައްދު އިބުރާ ހައްޔަރު ކުރަންދެން ކުރިޔަށް ގެންދަންވާނެ. ހުއްޓާނުލާތި ގަންޖާ ޕަޕެޓްފޯސް އަޔަސް ބިރުން ފަތަށް ނުޖެހޭތި.\nޖެނުއަރީ 21, 2019 23:03\nއަދި ތިހެން އެސްއޯ ފުލުހުން އަޔަސް ޖެހިލުމެއް ނުވާނެ މީ ދިވެހި ލޭ ހިނގާ ދަރިން.. ދެންވާނެ ކޮންމެ ރޭކު އެއްވާން. މި އިބުރާގެ ކަންތައް ހަމޭކަށް އަޅުވަންޖެހޭ އެބަ.\nޖެނުއަރީ 21, 2019 23:09\nފޮޓޯތަކުން ފެންނަޒުވާނުންނަކީ އަދި ދީނީ ޖަމީއާތައް ހަދައިގެން ދީނީ ހޭލުންތެރިކަމުގެ މަސައްކަތުގައި އުޅޭ ކުދިންކަމަކައް ނުފެނޭ.. ބޮޑައް ލަފާ ކުރެވެނީ ބައިބަލާ ކުޅެން ނުވަތަ ސުޕޯޓުސް ގުރޫޕްހަދައިގެން އުޅޭ ކުދީންނާއި. އެކަމަކު އެކުދީން ކޮންމެ ނިޔަތެއްގައި ކުރިޔަސް މިފެންނަނީ ބޭނުންވާ ކަން. ހިތާމައަކީ ދީނީ ޝިއާރުމަތީ ދީނީ ހޭލުންތެރިކަން އިތުރުކުރުމުގެ މަސައްކަތުގައި އުޅޭ ކުދީންކޮޅައް ރަސޫލާއައް ނަސްރުދޭން ނިކުއްނަން ޖެހޭ ގިނަމީހުން ނުފެންނަކަން. ރާއްޖޭގައި މި ދީނީ ނަސޭހަތްދޭން އުޅޭ ޝޭހުންގެ އެކަކުވެސް ނުފެނޭ.. އަދި ހިތައް އަރާ މިމީހުން ރަސޫލާއައް ފުރައްސާރަ ކުރިމީހަކާއި ދެކޮޅައް އިހުތިޖާޖައް ނިކުންނަތަން ނުފެނިގެން މިއުޅެނީ އެބައި މީހުން އަމިއްލައައް ދަރުސްތަކުގައި ރަސޫލާއައް ނަސްރުދިނުމާއި ގުޅޭގޮތުން ދެއްކި ވާހަކަތައް އަމިއްލައަައް ގަބޫލު ނުކުރަނީ ބާއޭވެސް.\nޖެނުއަރީ 27, 2019 10:15\nޖެނުއަރީ 21, 2019 23:15\nދީނާ ދެކޮޅަށް ވާހަކަ ދައްކާ ބޮޑަކީ އައްނި. ތި މުޒާހިރާ ޔާގޫތޫގޭ ދޮށަށް ގެންދަން ފެނޭ.\nޖެނުއަރީ 21, 2019 23:20\nވަރަށް ހިތްވަރު ގަދަ ކުދިންކޮޅެއް!! މިއީ ހަގީގީ ބަތޮލުން.\nޖެނުއަރީ 21, 2019 23:27\nޒުވާނުން؟ ހާދަ ބޯދިގުހެން ހީވެޔޭ\nޖެނުއަރީ 21, 2019 23:34\nސާބަހޭ ޒުވާނުން.. މިކަމުގާ ޒުވާނުން ނާ ދެކޮޅައް ނިކުންނަ ކޮައްމެ މީހަކީ އަހަރެމެން ގެ ދުސްމަނެ...\nލާދީނީ މީހުނައް މިބިމުން ޖާގައެއް ނުދޭނަން\nޖެނުއަރީ 21, 2019 23:38\nއިބުރާ ހައްޔަރުކޮށް އޭނަގެ އެމަލުތައް މިވަގުތުންވަގުތައް ހުއްޓުވާދިނުމަށް ދިވެހި ފުލުހުންގެ ކިބައިންއެދެން!\nޖެނުއަރީ 22, 2019 00:41\nއަދިވެސް ދާތި. ކޮން ފުލުހެއްތަ؟ ފުރަތަމައިނުން މީސްކޮޅު މަދުވާނެ. ހިތްވަރު ކޮށްލާ. ބައިވރސް ދާނީ ގިނަވަމުން. އިލްމުވެރިންވެސް ނިކުންނާނެ. މަށަކީ ސިވިލް ސަރވިސް ވަޒީފާގަ އުޅޭ މީހެއް ވީމަ ވަޒީފާއިން ކަނޑާލަފާނެތީ އަދި މި ހުންނަނީ. މަވެސް އަދި ނުކުންނާނަން. އަހަރުމެން މަޑުން ތިބޭނެ ކަމަށްތަ ކޯބުރާ ހީކުރީ.\nޖެނުއަރީ 22, 2019 00:42\nއަދިވެސް ދާތި. ކޮން ފުލުހެއްތަ؟ ފުރަތަމައިނުން މީސްކޮޅު މަދުވާނެ. ހިތްވަރު ކޮށްލާ. ބައިވެސް ދާނީ ގިނަވަމުން. އިލްމުވެރިންވެސް ނިކުންނާނެ. މަށަކީ ސިވިލް ސަރވިސް ވަޒީފާގަ އުޅޭ މީހެއް ވީމަ ވަޒީފާއިން ކަނޑާލަފާނެތީ އަދި މި ހުންނަނީ. މަވެސް އަދި ނުކުންނާނަން. އަހަރުމެން މަޑުން ތިބޭނެ ކަމަށްތަ ކޯބުރާ ހީކުރީ.\nފާފަ ކުރުމަކީ ގާނޫނީ އަދަބު ދޭންޖެހޭ ކަމެއް، ދީފަވެސް އެބަހުރި. މިހާރަކަށް އައިސް ގާނޫނީ އަދަބު ނުދީގެން މިއުޅެނީ ކީއްވެބާ؟\nޖެނުއަރީ 22, 2019 01:38\nފުލުހުންވެސް ލާދީނީ ވީތަ ކިހާދެރަކަމެއް ކަލޭމެންނަކީ އިސްލާމްދީނާ ގައުމަށް ހިޔާނާތްތެރިނުވުމަށް ހުވާކޮށްފައި ތިބި ބައެއް ދެން ކީއްވެ ލާދީނަށް ހިތްވަރުދެނީ .\nޖެނުއަރީ 22, 2019 02:21\nކޮބާތަ ނުވިހާގޮތް ހަދާ އަންނި މީވެސް ގައުމުން ފައްސާލަން ޖެހޭ މީހެއް\nޖެނުއަރީ 22, 2019 06:01\nސަރުކާރުން މިކަން ހައްލު ނުކޮއްފިނަމަ ދެންތިބީ އަހަރުން.. ވަރަށް ވާހަކަމީ ވިސްނާތި!\nޖެނުއަރީ 22, 2019 06:30\nއިބްރާގެ އަންހެނުން ނަށް އިނގޭނެ އިބްރާގެ ނުލަފާކަން އެތައްދުވަހަކު އެމަންޖެ އަށް ބަވާ ފުކަކަށް ހަދާލާފައި ގެއިން ބޭރުކުރި.\nތިއީ ބޯގޯސް ގޮލައެއް\nޖެނުއަރީ 22, 2019 06:41\nޢިލިޔާސް ވިދާޅުވަނީ ރައީސް އެއީ ރަސޫލާގެ ސަލަވާތް ލިބޭފަދަ ވެރިއެކޭ. އެމްޑީޕީ ވެރިކަން ފެށޭއިރަށް މި ލާދީނީ ވެރިން މިކުލިފަށާ. ޜައީސް މިކަމަށް ހުރަސް އަޅުއްވާތަނެއް އަދި ބަހެއް ވިދާޅުވާތަނެއް ނުފެނޭ. މީގެ ބަދުނާމު މި ލިބެނަީ އަހަރެމެން މެނަބަރުންނަށް.\nޖެނުއަރީ 22, 2019 06:52\nޑޮން! ބުނަން، އެމީހުން ފަތްވިއްކިޔަސް (އެކަން ކުރާނަމަ އެކަންވެސް ރަނގަޅެއްނޫން) އެމީހުން އެހެންމީހުން ކުރިމަތީ ދީނަށް ފުރައްސާރައެއް ނުކުރޭނު. ތިވެސް ލާދީނީ މީހެއްދޯ؟ ލާދީނީ މީހުންނަށް ހަލާކުހުރި\nޖެނުއަރީ 22, 2019 08:20\nތިތާ ނެއް ހަމަހޭ ހުރި ޒުވާނެއް. ދީނަށް ކޮންލޯތްބެއް ކުރަނީ!\nޖެނުއަރީ 27, 2019 10:18\nތިހެން ބުނާކަށް ނުވާނެ. ވަﷲ އަޢުލަމް\nޖެނުއަރީ 22, 2019 08:38\nކޮބާ އެމްޑީޕީގެ މުޒާހަރާއަށް އެއްވާ 20000 މީހުން. ދީނުގެ ދިފާޢުގަ ނިކުންނަން ވީމަ ނުދެވުނުދޯ. ޔާމީނު ސަރުކާރު އޮތް އިރު ދުވާލު ދެއިރަށް ނިކުންނަން ވިއަސް އެމްޑީޕީ މީހުން ހޭވައްލާ ތައްޔާރު


vnews - Raajje aai Lanka match evvaruvumun, India Semi ah\nރާއްޖެ އާއި ލަންކާ މެޗު އެއްވަރުވުމުން، އިންޑިއާ ސެމީއަށް\nރާއްޖެ އާއި ލަންކާ ބައްދަލުކުރި މެޗުގެ ތެރެއިން ----\nސާފް ސުޒުކީ ކަޕް 2018 ގެ ފުރަތަމަ މެޗުގައި ރާއްޖެ އާއި ސްރީލަންކާ ބައްދަލުކުރި މެޗު އެއްވަރުވެގެން ނިމިއްޖެއެވެ.\nމިއަދު ކުޅުނު މެޗު ނިމުނީ ދެޓީމުން ކުރެ ޓީމަކަށް ގޯލެއް ކާމިޔާބުނުކުރެވި އެވެ.\nމެޗުގެ ކުރީކޮޅު ރާއްޖެއިން ވަނީ ލަންކާގެ ގޯލަށް ނުރައްކާތެރި ގިނަ ހަމަލާތަކެއް ފޮނުވާލާފައެވެ. އެގޮތުން އަލީ ފާސިރު (ސެންޓޭ) ފޮނުވާލި ހިލޭ ޖެހުމެއް އަމާޒުވީ ގޯލުގެ އަރިމަތީ ދަނޑިއަށެވެ. އަދި އަލީ އާރިފު (ބަކާ) ފޮނުވާލި ހިލޭ ޖެހުމަށް ލަންކާގެ ގޯލްކީޕަރު ސުޖަން ޕެރޭރާ ވަނީ ހުޝިޔާރު ކަމާއެކު ދިފާއުކޮށްފައެވެ.\nމެޗުގައި ލަންކާގެ ފުރަތަމަ ހަމަލާ އުފައްދާފައިވަނީ 22 ވަނަ މިނެޓުގައެވެ. ޕެނަލްޓީ އޭރިޔާ ތެރެއިން މަދުޝަން، ރާއްޖޭގެ ގޯލުގެ ތެރެއަށް ބޯޅަ ފޮނުވާލި ނަމަވެސް، އޭނާ ހުރީ އޮފްސައިޑުގައި ކަމަށް ރެފްރީ ވަނީ ނިންމާފައެވެ.\nއޭގެ ފަހުން ކައިރި ކައިރީގައި ރާއްޖެއިން ވަނީ ދެ ހަމަލާއެއް އުފައްދާފައެވެ. ހަމްޒާ މުހައްމަދު (ހަމްޕު) އާއި ނާއިޒް ހަސަން (ދާދު) އުފެއްދި ދެ ހަމަލާވެސް ސުޖަން ވަނީ ދިފާއުކޮށްފައެވެ.\nފުރަތަމަ ހާފު ނިމެން ދަނިކޮށް ހަމްޕުއަށް ވަނީ ލީޑު ނެގުމަށް ވަރަށް ހުސް ފުރުސަތެއް ލިބިގެން ގޮސްފައެވެ. ދާދު ދިން ބޯޅައިން ލަންކާގެ އޭރިއާ ތެރެއިން ހަމްޕު ނުރައްކާކުރުމުގެ ކުރިން ލަންކާގެ ޑިފެންޑަރުން އެ ބޯޅަ ދިފާއުކުރިއެވެ.\nފުރަތަމަ ހާފު ދެ ޓީމުން ކުރެ ޓީމަކަށް ގޯލެއް ކާމިޔާބުނުކުރެވި އެއްވަރުވެގެން ނިމުނުއިރު، ދެވަނަ ހާފުގެ ކުރީކޮޅު ލަންކާއިން ވަނީ ރާއްޖެ ގޯލަށް ނުރައްކާ ކޮށްފައެވެ. އެކަމަކު ރާއްޖޭގެ ގޯލްކީޕަރު ފައިސަލް ވަނީ އެ ހަމަލާތަށް ދިފާއުކޮށްފައެވެ.\n56 ވަނަ މިނެޓުގައި ރާއްޖެއަށް ވަނީ ގޯލެއް ކާމިޔާބުކުރުމަށް ވަރަށް ހުސް ފުރުސަތެއް ލިބިގެން ގޮސްފައެވެ. އެކަމަކު ސެންޓޭ ދިން ބޯޅަ، ލަންކާގެ ޕެނަލްޓީ އޭރިޔާ ތެރޭ ހުސްކޮށް ހުރި މުހައްމަދު އިރުފާން (އިރޭ)ގެ ފައިގައި ލައްވައެއް ނުލިއެވެ.\nމެޗުގެ ފަހު 10 ވަނަ މިނެޓުގައި ލަންކާއިން ވަނީ ލީޑު ނެގުމާ ގާތަށް ޖެހިލާފައެވެ. ލަންކާއިން ކައިރި ކައިރީގައި ފޮނުވާލި ދެ ހަމަލާވެސް ގޯލްކީޕަރު ފައިސަލް ވަނީ ހުޝިޔާރު ކަމާއެކު ދިފާއުކޮށްފައެވެ.\nމެޗުގެ 85 ވަނަ މިނެޓުގައި ބަދަލު ކުޅުންތެރިއެއްގެ ގޮތުގައި ކުޅެން އެރި ރިހާމް އަބްދުލްޣަނީ (ބޮބީ) ގޯލެއް ކާމިޔާބުކުރި ނަމަވެސް، އޭނާ ގޯލުގެ ތެރެއަށް ބޯޅަ ފޮނުވާލިއިރު އޮފްސައިޑުގައި ހުރިކަމަށް ރެފްރީ ވަނީ ނިންމާފައެވެ.\nލަންކާ ވަނީ މުބާރާތުގައި ކުޅުނު ފުރަތަމަ މެޗުން އިންޑިއާ އަތުން 2-0 އިން ބަލިވެފައެވެ. އެހެންކަމުން މިއަދު ރާއްޖެ އާއި ލަންކާ މެޗު އެއްވަރުވުމުން، ގްރޫޕް ބީގެ އެއްވަނައިގައި އޮތް އިންޑިއާ ވަނީ ސެމީގެ ޖާގައެއް ޔަގީން ކޮށްފައެވެ.\nމިހާތަނަށް ސާފް ޗެމްޕިއަންޝިޕްގައި ލަންކާއާއި ރާއްޖެ ހަތް ފަހަރު ބައްދަލުކޮށްފައިވާއިރު، ލަންކާއަށް ރާއްޖެ ބަލިކުރެވިފައެއް ނުވެއެވެ. މި މުބާރާތުގައި ރާއްޖެ ދެން ކުޅޭ މެޗެއްގައި ނުކުންނާނީ ވާދަވެރި އިންޑިޔާއާ ދެކޮޅަށެވެ. މި މެޗު ކުޅޭނީ އަންނަ އާދީއްތަ ދުވަހު އެވެ.


Ras Online - ޔޫރޯ 2020: ކުއާޓަރ ފައިނަލްގެ ފަހު ޖާގަ ޝެވްޗެންކޯގެ ޔޫކްރޭން އަށް\nޔޫރޯ 2020: ކުއާޓަރ ފައިނަލްގެ ފަހު ޖާގަ ޝެވްޗެންކޯގެ ޔޫކްރޭން އަށް\nއަހުމަދު ޔާމިން 30 ޖޫން 2021 - 3:7\nމިރޭގެ މެޗުން ޔޫކްރޭން މޮޅުވި ލަނޑު ޖެހުމަށްފަހު އުފާ ފާޅުކުރަނީ\nޔޫރޯ 2020 ގެ ދެވަނަ ބުރުގެ އެންމެފަހު މެޗުގައި މިރޭ ސްވިޑުން ބަލިކޮށް، ކުއާޓަ ފައިނަލްގެ ފަހުޖާގަ ޔޫކްރޭން ކަށަވަރުކޮށްފިއެވެ.\nސްކޮޓްލޭންޑުގެ ގްލަސްގޯގެ ހެމްޕްޑެން ޕާކުގައި މިރޭ ރާއްޖެގަޑިން 00:00 ގައި ކުޅުނު މެޗު ޔޫކްރޭން ކާމިޔާބު ކުރީ ދެލަނޑު އެއް ލަނޑުންނެވެ. މިއީ ޔޫކްރޭން ޔޫރޯގެ ކުއާޓާ ފައިނަލަށް ދަތުރުކުރި ފުރަތަމަ ފަހަރެވެ. ޔޫކްރޭން ވޯލްޑް ކަޕަށް ކޮލިފައިވީ ވެސް އެންމެ ފަހަރަކުއެވެ. 2006 ވަނަ އަހަރު ޖަރުމަނުގައި ބޭއްވި ވޯލްޑް ކަޕްގެ ކުއާޓާ ފައިނަލަށް އެޓީމު ގެންގޮސްދިނުމުގައި އެންމެ އިސް ދައުރެއް އަދާކުރި ކުޅުންތެރިޔަކީ މިހާރުގެ ކޯޗު އެންޑްރޭ ޝެވްޗެންކޯއެވެ.\nމިރޭގެ މެޗުގައި ފުރަތަމަ ލީޑު ނެގީ ޔޫކްރޭން އެވެ. އެ ޓީމުގެ ލަނޑު އެލެކްޒެންޑާ ޒެންޗެންކޯ ކާމިޔާބުކުރީ އަންޑްރީ ޔާމެލެންކޯ ދިން ބޯޅައިންނެވެ. ސްވިޑެންއިން ނަތީޖާ ހަމަހަމަ ކުރީ ފުރަތަމަ ހާފް ނިމުމުގެ ކުރިން އެމީލް ފޯސްބާގް ކާމިޔާބު ކޮށްދިން ގޯލުންނެވެ.\nމެޗްގެ ނުވަދިހަ މިނެޓްގެ ކުޅުން ނިމުނުއިރުވެސް ދެޓީމް އެއްވަރުވެފައި އޮތުމުން ނަތީޖާ ނެރުމަށް ކުޅުނު އިތުރުވަގުތުގެ ދެހާފްގެ ތެރެއިން ފަހު ހާފްގެ އެންމެ ފަހު ވަގުތު ޔޫކްރޭން ވަނީ ގޯލެއް ކާމިޔާބުކޮށް ކުއާޓަރ ފައިނަލުން ޖާގަ ހޯދާފައެވެ. މި ލަނޑު އެޓީމަށް ކާމިޔާބު ކޮށްދިނީ އާޓެމް ޑޯބިކް އެވެ.\nޔޫކްރޭން ކުއާޓާއަށް ދަތުރުކުރިއިރު، ކުއާޓާގައި އެ ޓީމު ބައްދަލުކުރަން ޖެހޭނީ މިރޭ ޖަރުމަން ބަލިކޮށް ކުއާޓާ އިން ޖާގަ ހޯދި އިނގިރޭސިންނާއެވެ.


SunOnline: Yaugoob majileehah haaziru nuvevey gothah vaguthee amureh nerenudhin\nޔައުގޫބަށް މަޖިލީހަށް ހާޒިރުނުވެވޭ ގޮތަށް ވަގުތީ އަމުރެއް ނެރެނުދިން\nރައްޔިތުންގެ މަޖިލީހުގެ ދާންދޫ ދާއިރާގެ މެމްބަރު ޔައުގޫބު އަބްދުﷲ -- ސަން ފޮޓޯ\nރައްޔިތުން މަޖިލީހުގެ ދާންދޫ ދާއިރާގެ މެންބަރު ޔައުގޫބު އަބްދުﷲގެ މެންބަރު ކަމުގެ ޝަރުތު ގެއްލިފައިވާ ކަމަށް ބުނެ އޭނާގެ ގޮނޑިއާ މެދު ސުވާލު އުފައްދައި ސުޕްރީމް ކޯޓަށް ހުށަހެޅި މައްސަލައިގެ ޝަރީއަތް ނިމެންދެން އޭނާ މަޖިލީހަށް ވަޑައިގެން ޒިންމާ އަދާ ނުކުރެއްވޭނެ ގޮތަށް އަމުރެއް ނެރެދިނުމަށް އެދުމުން، އެފަދަ އަމުރެއް ނެރެވެން ނެތް ކަމަށް ސުޕްރީމް ކޯޓުން ނިންމައިފި އެވެ.\nޔައުބޫގުގެ ގޮނޑިއާ މެދު ސުވާލު އުފެއްދީ، ރައްޔިތުން މަޖިލީހުގެ މެންބަރަކަށް ހުރެ ޗާޓާޑް އެކައުންޓެންޓްސް ގާނޫނުގެ ދަށުން އުފެއްދި މޯލްޑިވްސް އިންސްޓިޓިއުޓް އޮފް ޗާޓާޑް އެކައުންޓެންޓްސްގެ ކައުންސިލުގެ މެމްބަރުކަމާ އޭނާ ހަވާލުވެވަޑައިގަތުމުންނެވެ. ސުޕްރީމް ކޯޓަށް މައްސަލަ ހުށަހެޅުއްވި ސިވިލް ކޯޓުގެ ކުރީގެ ގާޒީ މުހައްމަދު ހަލީމް އަލީ އާއި ޕީޕީއެމް، ޕީއެންސީގެ ވަކީލުންގެ ޓީމްގައި ހިމެނިވަޑައިގަންނަވާ އައްސަދު ޝަރީފު ވިދާޅުވާ ގޮތުގައ،ި ދައުލަތުގެ އެހެން މުސްތަގިއްލު މަގާމެއް އަދާ ނުކުރެއްވުމަކީ މަޖިލިސް މެމްބަރެއްގައި ހުންނަން ޖެހޭ ޝަރުތެކެވެ. އެހެންކަމުން، ޔައުގޫބު މޯލްޑިވްސް އިންސްޓިޓިއުޓް އޮފް ޗާޓާޑް އެކައުންޓެންޓްސްގެ ކައުންސިލުގެ މެމްބަރުކަމާ ހަވާލުވެވަޑައިގަތުމުން އެ ޝަރުތު ގެއްލިފައިވާ ކަމަށާއި އެހެންވެ، އޭނާގެ ގޮނޑި ގެއްލެން ޖެހޭނެ ކަމަށް ހަލީމްއާއި އައްސަދު ވިދާޅުވެ އެވެ.\nއެ މައްސަލައިގައި ވަކި ގޮތެއް ނިމެންދެން ޔައުގޫބަށް މަޖިލީހަށް ހާޒިރު ނުވެވޭ ގޮތަށް ވަގުތީ އަމުރެއް ނެރެދިނުމަށްވެސް އެދިފައިވެ އެވެ. ނަމަވެސް، މިއަދު ފަނޑިޔާރުން ނިންމެވީ އެފަދަ އަމުރެއް ނެރެނުދިނުމަށެވެ. އެއީ އެފަދަ އަމުރެއް ނެރުނަސް މައްސަލަ ހުށަހެޅި ފަރާތަށް އެކަމުން ގެއްލުމެއް ނުވާނެތީ އެވެ.\nމިއަދުގެ އަޑުއެހުމުގައި ދެ ފަރާތުންވެސް ބަހުސްކޮށްފަ އެވެ. ޔައުގޫބުގެ ފަރާތުން ބުނެފައި ވަނީ މެމްބަރު ކަމުން ވަކިވާނެ ކަމެއް އޭނާ ކުރައްވާފައި ނުވާ ކަމަށެވެ.\nޔައުގޫބާ ދެކޮޅަށް ހުށަހެޅުއްވި މައްސަލާގައި ބުނެފައި ވަނީ، ގާނޫނު އަސާސީގެ އަށްވަނަ މާއްދާއާއި 73 ވަނަ މާއްދާއާ ޔައުގޫބު ހިލާފްވެވަޑައިގެންފައިވާ ކަމަށާއި އެހެން ކަމުން އޭނާ ފުރުއްވަމުންދާ ދާންދޫ ދާއިރާގެ ގޮނޑި ހުސްވެއްޖެ ކަމަށް ކަނޑައަޅައިދެއްވުން އެދޭ ކަމަށެވެ. ގާނޫނު އަސާސީގެ އަށް ވަނަ މާއްދާގައި ބަޔާންކޮށްފައި ވަނީ ގާނޫނު އަސާސީގެ ސިޔާދަތެވެ. އެގޮތުން ދިވެހި ދައުލަތުގެ އެންމެހައި ބާރުތައް ހިންގާންވާނީ ގާނޫނު އަސާސީގައިވާ ގޮތުގެ މަތިން ކަމަށް އެ މާއްދާގައި ބުނެ އެވެ. ގާނޫނު އަސާސީގެ 73 ވަނަ މާއްދާގައި ބަޔާންކޮށްފައި ވަނީ މެމްބަރަކަށް ވުމުގެ ޝަރުތުތަކާއި މެމްބަރުކަމުން ވަކިވާނެ ހާލަތްތައް އަދި މެމްބަރެެއްގެ ގޮތުގައި ހުރެ އަދާކޮށްގެން ނުވާނެ ވަޒީފާތަކެވެ. އެގޮތުން އެ މާއްދާގެ (ރ)ގައި ބުނާ ގޮތުން، މަޖިލިހުގެ މެމްބަރުންނަށް މުސްތަގިއްލު ކޮމިޝަނެއްގެ މެމްބަރުކަން ނުވަތަ މުސްތަގިއްލު މަގާމެއް އަދާނުކުރެވޭނެ އެވެ.\nޔައުގޫބުގެ ފަރާތުން ބުނި ގޮތުގައި 73 ވަނަ މާއްދާގައިވާ ފަދަ މަގާމެއް އަދާ ކުރިޔަސް އެއީ ގޮނޑި ގެއްލޭނެ ކަމެއް ނޫނެވެ. ގާނޫނުއަސާސީ އެކުލަވާލި އިރު އެ މާއްދާ އެގޮތަށް އެކުލަވާލީ އެ ސަބަބަށް ނޫން ކަމަށްވެސް ޔައުގޫބުގެ ފަރާތުން ބުނެފައިވެ އެވެ. ޔައުގޫބުގެ ފަރާތުން އެދިފައި ވަނީ ގޮނޑި ގެއްލެން ޖެހޭ ސަބަބެއް ނެތް ކަމަށް ކަނޑައަޅައިދިނުމަށެވެ.\nފާޑުކިޔުން އަމާޒުވުމުން ޔައުގޫބު ވަނީ އިންސްޓިޓިއުޓް އޮފް ޗާޓާ އެކައުންޓެންޓްސްއިން އިސްތިއުފާ ދެއްވައި އެކަން އިއުލާނުކުރައްވައިފަ އެވެ. އެެހެންވެ އައްސަދުގެ ފަރާތުން ފާހަގަކުރަނީ އެ މަގާމާ ހަވާލުވި ކަމަށް ޔައުގޫބު އިންކާރު ނުކުރާ ކަމެވެ. އަދި މަގާމުން ވަކިވެއްޖެ ކަމަށް ޔައުގޫބަށް އިއުތިރާފުވެވިފައިވާ ކަމަށްވެސް މިއަދު ބުނެފައިވެ އެވެ.\nމިއަދުގެ އަޑުއެހުން ނިންމާލީ ދެން އޮންނަ އަޑުއެހުމެއްގައި ޖަވާބު ދޭން އެދޭ ސުވާލުތަކެއް ފަނޑިޔާރުން ކުރެއްވުމަށްފަހު އެވެ.\nމި މައްސަލަ ބައްލަވަނީ ފަސް ފަނޑިޔާރުންގެ ބެންޗަކުންނެވެ. އެ ބެންޗުގެ ރިޔާސަތު ބަލަހައްޓަވަނީ ފަނޑިޔާރު ހުސްނުއްސުއޫދެވެ. ދެން ބެންޗުގައި ތިއްބަވަނީ ފަނޑިޔާރު މަހާޒު އަލީ ޒާހިރާއި، ފަނޑިޔާރު އައިޝާ ޝުޖޫންއާއި، ފަނޑިޔާރު ޑރ. މުހައްމަދު އިބްރާހިމް އަދި ފަނޑިޔާރު އަލީ ރަޝީދު ހުސެއިނެވެ.


Raees Nasheed ah hamalaa aa gulhigen hayyarukuri3meehehge bandhu ithurukohfi | Jazeera\tނަޝީދަށް ހަމަލާދިން ތިން މީހެއްގެ ބަންދު އިތުރުކޮށްފި - Jazeera\nރައީސް ނަޝީދަށް ދިން ހަމަލާއާ ގުޅިގެން ހައްޔަރުކުރި ތިން މީހެއްގެ ބަންދު އިތުރުކޮށްފި\nސާއިފް ޝިޔާދު June 6, 2021 407 views0\nރައްޔިތުންގެ މަޖިލީހުގެ ރައީސް، ރައީސް މުޙައްމަދު ނަޝީދަށް އަމާޒުކޮށް ދިން ޓެރަރިސްޓް ހަމަލާއާ ގުޅިގެން ހައްޔަރުކޮށްފައިވާ މީހުން -- ފޮޓޯ: ފުލުހުންގެ ހިދުމަތް\nމިިދިޔަ މެއި މަހުގެ6ވަނަ ދުވަހު ރައްޔިތުންގެ މަޖިލިސްގެ ރައީސް މުހައްމަދު ނަޝީދަށް ދިން ޓެރަރިސްޓް ހަމަލާއާ ގުޅިގެން ހައްޔަރުކުރި ހަތަރު މީހުންގެ ތެރެއިން ތިން މީހެއްގެ ބަންދުގެ މުއްދަތު އިތުރުކޮށްފިއެވެ.\nއެގޮތުން މި މައްސަލާގައި ހައްޔަރުކުރި މީހުންގެ ބަންދު އެންމެފަހުން އިތުރުކޮށްފައިވަނީ މިދިޔަ މަހުގެ 23 ވަނަ ދުވަހުއެވެ. އެގޮތުން މިފަހަރު ވެސް ބަންދުގެ މުއްދަތު އިތުރުކޮށްފައިވަނީ 15 ދުވަހަށެވެ. މިއަދުގެ ބަންދުގެ މުއްދަތު އިތުރުކޮށްފައިވަނީ މުޖާޒް އަހުމަދު (މއ. ފޭރުގެ/ ކ.މާލެ) އާއި ތަހުމީން އަހުމަދު (ފޮޅޭމާ/ ގއ. ކޮނޑޭ) އެވެ. އެ ދެ މީހުން ހައްޔަރު ކުރި ދުވަހުގެ ފަހު ދުވަހު ހައްޔަރު ކޮށްފައި ވަނީ އަދުހަމް އަހްމަދު ރަޝީދު (ހިޔާ/ ވ. ތިނަދޫ) އެވެ.\nރައީސް ނަޝީދުގެ ފުރާނަފުޅަށް ނުރައްކާވާނެހެން ބޮމެއް ގޮއްވާލާ ހަމަލާ ދީފައި ވަނީ މިދިޔަ މަހުގެ ހަވަނަ ދުވަހުގެ ރޭ އިރާކޮޅެވެ. ކުރުނބާގައި އޮތް ބައްދަލުވުމަކަށް ވަޑައިގަންނަވަން ގެކޮޅުން ނިކުމެވަޑައިގެން ކާރުކޮޅަށް އަރާ ވަޑައިގަންނަވަން އުޅުއްވަނިކޮށް ދިން އެ ހަމަލާއާ ގުޅިގެން އެމަނިކުފާނުގެ ހާލުކޮޅު ސީރިއަސް ވެ، ގިނަ އޮޕަރޭޝަންތަކެއް ކޮށްފައި ވެއެވެ.\nފުލުހުން އާންމުކޮށްފައި ވާ މައުލޫމާތުތަކަށް ބަލާއިރު، އަމިއްލައަށް ތައްޔަރު ކުރި އައިއީޑީއެއް (ބޮމެއް) ގޮއްވާލި މި މައްސަލާގައި ހައްޔަރު ކުރި ތިން މީހުންނަކީ ވެސް ހަރުކަށި ފިކުރަށް ވާގިދޭ ތިން މީހުން ކަމަށް ފުލުހުން ބުނެފައި ވެއެވެ. މި މީހުންގެ ބަންދުގެ މުއްދަތު އިތުރުކުރުމަށް ބޭއްވި ޝަރީއަތުގެ މަޖިލިސް ކުރިޔަށް ގެންގޮސްފައިވަނީ ސިއްރުންނެވެ.\nހަމައެއާއެކު ފުލުހުން ވަނީ މި ތިން މީހުން ދިރިއުޅޭ ތަންތަން ބަލާ ފާސްކޮށް، ގިނަ ހެކިތަކެއް ހޯދާފައެވެ. އެގޮތުން އައިއީޑީ ތައްޔާރުކުރަން ބޭނުން ކުރި ބައެއް ތަކެތި ވެސް ފުލުހުން ހޯދާފައި ވެއެވެ. މީގެ އިތުރުން ފުލުހުން ވަނީ، މި މީހުންގެ އަމަލުތައް އެރޭ ހުރިގޮތާއި، އެ މީހުން ދަތުރު ކުރި މަގުތައް ވެސް ހޯދާފައެވެ.


އޯއެމްއޯ ސްޕެސަލް އަދި އެފްސީ ހަބޭސް ކުއާޓަ އަށް\nދަ ބިގިނާސް އިން ކުރިޔަށްގެންދާ އެޓޯލް ކިއުޓް ތްރީ އޮން ތްރީ ސޮކާ ކަޕްގެ ކުއާޓާ ފައިނަލްގެ ފަހު ދެ ޖާގަ އޯއެމްއޯ ސްޕެސަލް އާއި އެފްސީ ހަބޭސް ރޭ ހޯދައިފި އެވެ.\nއޯއެމްއޯ ސްޕެސަލް ކުއާޓާ ފައިންލުން ޖާގަ ހޯދީ މުބާރާތުގެ ގްރޫޕް ސްޓޭޖް ފަހު މެޗުގައި ރޭ ސަޖީ އެންޑް ފްރެންޑްސް މެޗުގެ ފުރިހަމަ ވަގުތު ހަމަވިއިރު ލަނޑެއް ނުޖެހި އެއްވަރު ވުމުން ޕެނަލްޓީ ޖަހައިގެން 3-2 އިން މޮޅުވެގެންނެވެ. މުބާރާތުގެ ކުއާޓާގައި އޯއެމްއޭ ސްޕެސަލް ނުކުންނާނީ އެފްސީ ސޫޕް އާ ދެކޮޅަށެވެ.\nއެފްސީ ހަބޭސް ކުއާޓާ އިން ޖާގަ ހޯދީ ޕެނަލްޓީ ޖަހައިގެން އެޗްއޭ ޔުނައިޓެޑް އަތުން 1-3 އިން މޮޅުވެގެންނެވެ. މި މެޗުގެ ފުރިހަމަ ވަގުތު ހަމަވިއިރު ދެ ޓީމު އޮތީ 1-1 އިން އެއްވަރުވެފަ އެވެ. މުބާރާތުގެ ކުއާޓާގައި ހަބޭސް ނުކުންނާނީ ވީ ކޮމްބިނޭޝަން އާ ދެކޮޅަށެވެ.\nމުބާރާތުގެ ކުއާޓާ ފައިނަލްގެ ދެ މެޗު މިރޭ ކުޅޭނެ އެެވެ. ކުއާޓާގެ ފުރަތަމަ މެޗުގައި ވެލާ ސްޕޯޓްސް އާ ދެކޮޅަށް ނުކުންނާނީ ވޭތުވެދިޔަ ދެ އަހަރުގެ ޗެމްޕިއަން ފެއިމްސް ޔުނައިޓެޑް އެވެ. ދެވަނަ މެޗުގައި އޭދަފުށީ ޕޮލިހާ ދެކޮޅަށް ނުކުންނާނީ ދި އެކްސްކާޝަން އެވެ.


SunOnline: Lewandowski hoadhumuge reyhah united in ves gulhijje\nލެވަންޑޯސްކީ ހޯދުމުގެ ރޭހަށް ޔުނައިޓެޑުން ވެސް ގުޅިއްޖެ\nއަހްމަދު އިޒްމީމް 16 Jun 2022, 09:05\nރޮބާޓް ލެވަންޑޮސްކީ ޗެމްޕިއަންސް ލީގު ތަށްޓާއެކު---\nޖަރުމަނުގެ ބަޔާން މިނުކްގެ ރޮބާޓް ލެވަންޑޯސްކީ ހޯދުމުގެ ރޭހަށް މެންޗެސްޓާ ޔުނައިޓެޑުން ވެސް ގުޅިއްޖެއެވެ.\nކާމިޔާބު އަށް އަހަރު ޖަރުމަނުގެ ބަޔާން މިއުނިކުގައި ހޭދަކުރުމަށް ފަހު ރޮބާޓް ލެވަންޑޯސްކީ އެ ޓީމުު ދޫކޮށްލާނެކަން އިއުލާނުކުރިފަހުން އޭނާ ހޯދުމަށް ބޮޑެތި ގިނަ ކުލަބުތަކަކުން ވަނީ ޝައުގުވެރިކަން ފާޅުކޮށްފައެވެ.\nސްޕެއިންގެ ބާސެލޯނާއަށް އޭނާ ގެންދިއުމަށް އެ ޓީމުން ދަނީ ވަރަށް މަސައްކަތް ކުރަމުންނެވެ. ރިޕޯޓުތައް ބުނާ ގޮތުގައި އޭނާ އެ ޓީމާ ވަރަށް އަވަހަށް ގުޅޭނެއެވެ.\nނަމަވެސް ލެވަންޑޯސްކީ ހޯދުމަށް ފްރާންްސްގެ ޕީއެސްޖީގެ އިތުރުން ޔުނައިޓެޑުން ދަނީ ކެނޑިނޭޅި މަސައްކަތް ކުރަމުންނެވެ.\nނޫސްވެރިންނާ ބައްދަލުކޮށް ވާހަކަދައްކަމުން ޕޮލެންޑުގެ ކެޕްޓަން ބޭންޑު އަޅައިގެން ކުޅޭ ލެވަންޑޮސްކީ ބުނީ އޭނާ ބަޔާނުގައި ހޭދަކުރާނެ ވަގުތު މިހާރު ހަމަވެއްޖެ ކަމަށެވެ.\nލެވަންޑޮސްކީ ބުނީ އޭނާ މި ޓްރާންސްފާ މާކެޓުގައި އެ ޓީމު ދޫކޮށްލަން ބޭނުންވާކަމަށާއި، ބަޔާނުން އޭނާ ހިފައްހައްޓަން މަސައްކަތް ނުކުރާނެކަމަށް އުންމީދު ކުރާ ކަމަށެވެ.\n"އަހަރެން އުންމީދު ކުރަނީ ބަޔާނުން އަހަރެން ހިފަހައްޓަން ނޫޅޭނެކަމަށް. ސަބަބަކީ އެ ޓީމަށް އަހަރެން ހިފެހެއްޓުމުގެ ފުރުސަތު އޮތީމަ،" ލެވަންޑޮސްކީ ބުންޏެވެ.\nއޭނާ އެހެން ބުނެފައިވަނީ ބަޔާންއާއެކު ވެފައިވާ އެއްބަސްވުން އަދި ހަމަވުމަށް ބާކީ އެއް އަހަރު ދުވަސް އޮތުމުންނެވެ. ބަޔާނުން ބޭނުންނަމަ އެއް އަހަރު އޭނާ އެއްވެސް ޓީމަކަށް ދިޔަ ނުދީ ހިފެހެއްޓިދާނެއެވެ.\nމިދިޔަ ދެ ސީޒަނުގައި 98 ގޯލު ޖެހި ލެވަންޑޮސްކީއަށް ލިބިފައިވަނީ މިދިޔަ އަހަރުގެ ބެލެންޑޯ ދެވަނައެވެ. އޭނާ މި ސީޒަނުގައި ބަޔާންއަށް ކުޅުނު 35 މެޗުގައި ވަނީ 34 ގޯލު ޖަހައިދީފައެވެ.\nއުމުރުން 33 އަހަރުގެ ލެވަންޑޮސްކީ ބަޔާނާ ގުޅުނީ 2014 ވަނަ އަހަރުގެ ޖެނުއަރީ މަހު ބަރޯޝިއާ ޑޯޓުމަންޑުންނެވެ. އޭނާ ބަޔާނުގައި ހޭދަކުރި އަހަރު ތަކުގައި އެ ޓީމަށް ވަނީ 253 މެޗު ކުޅެދީ 238 ގޯލު ޖަހައިދީފައެވެ.\nމީގެ އިތުރުން އޭނާ ވަނީ 2020 ވަނަ އަހަރު ޗެމްޕިއަންސް ލީގު ވެސް އެ ޓީމާއެކު ކާމިޔާބުކޮށްފައެވެ. އެއްފަހަރު ފީފާ ކުލަބު ވޯލްޑު ކަޕު އުފުލާލައި އަށް ފަހަރު ޖަރުމަނު ބޮންޑަސްލީގާގެ ތަށި ވެސް ވަނީ އެ ޓީމާއެކު އުފުލާލައިފައެވެ.


REPORT: PPM Salaamaiy vaan othee Islaahee agenda akun! | Mihaaru\nކުރީގެ ރައީސް އަދި ޕީޕީއެމްގެ ރައީސް ޔާމީން: ރިޔާސީ އިންތިޚާބާއި މަޖިލީސް އިންތިޚާބުގައި ވެސް ޕާޓީ އަށް ކުރިމަތިވީ ބޮޑު ނާކާމިޔާބީއެއް. ---ފޮޓޯ: ނިޝާން އަލީ/މިހާރު\n16 އެޕްރީލް 2019 - 08:29 62 comments\nމިއީ، ޑީއާރުޕީ ދެ ފަޅިވެ، 2011 ގައި އުފެއްދި ޕީޕީއެމާ ގުޅޭ ގޮތުން ކުރީގެ ރައީސް މައުމޫން އަބްދުލްގައްޔޫމް ވަރަށް ފަޚުރުވެރިކަމާ އެކު ޖަލްސާތަކުގައި ވިދާޅުވި ވާހަކަފުޅެކެވެ. ސަބަބުތަކެއް ވެސް ހުއްޓެވެ.\nސަރުކާރު ޒިންމާދާރު ކުރުވަން އުފެއްދި ޕާޓީ އަށް 2013 ގައި ދެ އަހަރު ފުރުނު އިރު އޮތީ ރާއްޖޭގެ ވެރިކަމުގަ އެވެ. ކައުންސިލް އިންތިޚާބާއި ރައްޔިތުންގެ މަޖިލީހުގެ އިންތިޚާބުގައި ވެސް ބޮޑު އަޣުލަބިއްޔަތެއް ހޯދި އެވެ. އެންމެ މެމްބަރުން ގިނަ ޕާޓީ އަށް ވި އެވެ. ކުރު މުއްދަތަކުން އެހާ ބޮޑު ކާމިޔާބީއެއް ރާއްޖޭގެ އެހެން ސިޔާސީ ޕާޓީއަކަށް ނުހޯދެ އެވެ. އެހެންކަމުން، ޕާޓީގެ ރައީސްގެ މަގާމުގައި ހުންނަވައި އެ ބަސްފުޅު އޭރު އެގޮތަށް ވިދާޅުވެވެން އެމަނިކުފާނަށް އޮތެވެ.\nއެކަމަކު ޕީޕީއެމް މިއަދު އޮތް ހާލަތު ތަފާތެވެ؛\nވެރިކަން ކުރަން އަދި ސަރުކާރު ޒިންމާދާރު ކުރުވަން ވެސް ކަމަކު ނުދެ އެވެ. އެ ޕާޓީގެ ލީޑަޝިޕާ މެދު ރައްޔިތުންގެ އިތުބާރެއް ނެތެވެ. ނަތީޖާއަކަށް ވީ މިދިޔަ ސެޕްޓެމްބަރު މަހުގެ ރިޔާސީ އިންތިޚާބާއި އޭގެ ހަ މަސް ފަހުން ބޭއްވި ރައްޔިތުންގެ މަޖިލީހުގެ އިންތިޚާބުގައި ވެސް ބޮޑު ނާކާމިޔާބީއަކާ ކުރިމަތިލާން ޖެހުމެވެ. ދެ ފަހަރު ވެސް ރައްޔިތުން އެދުނީ "އިސްލާހީ އެޖެންޑާއެއް" އެކުލަވާލުމަށެވެ.\nރިޔާސީ އިންތިޚާބުގައި ބަލިވުމުން ވެސް އެކަން ގަބޫލުކޮށް، ޕާޓީން އެޅި ފިޔަވަޅެއް ނެތެވެ. އޭގެ ހިތި މިއަދު އޮތީ ފެންނާށެވެ. ރައްޔިތުންގެ މަޖިލީހުގެ އިންތިޚާބަށް ވިއްކީ ސަރުކާރު ޒިންމާދާރު ކުރުވާނެ ކަމުގެ ވައުދެވެ. ރައްޔިތުން އެ ވާހަކަތައް ބަލައެއް ނުގަތެވެ. ވެރިކަމުގައި އޮތް އެމްޑީޕީ 65 ގޮނޑިއާ އެކު ތާރީޚީ ކާމިޔާބީއެއް ހޯދި އިންތިޚާބުގައި ޕީޕީއެމަށް ލިބުނީ އެންމެ ފަސް ގޮނޑި އެވެ. މިއީ، ޖުލައި 31، 2018 އާ ހަމައަށް، ރާއްޖޭގެ އެންމެ މެމްބަރުން ގިނަ ސިޔާސީ ޕާޓީގެ ގޮތުގައި އޮތް ޕީޕީއެމަށް ކުރިމަތިވި ބޮޑު ލަދެކެވެ. ޕާޓީގެ ލީޑަޝިޕް ފޭލްވެފައިވާ ކަމުގެ ސާފު ހެއްކެވެ.\nދެން އޮތީ ޕާޓީ އިސްލާހު ކުރުމެވެ؛ އެކަމަކު އެކަން ކުރެވެން އޮތީ މިހާތަނަށް ހެދި ހުރިހާ ގޯސްތަކެއް ރަނގަޅުކޮށްގެންނެވެ. އެކަމަށް ވާން އޮތީ، ޕާޓީގެ އިސް ބައެއް ބޭފުޅުން ވިދާޅުވާ ގޮތުގައި، "ބޮޑު ގުރުބާނީ" އެކެވެ.\nރައީސް ޔާމީނާއި ކުރީގެ ރައީސް މައުމޫން ބައްދަލުކުރައްވަނީ: މައުމޫން ބޭރުކޮށްލުމުން ޕީޕީއެމަށް ހީނަރުކަން އައި.--ފައިލް ފޮޓޯ: ރައީސް އޮފީސް\nވަކި ބަޔަކު ކޮންޓްރޯލް ނެގުން: ވަރަށް ހިތި!\nޕީޕީއެމްގެ ލީޑަޝިޕްގައި މިހާރު ތިއްބެވި ބައެއް އިސް ބޭފުޅުން ވިދާޅުވި ގޮތުގައި ޕާޓީ ވިއްސިވިހާލި ވުމުގެ ގިނަ ސަބަބުތަކެއް އެބަ ހުއްޓެވެ.\nއެ ބޭފުޅުން ވިދާޅުވި ގޮތުން ނަމަ، އެންމެ ބޮޑު މައްސަލައަކީ ޕާޓީގެ އާއްމު މެމްބަރުން އެކައްޗަކަށް ވެސް ނުހެދުމެވެ. ޕާޓީ ހިންގަން އެކުލަވާލި އަސާސީ ގަވާއިދު ވެސް ބޮޑު ފޮއްޓަށް ލައި ތަޅުލީ އެވެ. ޕާޓީގެ މައި އޮފީސް ވެސް "އޮޅުވާލީ" އެވެ. ޕީޕީއެމްގެ ނަން ބޯޑު ޖަހައިގެން ހިންގާ އޮފީހެއް ހުއްޓައި ޕާޓީގެ ހުރިހާ ނިންމުމެއް އުފަންވާން ފެށީ، ކުރީގެ ފަސްޓް ލޭޑީ ފާތުމަތު އިބްރާހީމްގެ އޮފީހުންނެވެ. ޕާޓީގައި ބާރާއި ނުފޫޒު އޮތީ ވަކި ބަޔަކަށެވެ. ރަށްރަށުގައި އުފެއްދި ގޮފިތަކާއި ޕާޓީއާ ދެމެދު ގުޅުން ކެނޑުނީ އެވެ.\nޕާޓީގެ މިސްރާބު ގެއްލެން ފެށުމުން އިސްލާހަށް، ޕާޓީގެ ރައީސް މައުމޫން މަސައްކަތްޕުޅު ފެއްޓެވި އެވެ. އެކަމަކު އެމަނިކުފާނުގެ "ބުރަކަށިފުޅުގައި އަތްއަޅައި ޕާޓީގެ ދޮރުން ބޭރުކޮށްލީ" އެވެ. ގާނޫނީ އިމުގެ ތެރެއިން އެމަނިކުފާނަށް ހުރި ފުރުސަތުތައް ވެސް ބަންދުކޮށްލީ އެވެ.\nކުރީގެ ރައީސް އަދި މިހާރު ޕީޕީއެމްގެ ވެސް ރައީސް އަބްދުﷲ ޔާމީނާ އެކު ޕީޕީއެމްގައި ތިއްބެވި ބޭފުޅުން ގަބޫލު ނުކުރެއްވިޔަސް މައުމޫން ބޭރުކޮށްލުމަކީ ޕީޕީއެމް އަނދަވަޅަކަށް ވެއްޓުމުގެ ފެށުމެވެ. އާއްމު މެމްބަރުންގެ ހިތްހަމަނުޖެހުން އިންތިހާ އަށް ބޮޑުވީ އެވެ. ޕާޓީ އަށް އޮތް އިތުބާރު ވެސް ގެއްލުނެވެ.\nޕީޕީއެމްގެ އާ އޮފީސް ހުޅުވުމުގެ ރަސްމިއްޔާތުގައި ރައީސް ޔާމީންގެ ދެކަނބަލުންނާއި ޕާޓީގެ އިސް ބޭފުޅުން ބައިވެރިވެވަޑައިގަންނަވަނީ.-- ފޮޓޯ: ނިޝާން އަލީ/ މިހާރު\nއެއާ އެކު ވެސް ޕީޕީއެމް ވެރިކަމުގައި އޮތުމުން ޕާޓީގެ ސައިޒު ދައްކަން ފުރުސަތު ލިބުނެވެ. ސަރުކާރުގެ ވަޒީފާތަކުގައި ތިބި އެންމެންނަކީ ޕީޕީއެމްގެ މެމްބަރުން ކަމަށް ދައްކައި މަންޒަރު ރީތި ކުރުމުގެ ޖަލްސާތައް ވެސް ބޭއްވި އެވެ.\nއެކަމަކު ހަގީގަތަކީ މި އެވެ؛ ރިޔާސީ އިންތިޚާބު ބޯމަތިވި އިރު ޕާޓީ ދެ ފަޅި އަށް ބައިވެ އޮތީ ވިއްސިވިހާލިވެފަ އެވެ. އިންތިޚާބު ކާމިޔާބު ކުރަން އެއް ފެކްޝަނަކުން ރާވާ ރޭވުންތައް އަނެއް ފެކްޝަނަކަށް ސިއްރެވެ. މި ހައިޖާނުގަނޑުގައި، ޕާޓީ އަށް ކުރިމަތިވީ ބޮޑު ނާކާމިޔާބެކެވެ.\nމަޖިލީސް އިންތިޚާބުގައި ވެސް ހެދީ ހަމަ އެ ގޯހެވެ. ދާއިރާތަކަށް ވާދަކުރާނެ ކެންޑިޑޭޓުން ކަނޑައަޅަން ޓިކެޓް ބެހުމުގައި ވެސް ހަމައެއް އަދި އުސޫލެއް ވެސް ނެތެވެ. ޕްރައިމަރީއަކާ ނުލައި ޓިކެޓް ދިނުމަށް ފަހު އެއް ބައެއްގެ އަތުން އަތުލީ އެވެ. އަނެއް ބަޔަކަށް ޓިކެޓް ދީފައި، އަމިއްލަ ކެންޑިޑޭޓުންނަށް ކެމްޕޭން ވެސް ކުރީ އެވެ.\nނަތީޖާ އެ އޮތީ ފެންނާށެވެ؛\nލީޑަޝިޕް ފޭލްވެއްޖެ، ދުރަށް ވަޑައިގަންނަވަން ޖެހޭ!\nޕީޕީއެމް އިސްލާހު ކުރުމުގެ މަސައްކަތް ފަށަން ޖެހިފައި މިހާރު މި އޮތީ ސުމަކުންނެވެ. ޔާމީން ވެސް ހިމެނިވަޑައިގަންނަވާ ގޮތަށް ޕާޓީގައި މިހާރު ތިއްބެވި އިސް ބޭފުޅުން އެކަން ގަބޫލުކުރައްވަ އެވެ.\nޔާމީން ވިދާޅުވި ގޮތުގައި އާއްމު މެމްބަރުންގެ ރުހުން ނެތި ޕާޓީގެ ލީޑަޝިޕްގައި ހުންނަވާކަށް އެމަނިކުފާނު ބޭނުންފުޅެއް ނުވެ އެވެ. ޕާޓީގެ ކައުންސިލް ނުވަތަ އާއްމު މެމްބަރުން އެދިއްޖެ ނަމަ އެއްފަރާތްވެވަޑައިގަތުމަށް އެމަނިކުފާނު ތައްޔާރެވެ. ނަމަވެސް އެކަން ކުރައްވަން ވަކި ބަޔަކު އެމަނިކުފާނަށް ހުށަހަޅަން ޖެހޭ ހެއްޔެވެ؟ ރީތި އުސޫލަކީ އަމިއްލަފުޅަށް ބަލި ގަބޫލުފުޅުކުރައްވައި ލީޑަޝިޕާ ދުރަށް ވަޑައިގަތުން ނޫން ހެއްޔެވެ؟\nއެއީ ފަސޭހަފުޅު ނިންމުމަކަށް ނުވާނެ އެވެ. އެމަނިކުފާނުގެ މުޅި ސިޔާސީ ހަޔާތްޕުޅާ ގުޅިފައި އޮތް ނިންމުމަކަށް ވެސް ވާތީ އެވެ.\nއެކަން ކުރައްވަން ޖެހިވަޑައިގެންފައި އޮތީ ޔާމީނަށް އެކަންޏެއް ވެސް ނޫނެވެ. ޕީޕީއެމްގެ ލީޑަޝިޕްގައި މިހާރު ތިއްބެވި އެންމެން ދުރަށް ވަޑައިގަންނަވަން ޖެހޭ ކަމުގެ އަޑު އަންނަނީ ޕާޓީ ތެރެއިންނެވެ.\nޕީޕީއެމުން އެންމެ ފަހުން ބޭއްވި ގކޮންގްރެސްގައި ޕާޓީގެ މަގާމުތަކަށް އައްޔަން ކުރެއްވި ބޭފުޅުން.-- ފޮޓޯ: ޕީޕީއެމް\nދެން އޮތީ، ވަރުގަދަ ސިޔާސީ ޕާޓީއެއްގެ ގޮތުގައި ޕީޕީއެމް ހިންގުމަށް ކުރީގެ ނައިބު ރައީސް ޑރ. މުހައްމަދު ޖަމީލާއި ކުރީގެ ހޯމް މިނިސްޓަރު އުމަރު ނަސީރު ހުށަހެޅުއްވި ހުށަހެޅުއްވުމެވެ. އެ ދެ ބޭފުޅުންނަށް އެކަން ކުރެއްވިދާނެ ހެއްޔެވެ؟\nޕީޕީއެމްގެ ކައުންސިލް މެމްބަރަކު ކިޔައިދެއްވި ގޮތުގައި ޔާމީންގެ ވިސްނުންފުޅު ހުރީ ޕާޓީ އިސްލާހު ކުރަން ކޮމިޓީއެއް ނެގުމަށެވެ. ޕާޓީ ހަރުދަނާ ކުރުމަށް ކުރަން ޖެހޭ ކަންކަން ކަނޑައެޅުން ދޫކޮށްލާ ގޮތަށް އޮތީ އެ ކޮމިޓީ އަށެވެ. ކުރީގެ ނައިބު ރައީސް އަހްމަދު އަދީބުގެ ޕާޓީ އެމްޓީޑީ ފިޔަވައި އިދިކޮޅު ހުރިހާ ޕާޓީތަކާ ކޯލިޝަން ހަދަން ވެސް ޔާމީން އޮތީ ރުހުން ދެއްވައިފަ އެވެ.\nއަދީބުގެ ޕާޓީއާ ކޯލިޝަން ހަދައިފި ނަމަ، ޔާމީނަށް އޮތް ބިރަކީ އެމްއެމްޕީއާރުސީގެ ޚިޔާނާތާ ގުޅުވައި ޕީޕީއެމްގެ އިސް ބޭފުޅުންނަށް ދުއްތުރާކޮށް ހައްޔަރުކުރުމުގެ ފުރުސަތު އޮތުމެވެ. މަގުމަތީ ހަރަކާތް ބާއްވައި ސަރުކާރު ޖަވާބުދާރީ ކުރުވަން ވެސް ޔާމީން ބޭނުންފުޅެއް ނުވެ އެވެ.\nޕީޕީއެމް ދެ ފަޅިކޮށްގެން އުފެއްދި ޕީޕަލްސް ނެޝަނަލް ކޮންގްރެސް (ޕީއެންސީ) ވެސް އުވާލެވޭކަށް ނެތެވެ. އެއީ، ޕީޕީއެމް މައުމޫނާ ހަވާލުކޮށްދެއްވާނެ ކަމަށް ރައީސް އިބްރާހިމް މުހައްމަދު ސޯލިހް ވެވަޑައިގެންފައިވާ ވައުދާ ހެދި އެވެ. އެ ބިރު އޮތް ކަމަށް ޔާމީން ވަނީ ކައުންސިލް މެމްބަރުންގެ ގާތު ވިދާޅުވެފަ އެވެ. ޕީއެންސީ އަށް 3،000 މެމްބަރުން ހަމަކޮށްފައި ރިޒާވްގައި ޕާޓީ ބޭއްވުމަކީ ވެސް ވިސްނުންފުޅެކެވެ.\nޕީޕީއެމް އެނބުރި އަންނާނެ؟\nޕީޕީއެމް މިހާރު "ފެތިފައި" އޮތަސް ޕާޓީގެ އިސް ބޭފުޅުން އަދިވެސް ވިދާޅުވާ ގޮތުގައި ވަރުގަދަ ސިޔާސީ ޕާޓީއެއްގެ ގޮތުގައި އެނބުރި އަންނާނެ އެވެ. ސަރުކާރު ޒިންމާދާރު ވެސް ކުރުވާނެ އެވެ.\nޕީޕީއެމްގެ ޕާލަމެންޓްރީ ގްރޫޕްގެ ކުރީގެ ލީޑަރު އަހްމަދު ނިހާން ދެކެވަޑައިގަންނަވާ ގޮތުގައި، ޕީޕީއެމަށް ވަންނަން އެދޭ ކޮންމެ ރައްޔިތަކަށް އެ ފުރުސަތު އެންމެ ފުޅާކޮށް ހުޅުވިފައި އޮންނަން ވާނެ އެވެ. އެކަމަކު ޕާޓީ ވަރުގަދަ ކުރަން ބޭރުން މީހުން ގެންނަން ޖެހިފައިވާ ކަމަކަށް އޭނާ ގަބޫލެއް ނުކުރައްވަ އެވެ.\n"ޒެޑް ޑީއާރުޕީގެ ނަމުގައި އުފެދުނު ފެކްޝަނަކުން އުފެދުނު ޕާޓީން ވަނީ ސަރުކާރު ޒިންމާދާރު ކުރުވުމުގެ ހުރިހާ މަސައްކަތެއް މަޖިލީހުގެ އެތެރެ އާއި ބޭރުގައި އަދި މަގުމަތީގައި ވެސް ކޮށްފައި. އެ ޓީމުގެ ގިނަ ބޭފުޅުން މިހާރު ވެސް ޕީޕީއެމްގައި އެބަ ތިއްބެވި. ޕްރިމިއާ ލީގުގައި ކުޅެލަން ބޭރުން ކުޅުންތެރިއަކު ނުހޯދިއަސް ކުޅެވޭނެ ވަރުގެ ގާބިލް ކުޅުންތެރިން އެބަ ތިއްބެވި،" ނިހާން ވިދާޅުވި އެވެ.\nއެކަމަކު ޕީޕީއެމްގެ ސަފު އަލުން އަތުރާލާ އިރު އެންމެ ކުރިއަށް ފެއިލްވެފައި ތިބި މީހުން ނެރެގެން ވާނެ މޮޅެއް ނެތް ކަން އޭނާ ގަބޫލުކުރައްވަ އެވެ. ޕާޓީގެ ޕާލަމެންޓްރީ ގްރޫޕްގެ ލީޑަރުގެ މަގާމުން ނިހާން އިސްތިއުފާ ދެއްވީ އެކަން ގަބޫލުކުރައްވާތީ އެވެ.\n"ޕާޓީ އަށް މި ހާލު ޖެހުމުގެ ޒިންމާ އުފުލަން ޖެހޭނީ ލީޑަޝިޕުން، އަޅުގަނޑު ވެސް ހިމެނޭ. އެ ވާހަކަ ބުނަން ކެރެންވާނެ. އިސްލާހު ވެސް ކުރެވެން ވާނެ. އަޅުގަނޑަކީ ވެސް ޕީޕީއެމާ ދުރަށް ދާނެ މީހެއް ނޫން. އަޅުގަނޑު ވެސް މި ޖެހިލީ އާއްމު މެމްބަރުންގެ ސަފަށް،" ނިހާން ވިދާޅުވި އެވެ.\nދެން އޮތް ހައްލަކީ ފޭލްވި ބޭފުޅުން އެއްފަރާތްވެވަޑައިގެން ޕާޓީގެ އެތެރޭގެ އިންތިޚާބު ބޭއްވުމެވެ. ކުރީ ސަފު އެތުރުމުގެ ފުރުސަތު ޕާޓީގެ އާއްމު މެމްބަރުންނަށް ދިނުމެވެ. ޒުވާން ލީޑަޝިޕަަކަށް ޖާގަ ދިނުމެވެ.\nނިހާން ވިދާޅުވި ގޮތުގައި ޕާޓީ ހިންގޭނެ ވަރުގެ ގާބިލް ކިތަންމެ ބޭފުޅުންނެއް އެބަ ތިއްބެވި އެވެ.\n"އަޅުގަނޑު ގަބޫލެއް ނުކުރަން ރައީސް ޔާމީން ވެސް ދުރަށް ދާން ޖެހޭ ކަމަށް. ޕާޓީގެ ލީޑަޝިޕް ދުރަށް ޖެހުމުގެ މާނައަކީ އެންމެން ވަކިވެގެން ދިއުމެއް ވެސް ނޫން. ފަހަތަށް ޖެހިލުން. މިއުޅެނީ އަލުން މަސައްކަތް ކުރެވޭނެ ގޮތެއް ހޯދަން،" ނިހާން ވިދާޅުވި އެވެ.\nއެ މަގަށް ޕީޕީއެމްގެ މިސްރާބު ބަދަލުކޮށްފާނެ ހެއްޔެވެ؟ އެވަރުގެ ގުރުބާނީއެއް ވާން ޕާޓީގެ ލީޑަޝިޕްގައި މިހާރު ތިއްބެވި ބޭފުޅުންނަށް ކެރިވަޑައިގަންނަވާނެ ހެއްޔެވެ؟ ކާމިޔާބު ޕާޓީއެއްގެ ލަގަބު އަލުން ހޯދިދާނެ ހެއްޔެވެ؟ ޕާޓީ މިހާރު އޮތް ހާލަތުން ޔަގީންވާ ކަމަކީ، މައުމޫން ފެއްޓެވި ފަދަ އިސްލާހީ އެޖެންޑާއަކާ ނުލައި ޕީޕީއެމަށް ސަލާމަތްވެވެން ނެތް ކަމެވެ.\nއިތުރު ލިޔުންތައް ރައީސް މައުމޫން އަބްދުލްގައްޔޫމް ސިޔާސީ ޕާޓީ ޕީޕީއެމް ކުރީގެ މެމްބަރު އަހުމަދު ނިހާން ރައީސް އަބްދުﷲ ޔާމީން ޕީޕީއެމްގެ ކޯޅުން


India Ge Variant Dhuniyeyga Fethuremun Ebadhey: WHO - Vaguthu\nކޮވިޑް-19 ގެ އާ ވޭރިއެންޓެއް ކަމަށްވާ ޑެލްޓާ ވޭރިއެންޓް މުޅި ދުނިޔެއަށް ފެތުރެމުންދާ ކަމަށް ޑަބްލިއުއެޗްއޯ އިން ބުނެފިއެވެ.\nއިންޑިއާ އިން ފުރަތަމަ ފެނިފައިވާ ޑެލްޓާ ވޭރިއެންޓް ދުނިޔޭގެ އެކި ގައުމުތަކަށް ފެތުރެމުންދާކަމަށް ބުނެފައި ވަނީ ޑަބްލިއުއެޗްއޯގެ ޗީފް ސައިންޓިސްޓެވެ. މި ވޭރިއެންޓް މިހާރު ދުނިޔޭގެ އާބާދީ ބޮޑެތި ގައުމުތައް ކަމަށްވާ އިނގިރޭސިވިލާތް، ޖަރުމަންވިލާތް ފަދަ ގައުމުތަކަށްވެސް ވަނީ ފެތުރިފައެވެ.\nޖަރުމަންވިލާތުން ބުނެފައިވާގޮތުގައި މިހާރު އުފައްދާފައިވާ ކޮވިޑް-19 ގެ ވެކްސިން ޑެލްޓާ ވޭރިއެންޓަށް މަސައްކަތް ކުރަނީ 47 އިންސައްތަ އަށެވެ. މީގެ ސަބަބުން މި ވޭރިއެންޓުގެ ނުރައްކާތެރިކަން ބޮޑުވާނޭ ކަމަށް ލަފާކުރެވެއެވެ.\nޑަބްލިއުއެޗްއޯގެ އޮފިޝަލަކު ވިދާޅުވީ މިހާރު އެންމެ ބޮޑު ކަންބޮޑުވުމެއް އޮތީ އެފްރިކާ ބައްރަށް މީގެ ނުރައްކާތެރިކަން ފޯރާފާނެތީ ކަމަށެވެ. މުޅި ދުނިޔެއަށް ބަލާއިރު އެފްރިކާ ބައްރުގައު ކޮވިޑް ފެތުރިފައި ވަނީ ފަސް އިންސައްތަ އަށެވެ. އަދި މަރުވާ މީހުންގެ އިންސައްތަ އުޅެނީ ދެ އިންސައްތައިގައެވެ.\nސިއްހީ މާހިރުން ވިދާޅުވާގޮތުގައި ކޮވިޑްގެ އާ ވޭރިއެންޓުތައް އުފެދެމުން އަންނާތީ އެފްރިކާ ފަދަ ނާޒުކު ފައްތަރެއްގައިވާ ގައުމުތަކަށް އެކަމުގެ ނުރައްކާތެރިކަން ބޮޑު ވާނެއެވެ. އަދި އަލަށް އުފެދޭ ވޭރިއެންޓުތަކަކީ ކޮވިޑަށް މިހާރު އުފައްދާފައިވާ ވެކްސިނަށްވެސް ނުގުޑާ ވޭރިއެންޓުތައްކަން ބައެއް ފަރާތްތަކުން ފާހަގަ ކުރެއެވެ.\nޑަބްލިއުއެޗްއޯގެ އިމެޖެންސީ ޕްރޮގްރާމްގެ ހެޑް މައިކް ރަޔާން ބުނެފައިވާގޮތުގައި ބައެއް ހިސާބުތަކަށް ވަރަށް ހަލުވިކޮށް އާ ވޭރިއެންޓު ފެތުރެމުންދާއިރު ވެކްސިން ލިބުން މިހާރު އޮތީ އެފަދަ ހިސާބުތަކަށް ހަނިވެފައެވެ. އަދި އެއީ ވަރަށް ބޮޑަށް ކަންބޮޑުވާކަމެއް ކަމަށް ރަޔާން ވަނީ ބުނެފައެވެ.\nޖޫން 20, 2021 08:25\nއިންޑިޔާ މީހުން ނޫޅޭ ގައުމެއް ނޯންނާނެ. އާބަދީ ބޮޑުމީމަވެސް އެހެން ގައުމު ތަކަށް ނޮހޮރުއްޕާން


ސްވިމިން ޕޫލް ހަދާ ބިން ސާފު ކުރަން ފަށައިފި – Dhen.mv\nސްވިމިން ޕޫލް ހަދާ ބިން ސާފު ކުރަން ފަށައިފި\nރާއްޖޭގައި މުޅިން އަލަށް ގާއިމް ކުރާ އޮލިމްޕިކް ސްޓޭންޑަޑްގެ ސްވިމިން ޕޫލް ހަދާ ބިން ސާފް ކުރަން ފަށައިފި އެވެ.\nސްވިމިން ޕޫލް އެޅުމަށް ހަމަޖެހިފައިވަނީ މާލޭގެ ކުރީގެ އެއް ނަމްބަރު ކުނިކޮށީގައެވެ. އާ ސަރުކާރުގެ 100 ދުވަހުގެ ވައުދުގެ ތެރޭގައި ހިމެނޭ، މި މަސައްކަތް ފެށުން ލަސްވެގެން ދިޔައީ އެބިމަކީ އެހެން ފަރާތަކަށް ދީފައިވާ ބިމަކަށްވެފަ، އެމައްސަލަ އާބިޓްރޭޝަންގައި އޮތުމުގެ ސަބަބުންނެވެ.\nބިން ސާފުކުރުމުގެ މަސައްކަތް ހަވާލުކޮށްފައިވަނީ ރަޝީދު ކާޕެންޓްރީ އެންޑް ކޮންސްޓްރަކްޝަން ކޮންޕެނީއާއެވެ.\nސްވިމިން ޕޫލް އަޅާ ބިން ސާފުކުރުމުގެ މަސައްކަތް ރަސްމީކޮށް ފެށުމާއި ގުޅޭގޮތުން ނޫސްވެރިންނާއި މައުލޫމަތު ދެއްވަމުން ޔޫތު މިނިސްޓަރު އަހުމަދު މަހުލޫފް ވިދާޅުވީ، އަންނަ އަހަރު ސްވިމިން ޕޫލް އެޅުމުގެ މަސައްކަތް ފެށޭނެ ކަމަށާއި، އަދި އަންނަ އަހަރު ޕޫލްގެ މަސައްކަތް ނިންމާ ބޭނުން ކުރަން ފެށޭ ވަރު ވާނެކަމަށެވެ. 45 ވަނަ ގައުމީ މުބާރާތް ބޭއްވުމަށް ހަމަޖެހިފައިވަނީ މި ސްވިމިންގް ޕޫލުގައެވެ.\nމަސައްކަތް ފަށާތާ 8 މަހުގެ ތެރެގައި ނިމޭނެ ކަމަށް ލަފާކުރެވޭ މިޕޫލަކީ 50 މީޓަރު ދިގު، 25 މީޓަރު ފުޅާ މިނުގެ 10 ލޭން އޮންނަ ޕޫލެކެއެވެ. އަދި ވޯމްއަޕް ޕޫލެއްގެ ގޮތުގައި 25 މީޓަރުގެ4ލޭން އޮންނަ ޕޫލެއްވެސް އެޅުމަށްވަނީ ހަމަޖެހިފައެވެ. މީގެ އިތުރުން ފެތުންތެރިން ބޭނުން ކުރާނެ ޖިމަކާއި ކޯޗުން ތިބޭނެ ތަނެއްގެ އިތުރުން ސްވިމިން އެސޯސިއޭޝަންގެ އޮފީސްވެސް މިތަނުގައި ހިމޭނެކަމަށް ސައްތާރު ވިދާޅުވެވެ.


ކޮލަމް / ޕޮލިސް\nއިންޓެލިޖެންސް ރިޕޯޓުގެ ބޭނުމަކީ ކޮބާ؟\nފަރުދުންނަށް ލިބިފައިވާ އަސާސީ ހައްގުތަކުގެ ތެރެއިން ބައެއް ހައްގުތައް އިންޓެލިޖެންސް ރިޕޯޓް ބޭނުން ކޮށްގެން ހިފެހެއްޓެމުންދާ ވާހަކަތަކަކީ ރާއްޖޭގެ އިންސާފުގެ ދާއިރާގައި ހަރަކާތްތެރިވާ ފަރާތްތަކަށް އާ އަޑުތަކެއް ނޫނެވެ. ނަމަވެސް، އިންޓެލިޖެންސް ނޫނީ ސިއްރު މަޢުލޫމާތުގެ ބޭނުމަކީ ކޮބާކަމާއި އެފަދަ ލިޔުންތައް ބޭނުން ކުރެވޭނެ...\nMay 03, 2017 47\nޔާމީންގެ މަރު، ކުރިންނާއި ފަހުން ވެސް އިހުމާލު!\nއަނިޔާވެރި ހަމަލާތަކެއްގައި މަރައިލި ޔާމީން ރަޝީދުގެ މަރުގެ ހާދިސާ އަށް ދެ ހަފުތާ ވެގެންދާ އިރު، އެކަމާ ގުޅުވައިގެން ދެކެވޭ ވާހަކަތައް ވަރަށް ތަފާތެވެ. ހަގީގީ ގާތިލުން ހޯދިފައި ނުވާއިރު، އެ މައްސަލައިގެ ތަހުގީގަށް ހުރަސް އެޅުމަށް ނުވަތަ އެ މަރުގެ ހަގީގަތް އޮޅުވައިލުމަށް ވަރަށް ގިނަ މަސައްކަތްތަކެއް ކުރަމުން އެބަދެ އެވެ.\nFebruary 07, 2017 15\nހިންމަފުށްޓަށް ވަޒަން، އެކަމަކު ވެސް ބިރެއް ނެތް!\nސިފައިންގެ އަސްކަރީ މަރުކަޒުތައް އާންމު ގޮތެއްގައި ހަދާފައި ހުންނަނީ، މީހުން ދިރިއުޅޭ ސަރަހައްދުތަކާ ދުރުގަ އެވެ. އަދި އެއީ ހަތިޔާރުގެ ތަމްރީންތައް ހަދާ ތަނެއް ނަމަ، އާންމުން ދިރިއުޅޭ ސަރަހައްދުތަކާ ވަރަށް ދުރުވާނެ އެވެ. އެއީ އެ ތަނުގައި ބޭނުންކުރާ ހަތިޔާރެއްގެ ސަބަބުން، ނުވަތަ ހިނގާ އެކްސިޑެންޓެއްގެ ސަބަބުން އާންމުންގެ...\nFebruary 03, 2017 59\nއެނގުނީ ދައުލަތުގެ މުސާރަ އޮނިގަނޑުގެ ދޯހަޅިކަން\nފުލުހުންގެ މިދިޔަ މަހުގެ މުސާރައާ މެދު ކަންތައް ވެގެން ދިޔަ ގޮތުން ހާމަވި އެކައްޗަކީ ސަރުކާރުގެ ކަމާ ގުޅޭ މުއައްސަސާތަކުން ކަންކަން ނިންމުމުގައި ގެންގުޅޭ ދޯހަޅި ސިޔާސަތެވެ. އުސޫލެއް، ރޭވުންތެރިކަން އަދި ހަރުދަނާ ސިޔާސަތެއް ދައުލަތުގެ މުވައްޒަފުންގެ މުސާރައިގެ ކަންތައްތަކުގައި ނެތްކަން ވަރަށް ސާފުކޮށް އެނގިއްޖެ އެވެ.\nJanuary 09, 2017 16\nއިނގިރޭސިވިލާތުގައި އަމިއްލައަށް އަރުވާލެއްވިގެން ތިއްބެވި ބޭފުޅުންގެ ތެރެއިން، މާލޭގައި ދިރިއުޅޭ މީހުންނަށް ، އެންމެ ބޮޑު ދެރައެއް ލިބުނީ ޖުމްހޫރީ ޕާޓީގެ ނައިބް ލީޑަރު އަމީން އިބުރާހީމްގެ ފަރާތްޕުޅުންނެވެ. އެއީ އޭނާ ޓުރާންސްޕޯޓް މިނިސްޓުރީން ވަކިކުރެއްވުމާ އެކު އެ މިނިސްޓުރީ ވެސް އުވިގެން ދިއުމުންނެވެ. ދުނިޔޭގެ ވަރަށް ގިނަ...


FAM ah mahsala hushhelhi, fiyvalheh neylhunu!\nމައްސަލަ ހުށަހެޅި އެކަމަކު ފިޔަވަޅެއް ނޭޅުނު\nމިދިޔަ އަހަރުގެ މޯލްޑިވްސް ފުޓްބޯލް މޯލްޑިވްސް ފުޓްބޯޅް އެވޯޑްސްގެ ހަފުލާގައި އިމްރާން ބައިވެރި ވަނީ --- ފޮޓޯ: އަހުމަދު ޝުރާއު | އަވަސް\nނިއު ރޭޑިއަންޓު ސްޕޯޓްސް ކުލަބުން ދޭންޖެހޭ، މުސާރަ ނުދޭތީ، އެ މައްސަލަ އެފްއޭއެމަށް ހުށަހެޅިތާ ފަސް މަސް ވާން ގާތްވެފައިވާއިރު ވެސް، އޭނާ ހުށަހެޅި މައްސަލައަށް އެފްއޭއެމުން އެއްވެސް ގޮތެއް ނިންމާފައި ނުވާ ކަމަށް ގޯލްކީޕަރު އިމްރާން މުހައްމަދު ބުނެފި އެވެ.\nސޯޝަލް މީޑިއާގައި އިމްރާން ބުނެފައި ވަނީ ނިއު ރޭޑިއަންޓުން މުސާރަ ނުދޭތީ އެފްއޭއެމްއަށް މައްސަލަ ހުށަހެޅިތާ ހަތަރު މަހާއި 25 ދުވަސްވީއިރު އެ މައްސަލައާ ގުޅިގެން އެފްއޭއެމުން ފިޔަވަޅެއް އަޅާފައި ނުވުމަކީ އޭނާ ހިތާމަ ކުރާ ކަމެއް ކަމަށެވެ.\nއެފްއޭއެމްއަށް އޭނާ ހުށަހެޅި މައްސަލައާ މެދު ގޮތެއް ނުނިމި ލަސްވަމުން ދާތީ، އެކަން ސާފު ކުރުމަށް އިމްރާންގެ ފަރާތުން އެފްއޭއެމްއަށް ފޮނުވި ސިޓީއާ ގުޅިގެން އެފްއޭއެމުން އޭނާއަށް ފޮނުވާފައިވާ (ޖަވާބު) ސިޓީގެ ކޮޕީއެއް އިމްރާން ވަނީ ސޯޝަލް މީޑިއާގައި ހިއްސާކޮށްފަ އެވެ.\nމި މަހު 18 ވަނަ ދުވަހު ފޮނުވި އެ ސިޓީގައި ގައި ބުނެފައި ވަނީ، އިމްރާން ހުށަހަޅާފައިވާ މައްސަލަ، އެފްއޭގެ ޕްލޭއާ ސްޓޭޓަސް ކޮމިޓީން ބަލަމުން އަންނަ ކަމަށާއި އެކަމަކު މިހާތަނަށް ގޮތެއް ނިންމިފައި ނުވާ ކަމަށެވެ.\nއިމްރާންގެ މައްސަލަ ހުށަހެޅި ފަހުން، ނިއުއަށް ކުޅުނު ބައެއް އެހެން ކުޅުންތެރިންގެ ފަރާތުން ވެސް ވަނީ އެފްއޭއެމްއަށް މައްސަލަ ހުށަހަޅާފަ އެވެ. ނަމަވެސް އެ ކުޅުންތެރިންގެ މައްސަލަ ބަލައި ފިޔަވަޅު އަޅާފައި ވެއެވެ. އެގޮތުން ނިއު އަށް ކުޅުނު ތަޖުރިބާކާރު ޑިފެންޑަރު، މުހައްމަދު ރަޝީދު (ހޮކޭ) އާއި އެޓޭކިން މިޑްފީލްޑާ ހަމްޒާ މުހައްމަދުގެ މައްސަލަ ބެލުމަށް ފަހު، އެފްއޭއެމުން ވަނީ އެ ކުޅުންތެރިންނާއެކު ނިއުއިން ހަދާފައިވާ ކޮންޓްރެކްޓް އުވާލާފަ އެވެ.\nއިމްރާން ހުށަހެޅި މައްސަލައިގައި އެހާ ގިނަ ދުވަސްވެ ލަސްވެގެންދަނީ ކީއްވެތޯ އޭނާ ވަނީ ސުވާލު އުފައްދާފަ އެވެ. މުސާރަ ނުދޭ މައްސަލަ އޭނާ ފެންމަތި ކުރީ އޮކްޓޫބަރު މަހު އެވެ. މިދިޔަ އަހަރު އޯގަސްޓް މަހާ ހަމައަށް އިމްރާން ވަނީ ނިއުގެ ޓީމުގައި ހިމެނި ކުޅެފަ އެވެ. ނަވެސް ސާފް ޗެމްޕިއަންޝިޕަށް ތައްޔާރުވާން ކުލަބުތަކުގެ ޕްރެކްޓިސް މެދުކަނޑަލައި، ސާފް ޗެމްޕިއަންޝިޕަށް ފަހު ނިއުގެ ޕެރެކްޓިހަށް ނިކުތުން، އިމްރާން ހުއްޓާލި އެވެ. އެއީ މިދިޔަ އަހަރު އޭޕްރީލް މަހު، އޭނާއަށް ދޭންޖެހޭ ފައިސާ ނުދޭ މައްސަލަ ތަކުރާރުވާން ފެށުމުންނެވެ.\nއިމްރާނަށް މުސާރައިގެ މައްސަލަ ދިމާވުމުން، އޭނާ ވަނީ މުސާރަ ހަމަޖައްސައި ދިނުމަށް ކުލަބަށް ލިޔުމުން ހުށަހަޅާފަ އެވެ. އެއަށްފަހު ވެސް ކުލަބުން މުސާރަ ނުދިނުމުން އާންމުދަނީ ހޯދަން ވަގުތު ހުސް ކުރުމަށްޓަކައި ކުލަބުގެ ޕްރެކްޓިހަށް ނިކުމެވެން ނެތްކަން ލިޔުމުން އެންގުމަށް ފަހު، ކުލަބުގެ ޕްރެކްޓިހަށް ނިކުތުން އޭނާ ހުއްޓާލި އެވެ.\nމުސާރައިގެ މައްސަލަ ކުލަބުން ހައްލުކޮށް ނުދިނުމުން، އެފްއޭއެމަށް މައްސަލަ ހުށަހެޅި އެވެ. ޕްލޭއާސް ކޮމިޓީގައި މައްސަލަ ލޮގުކޮށްފައި ވަނިކޮށް، ނިއު އިން ވަނީ އޭނާގެ ކޮންޓްރެކްޓް ބާތިލު ކޮށްފަ އެވެ.\n"ޕްރެކްޓިސް މެދު ކަނޑާލި ސަބަބުވެސް ކުލަބަށް އެންގިން، ޕޭމަންޓް ނުލިބެންޏާ ފައިސާ ހޯދުމަށް ވަގުތު ބޭނުންވާތީ މިވަގުތު ކުލަބު ޕްރެކްޓިސް މެދުކަނޑަލަން ޖެހުނު ކަމަށް އެންގީ." މިދިޔަ އަހަރު އޮކްޓޫބަރު އިމްރާން ބުނެފައި ވެއެވެ.\nއޭނާ ބުނީ ނިއު ރޭޑިއަންޓަކީ އޭނާ ވަރަށް ކުޅޭ ހިތުން ކުޅޭ ވަރަށް ލޯބިވާ ކުލަބެއް ކަމަށާއި ނަމަވެސް ޕޭމަންޓް ނުލިބި އިތުރު މުއްދަތުތަކެއް ފާއިތުވެ ދިއުމުން ވެސް މައްސަލަ ހުށަނާޅާއި އޭނާ މަޑުކުރި ކަމަށެވެ. މައްސަލަ ހުށަހެޅީ އެނޫން އެހެން ގޮތެއް ނެތުމުން ކަމަށެވެ.\nނިއުގެ ކުޅުންތެރިންނަށް ދޭން ޖެހޭ މުސާރަ ނުދީ އޮތުމުން، އެފްއޭއެމުން ވަނީ އެކުލަބު ސަސްޕެންޑްކޮށްފަ އެވެ. އެފްއޭއެއިން ބުނެފައި ވަނީ، ނިއު އިން އެ ޓީމުގެ ކުޅުންތެރިންނަށް މުސާރައިގެ ގޮތުގައި ދޭން ޖެހޭ، 3.8 މިލިއަން ރުފިޔާ ނުދީ އޮތް ކަމަށާއި، އެ ފައިސާ އަދާ ކުރަންދެން އެ ކުލަބު ސަސްޕެންޑްކޮށްފައި ވާ ކަމަށެވެ. އެހެންމަވެސް މުސާރަ ނުދިނުމުގެ މައްސަލަ ކުރިމަތި ވެފައި ވަނީ ނިއު އަށް އެކަންޏެއް ނޫނެވެ. ވިކްޓަރީއަށް އެ މައްސަލަ މާބޮޑަށް ވަނީ ކުރިމަތި ވެފަ އެވެ. އެހެންނަމަވެސް އެ ޓީމާ ދެކޮޅަށް ސަސްޕެންޝަންގެ ފިޔަވަޅެއް އަޅަފައި ނުވެ އެވެ.


Column: China ge siyaasathu, Eyru molhhee egoi, mihaaru molhee migoi! – adduLIVE\nOct 08, 2020, 10:09 އައި އެލް\nޗައިނާ ސަރުކާރުން ދިވެހި ނޫސްވެރިންނަށް ދިން ފުރުސަތުތަކެއްގައި ދެފަހަރަކު އަޅުގަޑު ޗައިނާއަށް ހިގައްޖައީމެވެ. އެންމެ ފުރަތަމަ ބެއިޖިން އޮލިމްޕިކްސްގެ ތެރޭގައި 2008 ވަނަ އަހަރުއެވެ. ދެން 2016 ވަނަ އަހަރުގެ ފަހުކޮޅުގައެވެ. ކޮންމެފަހަރަކުވެސް އޮންނަނީ ޗައިނާގެ އެކި ސަހަރުތަކާއި ތަންތަން ދެއްކުމެވެ. ދެން ޗައިނާގެ ޚާރިޖިއްޔާއަށް ގެންގޮސް ޗައިނާގެ ތަސައްވުރު ކިޔައިދިނުމެވެ.\nއެންމެ ފުރަތަމަ ދިޔަފަހަރު ޗައިނާގެ ރައީސްކަމުގައި ހުންނެވީ ހޫޖިންޓާއޯއެވެ. ރާއްޖޭގެ ރައީސްކަމުގައި މައުމޫން އަބްދުލްގައްޔޫމެވެ. ފަހުން ދިޔަފަހަރު ޗައިނާގެ ރައީސަކީ މިހާރުވެސް އެހުންނެވި ޝީޖިންޕިންގެވެ. ރާއްޖޭގެ ރައީސަކީީ އަބްދު ﷲ ޔާމީނެވެ. މިދެންނެވި 8 އަހަރުގެ ތެރޭގައި އަދިއޭގެފަހުންވެސް ރާއްޖޭގެ ޚާރިޖީ ސިޔާސަތަށް ވަރަށް ބޮޑެތި ބަދަލުތަކެއް ވަނީ އައިސްފައެވެ. ހަމައެހެންމެ ދުނިޔޭގައި ޗައިނާ އަދާކުރާ މަގާމާއި ޗައިނާގެ ސިޔާސަތަށްވެސް ނުހަނު ގިނަގުނަ ބޮޑެތި ބަދަލުތަކެއް ވަނީ އައިސްފައެވެ.\nކޮންމެ ދަތުރެއްގައިވެސް ޕްރޮގްރާމުގެ ކޮންމެވެސް އެއްދުވަހެއް ޚާއްސަވެފައި އޮންނަނީ ޚާރިޖިއްޔާއަށެވެ. އެކަމަކު ނޫސްވެރިންނާ ބައްދަލު ކުރައްވަނީ ޚާރިޖީވަޒީރެއް ނޫނެވެ. އަޅުގަޑާ ދިމާވީ ޚާރިޖިއްޔާގެ އޭޝިއަން އެފެއާރޒް ޑިޕާޓްމަންޓުގެ ޑިރެކްޓަރ ޖެނެރަލާއި އޭނާގެ ނާއިބުންނެވެ. މި ޑިޕާޓްމަންޓަކީ އިރުމަތީ އޭޝިޔާގެ ގައުމުތަކަށް ވަކި ޔުނިޓެއް، ދެކުނު އިރުމަތީ އޭޝިޔާގެ ގައުމުތަކަށް ވަކި ޔުނިޓެއް އަދި ދެކުނު އޭޝިއާގެ ގައުމުތަކަށް ވަކި ޔުނިޓެއް، މިމަގުން މުޅިއެކު ތިންބަޔަކަށް އެކުލެވިގެންވާ ޑިޕާޓްމަންޓެކެވެ. މީގެ ކޮންމެ ޔުނިޓެއްގައި އިސްވެ ހުންނަވަނީ ޑިޕިއުޓީ ޑިރެކްޓަރ ޖެނެރަލެކެވެ. ނޫސްވެރިންނާ ބައްދަލުކޮށް މަރުހަބާ ކިޔައި ޗައިނާގެ ތަސައްވުރު ކިޔައިދިނީމާ ކޮންމެވެސް ވަރަކަށް ސުވާލުކުރާންވެސް ފުރުސަތު ލިބެއެވެ.\nފުރަތަމަ ދަތުރުގައި އަޅުގަޑު ހިމެނުނު ގްރޫޕުގައި ބޮޑެތި ގައުމުތަކުގެ ތެރެއިން އިންޑޮނީޝިއާ އާއި ފިލިޕީންސްގެ ނޫސްވެރިން ހިމެނުނެވެ. ކުދި ގައުމުތަކަށް ނިސްބަތްވާ މީހުންގެ ތެރޭގައި އަޅުގަޑުގެ އިތުރަށް ދެން ތިބީ ބޫޓާނުގެ ދެ ނޫސްވެރިޔެކެވެ. އެދުވަހު ދުނިޔޭގެ ހަމަޖެހުމާއި ކުރިއެރުމާއި އިންސާފު ގާއިމުކުރުމުގައި ޗައިނާގެ ދައުރާ މެދު ޑިރެކްޓަރ ޖެނެރަލް ވާހަކަފުޅު ދެއްކެވީމާ އަޅުގަޑު ކޮޅަށް ތެދުވެ ނަމާއި ގައުމާއި ވަޒީފާޔާއި ވަޒީފާ އަދާކުރާ ނޫހުގެ ނަން ގެނެސްފައި ދަންނަވައިފީމެވެ. ދިވެހިރާއްޖެއަކީ ވަރަށްވެސް ކުޑަ ގައުމެކެވެ. ބައިމަދު ގައުމެކެވެ. ތިމާވެށީގެ މައްސަލަތަކާއި އެނޫންވެސް މައްސަލަތަކުގައި މިޒާތުގެ ކުދި ގައުމުތަކުގެ މަސްލަހަތަށް ރިއާޔަތްކުރުން ދުނިޔޭގައި ވަރަށް ކުޑައެވެ. ދުނިޔޭގެ ބާރުގެ މީޒާނަށް ބަދަލުތަކެއް އަންނާން ފަށާފައިވުމާއި މި އައުބަދަލުގެ މުގުލުގައި އޮތީ ޗައިނާކަމަށްވުމާއެކު ކުދިގައުމުތަކަށް އިހުތިރާމްކުރުމާއި އެގައުމުތަކުގެ ވާހަކަ އަޑުއެހުމުގައި ޗައިނާގެ ފަރާތުން ތަފާތެއް ފެނިދާނޭތޯއެވެ.\nޑިރެކްޓަރ ޖެނެރަލް ވިދާޅުވިއެވެ. އިހުތިރާމް ދިނުމުގައި ޗައިނާގެ އުސޫލަކީ ކުޑަބޮޑު ބެލުމެއް ނޫނެވެ. ޚާރިޖީ ސިޔާސަތު ނީލަމަށް ނުލައި އަނދާ އަލިފާނަށް ދަރުނާޅާ ބަޔަކު ދެކެ ރުޅިއަރާ އެހެންބަޔަކު ތިބެދާނޭބަވައެވެ. ނުތިބޭނެއެވެ. ކުދިގައުމުތަކަށް ނުފޫޒުފޯރުވައި ނާޖާއިޒު ފައިދާ ހާސިލްކުރުމަކީ ޗައިނާގެ ސިޔާސަތެއް ނޫނެވެ. ޗައިނާއިން ތަރުހީބުދޭނީ މުސްތަގިއްލު ސިޔާސަތަށެވެ. އެއަަޑު ޗައިނާއިން އަހާނެއެވެ. އިހުތިރާމް ކުރާނެއެވެ. ކުދިގައުމުތަކުން މިސާލެއް ދައްކަންޏާ ވަކިއަތަކަށް ނުޖެހުމާއި އަނދާ އަލިފާނަށް ދަރުނޭޅުމާއި އެންމެންގެ މަސްލަހަތަށް ވިސްނައިގެން ރަގަޅު ޚާރިޖީ ސިޔާސަތެއް ބައްޓަންކޮށް ތަންފީޒު ކުރުމުގެ ނަމޫނާޔަކީ ދިވެހިރާއްޖެއެވެ.\nއޭގެ 8 އަހަރު ފަހުން 2016 ވަނަ އަހަރު އަޅުގަޑަށް ލިބުނު ފުރުސަތެއްގައި ބެއިޖިންގަށް ގޮސްގެން އުޅެނިކޮށް އަނެއްކާވެސް ޚާރިޖިއްޔާއަށް ވަދެލަން މަގުތަނަވަސްވެއްޖެއެވެ. ކަންދިމާކުރިގޮތުން މިފަހަރު އަޅުގަޑުމެންގެ ގްރޫޕުގައި ތިބީ މުޅީންވެސް ދިވެހި ނޫސްވެރިންނެވެ. އެހެންވީމާ އަޅުގަޑުމެންނާ ބައްދަލުކުރެއްވީ ދެކުނު އޭޝިޔާއާބެހޭ ޔުނިޓުން ޑެޕިއުޓީ ޑިރެކްޓަރ ޖެނެރަލާއި ދިވެހިރާއްޖެއާބެހޭ ޑެސްކުގެ އޮފިސަރުންނެވެ. އާދަކާދައިގެ މަތިން ޗައިނާގެ ތަސައްވުރު ހާމަކޮށްނިމުނީމާ ދަންނަވައިފީމެވެ. ޗައިނާގެ ބެލްޓް އެންޑް ރޯޑް އިނިޝިޓިވްގެ ބައިވެރިޔަކަށް ވުމުގެ ފައިދާއަކީ ކޮބައިތޯއެވެ.\nޖަވާބު ލިބުނެވެ. ބެލްޓް އެންޑް ރޯޑް އިނިޝިޓިވަކީ ދުނިޔޭގެ ކުދިބޮޑު އެންމެހައި ގައުމުތަކުގައި އިންވެސްޓްކުރަން ޗައިނާއިން ކަނޑައަޅާފައިވާ ބިންގަލެވެ. ޗައިނާގެ ޚާރިޖީ ސިޔާސަތުގެ ނާރެހެވެ. އޭގައި ބައިވެރިވާ ބަޔަކަށް ފައިދާއެވެ. ނުވާބަޔަކަށް މޮޅެއް ނެތެވެ. ދަންނަވައިފީމެވެ. ތިޔަ އެއްޗެއްގައި ބައިވެރިވީމާ ސަރަހައްދީ ތިލަފަތަށް ގުޑުންއަރައި ވަކިއަތަކަށް ނުޖެހުމުގެ އުސޫލުތަކާ ޚިލާފުވެވުނީކަމަށް ނުވާނޭތޯއެވެ. ޖަވާބު ލިބުނެވެ. ގޮތް ނިންމީ ދިވެހި ސަރުކާރުންނެވެ. ނިންމާފައި އެއޮތީ އިއްޔެގެ ހަގީގަތަށްވުރެ ބޮޑަށް މިއަދުގެ ހަގީގަތަށް ރިއާޔަތްކޮށްފައި ދިވެހިރާއްޖެއަށް އެންމެ ބޮޑަށް މަންފާކުރާނޭ އުސޫލުންނެވެ. އެކަމާ އުފާކުރަމެވެ.\nއިއްޔެގެ ހަގީގަތަކީ ކޮބައިބާވައެވެ. އެވާހަކަ ކުރީދަތުރުގައި ޑީޖީ ވިދާޅުވެދެއްވީއެވެ. މިހާރުގެ ހަގީގަތަކީ ކޮބައިބާވައެވެ. ވަކިއަތަކަށް ނުޖެހުންދޫކޮށްލީއެވެ. އަލިފާނަށް ދަރުއަޅާ ބަޔަކަށްވެސްވީއެވެ. ޚާރިޖީ ސިޔާސަތު ނީލަމަށްވެސްލީއެވެ. ސިޔާސަތުގެ މުސްތަގިއްލުކަންވެސް ގެއްލުނީއެވެ. ބޮޑުގައުމަކުން އެދުނީމާ ގައުމުތަކާ ގުޅުންވެސް ކަނޑައިލަނީއެވެ. މިހެންގޮސް ކުރީގައި ނުކުރާ ކިތަންމެކަމެއް ކުރާން ފެށީއެވެ. އެއީ ޗައިނާގެ އެނބުރެމުންދާ މަސްލަހަތު މިވަގުތަކަށް ނިޔާކުރާގޮތްވީމާ އެގޮތް ބުއްދިވެރިވީއެވެ. މޮޅުވެސްވީއެވެ. އެކަމަކު ހަގީގަތަކީ ކޮބައިތޯއެވެ. ހަގީގަތުގެ ހިތިކަން ވަރަށް ބޮޑެވެ. ބޮޑުދެބާރެއްގެ މެދުގައި ރޯވެ އަނދަމުންދާ އަލިފާނުގައި ދިވެހިރާއްޖެ މިއޮތީ ދަރުގަޑަކަށްވެނިމިފައެވެ.


China ge 11 billion dollaruge agu bodu Airport hulhuvaifi\nޗައިނާގެ 11 ބިލިއަން ޑޮލަރުގެ އަގު ބޮޑު އެއާޕޯޓް ހުޅުވައިފި\nޑެކްސިން އެއާޕޯޓުގެ އެތެރެ ހުންނަ ގޮތް: މި އެއާޕޯޓަކީ ޗައިނާގެ އިގްތިސޯދީ ކުރިއެރުމަށް މުހިންމު ތަނެއް\nޗައިނާގައި މިހާތަނަށް ތަރައްގީކުރި އެންމެ އަގު ބޮޑު އެއާޕޯޓް ކަމަށްވާ ޑެކްސިން އެއާޕޯޓް ބެއިޖިންގައި ހުޅުވައިފި އެވެ. މި އެއާޕޯޓް ހުޅުވައިދިނީ ޗައިނާގެ 70 ވަނަ އަހަރީ ދުވަހު އެގައުމުގެ ރައީސް ޝީ ޖިންޕިންގް އެވެ.\nމި އެއާޕޯޓް ތަރައްގީ ކުރުމުގެ މަސައްކަތް ޗައިނާއިން ވަނީ ފަސް އަހަރު ވަންދެން ކޮށްފަ އެވެ. ޑެކްސިން އެއާޕޯޓުގެ ސަބަބުން މަޑު ޖެހިފައިވާ ޗައިނާގެ އިގްތިސޯދު އިތުރަށް ކުރި އަރައިގެންދާނެ އެވެ. ފަހުގެ ރިޕޯޓްތައް ދައްކާ ގޮތުން ޗައިނާގެ ސިނާއީ ދާއިރާއިން ލިބޭ ފައިދާ ވަނީ ދަށްވެފަ އެވެ. އެހެން ކަމުން ޑެކްސިން އެއާޕޯޓު ވެގެންދާނީ މި ގެއްލުން ފޫބައްދައިދޭ ތަނަކަށެވެ.\nޑެކްސިން އެއާޕޯޓަކީ އަހަރަކު 72 މިލިއަން މީހުނަށް ހިދުމަތް ދެވޭނެ ގޮތަށް ތަރައްގީކުރި އެއާޕޯޓެކެވެ. އެއާޕޯޓުގެ ތަރައްގީގެ ދެވަނަ މަޝްރޫއަކީ 2025 ވަނަ އަހަރުގެ ނިޔަލަށް 100 މިލިއަން މީހުނަށް އަހަރަކު އެއާޕޯޓުން ހިދުމަތް ދިނުމުގެ އޮޕަރޭޝަން ކެޕޭސިޓީ އިތުރު ކުރުމެވެ.\nޗައިނާގެ ޑެކްސިން އެއާޕޯޓް ތަރައްގީކުރީ އެމެރިކާގެ އެވިއޭޝަން ފަހަތަށް ޖައްސާލުމުގެ ބޭނުމުގަ އެވެ. އަދި ދުނިޔޭގެ އެންމެ ބިޒީ އެއާޕޯޓަކީ ޗައިނާގެ އެއާޕޯޓަކަށް ހެދުމުގެ ބޭނުމުގަ އެވެ. ޗައިނާއިން އަމާޒު ހިފާފައި ހުރީ 2022 ވަނަ އަހަރުގެ ނިޔަލަށް އެވިއޭޝަން ދާއިރާގައި އެންމެ ކުރިއަށް ދިޔުމަށެވެ.\nޗައިނާގެ ދެ އާއިލާނެއްގެ އިތުރުން ބޭރު 50 އެއާލައިނެއް މިހާރު ވަނީ ޑެކްސިން އެއާޕޯޓް ބޭނުންކުރަން ފަށައިފަ އެވެ. އެއާޕޯޓް ތަރައްގީކުރީ ބެއިޖިންގެ ޕްރައިމް ސަރަހައްދަގަ އެވެ. އެގޮތުން އެއާޕޯޓުގެ ރެއިލްވޭ އެކްސްޕްރެސްއިން 20 މިނިޓުގެ ތެރޭގައި ބެއިޖިންގް މައި ޑިސްޓްރިކްޓަށް ދެވެން ހުންނާނެ އެވެ.


Nuhaggun Flat behi meehunnah fiyavalhu alhanee | Mihaaru\nކުރީގެ ރައީސް އަބްދުﷲ ޔާމީންގެ ސަރުކާރުން ކުރިއަށް ގެންދިޔަ "ހިޔާ މަޝްރޫއު" ދަށުން ފްލެޓް ލިބުނު ކަމުގެ ލިޔުން ހޯދުމަށް ކިޔޫ ހަދާފައި. ---ފޮޓޯ: އަހުމަދު ނިޝާތު/މިހާރު\nނުހައްގުން ފްލެޓް ބެހި މީހުންނަށް ފިޔަވަޅު އަޅަނީ\n17 ނޮވެމްބަރ 2018 - 22:48 52 comments\nރައީސް އަބްދުﷲ ޔާމީންގެ ސަރުކާރުގައި، ހުޅުވައިލި ބޯހިޔާވަހިކަމުގެ ދެ މަޝްރޫއުގައި ކޮރަޕްޝަން ހިމެނޭ ގޮތަށް ނުހައްގުން ފްލެޓް ބެހި މީހުންނާ ދޭތެރޭގައި ފިޔަވަޅު އެޅުން، ރައީސް އިބްރާހިމް މުހައްމަދު ސޯލިހްގެ ވެރިކަމުގެ 100 ދުވަހުގެ ތެރޭގައި ފުރިހަމަ ކުރައްވާނެ ކަންކަމުގެ ތެރޭގައި ހިމަނައިފި އެވެ.\nއެ މަނިކުފާނު މަގާމުގެ ހުވާ ކުރައްވައި ގައުމާ މުޚާތަބު ކުރެއްވި އިރު، މި ސަރުކާރުގެ ފުރަތަމަ 100 ދުވަހުގެ ތެރޭގައި ކުރާނެ ބައެއް ކަންތައްތައް ވިދާޅުވި އެވެ. އޭގެ ތަފްސީލު ހިމެނޭ ގޮތުން ރައީސް އޮފީހުން މިރޭ އިއުލާން ކުރި އެޖެންޑާގައިވާ ގޮތުން ބޭއިންސާފުން ފްލެޓް ދޫކުރުމުގެ މައްސަލަ އެއް މަސް ދުވަހުގެ ތެރޭގައި ހައްލު ކުރާނެ އެވެ.\nއެ އެޖެންޑާގައިވާ ގޮތުން ފްލެޓު ހައްގުވެ، އެކަމަކު ބޭއިންސާފުން ކޮރަޕްޝަން ހިމެނޭ ގޮތަށް ދޫކުރުމުގެ ސަބަބުން ފްލެޓް ނިގުޅައިގަނެވުނު ފަރާތްތަކަށް ފްލެޓް ދޫކުރުމުގެ ނިޒާމެއް ކަނޑައެޅޭނެ އެވެ. އަދި ހަމަހަމަ އުސޫލުން ފްލެޓް ދޫކުރެވޭނެ ނިޒާމެއް ކަށަވަރު ކުރެވޭނެ ކަމަށް ބުނެފައިވީ ނަމަވެސް ތަފްސީލު އާއްމުކޮށްފައެއް ނުވެ އެވެ.\nކުރީގެ ރައީސް އަބްދުﷲ ޔާމީންގެ ސަރުކާރުން ދެ ފަހަރަށް ފްލެޓް ދޫކުރި އިރު ވެސް ނުހައްގުން ފްލެޓް ދީފައިވާ ކަމުގެ ޝަކުވާ ބޮޑެވެ. ފުރަތަމަ ފަހަަރަށް ފްލެޓް ދޫކުރީ، ތުހުމަތު ކުރާ ގޮތުގައި، މަތިން މާކްސް ލިބިފައި ތިބި މީހުން ތިއްބައި، އެއަށް ވުރެ ދަށުން ލިބުނު މީހުންނަށެވެ.\nއޭގެ ފަހުން ހުޅުވާލި 7،000 ފްލެޓް ވެސް ދޫކުރީ، ޕޮއިންޓް ދޫކުރާނެ އުސޫލެއް އާއްމު ކުރުމަށް ފަހު ވެސް ބޭއިންސާފުން ކަމަށް ބުނެ މިހާރު ދަނީ ޝަކުވާ ކުރަމުންނެވެ. ގިނަ ކެޓަގަރީތަކަކަށް ބަހާލި އެ މަޝްރޫއުގައި ފްލެޓް ލިބުނު ކަމުގެ ލިއުން ބައެއް މީހުންނަށް ހަވާލުކުރި މައްސަލަ ވަނީ ބޮޑުވެފަ އެވެ.\nއިތުރު ލިޔުންތައް ހައުސިން މިނިސްޓަރު ފްލެޓް ހުޅުމާލެ ހައުސިން ރައީސް އިބްރާހިމް މުހައްމަދު ސޯލިހް


Sushma Rajje in furaavadaigenfi\nސުޝްމާ ރާއްޖެއިން ފުރާވަޑައިގެންފި\nސުޝްމާގެ ދަތުރު ނިންމާލެއްވުމަށްފަހު ފުރާވަޑައިގަންނަވަނީ --\nރާއްޖެއަށް ކުރެއްވި ދެ ދުވަހުގެ ރަސްމީ ދަތުރު ނިންމަވާލެއްވުމަށްފަހު އިންޑިއާގެ އެކްސްޓާނަލް އެފެއާޒް މިނިސްޓަރު ސުޝްމާ ސްވަރާޖް ފުރާވަޑައިގެންފި އެވެ.\nއެއާޕޯޓުން ސުޝްމާއަށް އަލްވަދާއު ވިދާޅުވެފައިވަނީ ފޮރިން މިނިސްޓަރު އަބްދުﷲ ޝާހިދެވެ.\nދަތުރުގެ އެންމެ ފަހު ބައްދަލުވުމުގެ ގޮތުގައި އެކަމަނާ މިއަދު މެންދުރުފަހު ރައީސް އިބްރާހިމް މުހައްމަދު ސޯލިހާ ބައްދަލު ކުރެއްވި އެވެ. ރައީސް އޮފީހުގައި މިއަދު މެންދުރުފަހު ބޭއްވި ބައްދަލު ކުރެއްވުމުގައި ރައީސް ސޯލިހާއި ސުޝްމާ ވަނީ ދެ ގައުމުގެ ގުޅުން އިތުރަށް ބަދަހިކުރުމާ ގުޅޭ ގޮތުން މަޝްވަރާ ކުރައްވާފަ އެވެ.\nއިއްޔެ ސުޝްމާ ވަނީ ފޮރިން މިނިސްޓަރު އަބްދުﷲ ޝާހިދާއި ރައްޔިތުންގެ މަޖިލީހުގެ ރައީސް ގާސިމް އިބްރާހިމާ ބައްދަލު ކުރައްވާފަ އެވެ. އަދި މިއަދު ހެނދުނު ހޯމް މިނިސްޓަރު އިމްރާން އަބްދުﷲއާ ބައްދަލު ކުރެއްވި އެވެ.\nއިއްޔެ ސުޝްމާ ވަނީ އައިޖީއެމްއެޗަށް ޒިޔާރަތްކުރައްވައި އެތަން އާބާތުރަފިލުވުމުގެ މަޝްރޫއު ވެސް ފައްޓަވައިދެއްވާފަ އެވެ. އޭގެ އިތުރުން ދަތުރުގައި ދެ ގައުމުގެ ދެމެދު ތިން އެއްބަސްވުމެއްގައި ސޮއިކޮށްފައިވެ އެވެ. އެއީ އެއީ ޑިޕްލޮމެޓިކް އަދި އޮފިޝަލް ޕާސްޕޯޓް އޮންނަ މީހުންގެ ވިސާ ފަސޭހަ ކުރުމުގެ އެއްބަސްވުމާއި ތަރައްގީ އާއި އިއާދަކުރަނިވި ހަކަތައިގެ އެއްބަސްވުމެކެވެ.


SunOnline: Covid-19: Jazeera championship ves faskohffi\nކޮވިޑް-19: ޖަޒީރާ ޗެމްޕިއަންޝިޕް ވެސް ފަސްކޮށްފި\nޢަބްދުﷲ އައިމަން 09 Mar 2020, 14:09\nމާޅޮހާއި ފޯކައިދޫ ވާދަކުރި މެޗުގެ ތެރެއިން --- ފޮޓޯ/ މާޅޮސް ޓީމު\nއަދި މުބާރާތައް ތައްޔާރުވުމުގެ ގޮތުން ބައެއް ރަށްރަށުން މިހާރު ފަރިތަކުރުންތައް ފަށާފައިވާ އިރު އެފްއޭއެމުން މިއަދު ވަނީ މުބާރާތުގެ އެންމެހާ ކަންތައްތައް މަޑު ޖައްސާލަން ނިންމާފައިވާ ކަމަށް ބުނެފަ އެވެ.\n"މިހާރު ހަލުވިކަމާ އެކު ފެތުރެމުންދާ ކޮވިޑް-19 އާއި ގުޅިގެން ޖަޒީރާ ޗެމްޕިއަންޝިޕް 2020 މި މުބާރާތުގެ އެންމެހާ ކަންތައްތައް، މިއަހަރުގެ ރަމަޟާން މަހުގެ ފަހަށް ލަސްކުރެވިފައިވާ ވާހަކަ ދަންނަވަން،" އެފްއޭއެމުން މިއަދު ނެރުނު ބަޔާނެއްގައި ބުނެފައިވެ އެވެ.\nކޮވިޑް-19 ރާއްޖޭން ފުރަތަމަ ފެނުނުކަން ސަރުކާރުން އިއުލާންކުރީ މިދިޔަ ހޮނިހިރު ދުވަހު އެވެ. އެރޭ ބައްޔަށް ޕޮޒިޓިވްވިކަން އިއުލާން ކުރީ ޅ. ކުރެއްދޫ ރިސޯޓުން ދެ މީހެކެވެ. އެކަމަކު ރޭގެ ވަގުތެއްގައި ސަރުކާރުން ވަނީ އއ. ސޭންޑީސް ބަތަލާ ރިސޯޓުން ކޮވިޑް-19 އަށް ޓެސްޓު ކުރި ތިން މީހުންގެ ތެރެއިން ދެމީހަކު ޕޮޒިޓިވްް ވެފައިވާކަން އިއުލާން ކޮށްފަ އެވެ.\nމީގެ އިތުރުން ފަރުކޮޅުފުށީގައި ގާއިމު ކޮށްފައި ހުންނަ ވަގުތީ ފެސިލިޓީގައި އިތުރު ދެ މީހަކު ކަރަންޓީން ކޮށްފައިވާ އިރު އިތުރު އަށް މީހަކު އައިސޮލޭޓް ކޮށްފައި ހުރިކަން ސަރުކާރުން ވަނީ ހާމަކޮށްފަ އެވެ.\nވުމާއެކު އެފްއޭއެމުން ބުނީ ޖަޒީރާ ޗެމްޕިއަންޝިޕް މުބާރާތާއި ގުޅޭގޮތުން 12 މާރޗ 2020 ވަނަ ދުވަހު ބޭއްވުމަށް ހަމަޖެހިފައިވާ ބައްދަލުވުމާއި، 13 މާރޗ ވަނަ ދުވަހު ބޭއްވުމަށް ހަމަޖެހިފައިވާ މުބާރާތުގެ ގުރުއަތުލުން ވެސް ލަސްކުރެވިފައިވާ ކަމަށެވެ.\nކޮވިޑް19 އަށް މިހާތަނަށް ރާއްޖެއިން 24 މީހަކު ޓެސްޓުކޮށްފައިވާ ކަމަށް ހެލްތު މިނިސްޓަަރު އަބްދުﷲ އަމީން ރޭ ވަނީ ވިދާޅުވެފަ އެވެ.


SunOnline: Fahathu arai aston villa balikoh premier league champion kan city ah\nފަހަތުން އަރައި އެސްޓަންވިލާ ބަލިކޮށް ޕްރިމިއާ ލީގުގެ ޗެމްޕިއަންކަން ސިޓީއަށް\nއަހްމަދު އިޒްމީމް 22 May 2022, 22:25\nމެންޗެސްޓާ ސިޓީއިން ގޯލު ޖެހުމަށް ފަހު އުފާ ފާޅުކުރަނީ ---\nފަހަތުން އަރައި އެސްޓަން ވިލާ ބަލިކޮށް މި ސީޒަންގެ ޕްރިމިއާ ލީގުގެ ޗެމްޕިއަންކަން މެންޗެސްޓާ ސިޓީ ހޯދައިފިއެވެ.\nސިޓީގެ އަމިއްލަ ދަނޑުގައި މިރޭ ކުޅުނު މެޗު އެ ޓީމު ކާމިޔާބުކުރީ 3-2 ގެ ނަތީޖާއަކުންނެވެ. މިރޭ ޕްރިމިއާ ލީގުގައި ކުޅުނު މެޗުތަކަކީ މި ސީޒަނުގެ އެންމެ ފަހު މެޗުތަކެވެ.\nއެ މެޗުތަކުގެ ނަތީޖާ ނިކުތް ގޮތުން ސިޓީ ތާވަލުގެ އެއްވަނައިގައި އޮތީ މި ސީޒަނުގައި އެ ޓީމަށް ލިބުނު 93 ޕޮއިންޓާއެކުގައެވެ. އަދި ތާވަލުގެ ދެވަަނައިގައި ލިވަޕޫލު އޮތީ މި ސިޒަނުގައި އެ ޓީމަށް ލިބުނު 92 ޕޮއިންޓާއެކުގައެވެ.\nމިރޭގެ މެޗު ފަށައިގެން ސިޓީން ވަނީ ގޯލު ޖަހާނެ ރަނުގެ ފުރުސަތުތަކެއް ތަނަވަސްކޮށްފައެވެ. އެސްޓަން ވިލާ ގޯލަށް އަމާޒުކޮށް އެ ޓީމުން ވަނީ ގިނަ ހަމަލާތަކެއް އުފައްދާފައެެވެ.\nނަމަވެސް އެސްޓަން ވިލާއިން ވަނީ 37 ވަނަ މިނެޓުގައި ގޯލެއް ޖަހައި ސިޓީ ހާސްކޮށްލާފައެވެ. އެސްޓަން ވިލާގެ ލޫކަސް ޑީނިއޭ ތަނަވަސް ކޮށްދިން ފުރުސަތަކުން އެ ގޯލު ކާމިޔާބުކޮށްދިނީ މެޓީ ކޭޝްއެވެ.\nއަދި އޮލީ ވެޓްކިންސްގެ އެހީތެރިކަމާއެކު މެޗުގެ 69 ވަނަ މިނެޓުގައި ފެލިޕޭ ކޯޓީނިއޯ ވަނީ އެސްޓަން ވިލާގެ ދެވަނަ ގޯލު ކާމިޔާބުކޮށްދީފައެވެ.\nއެ ނަތީޖާއާއެކު ސިޓީ ބަލިވެ އެ ޓީމަށް ލީގު ގެއްލޭނެކަމަށް ޤަބޫލުކޮށްގެން ތިއްބައި ކައިރި ކައިރީގައި ތިން ގޯލު ޖަހައިދީ ސިޓީ ވަނީ ދުނިޔެ ސިއްސުވާލައިފައެވެ.\nމެންޗެސްޓާ ސިޓީ އާއި އެސްޓަން ވިލާ ބައްދަލުކުރި މެޗުގެ ތެރެއިން ---\nމެޗުގެ 76 ވަނަ މިނެޓުގައި ބަދަލު ކުޅުންތެރިއެއްގެ ގޮތުގައި ކުޅެން ނިކުތް ސިޓީގެ އިލްކޭ ގުންޑޮގަން ވަނީ ސިޓީގެ ފުރަތަމަ ގޯލު ޖަހައިދީފައެވެ. އެ ގޯލަކީ ސިޓީގެ ރަހީމް ސްޓާލިންގެ އެހީތެރިކަމާއެކު ކާމިޔާބުކޮށްދިން ގޯލެކެވެ.\nއޭގެ ދެ މިނެޓު ފަހުން ސިޓީގެ ރޮޑްރީ ވަނީ އެ ޓީމުގެ ދެވަނަ ގޯލު ޖަހައިދީފައެވެ. އެ ގޯލަކީ ސިޓީގެ އޮލެކްސެންޑާ ޒިންޗެންކޯ ޖަހައިދިން ގޯލެކެވެ.\nސިޓީއަށް މެޗުގެ ލީޑު ނަގައިދީފައިވަނީ ކެވިން ޑީބްރޫނާ 81 ވަނަ މިނެޓުގައި ތަނަވަސްކޮށްދިން ފުރުސަތެއްގައި ގުންޑޮގަން ޖަހައިދިން ގޯލުންނެވެ.\nއެއާކު މިރޭގެ މެޗު ނިމުމުން ސިޓީވަނީ ވިދިވިދިގެން ދެވަނަ ފަހަރަށް ޕްރިމިއާ ލީގް ކާމިޔާބުކޮށްފައެވެ. މިދި ސީޒަނުގައި ވެސް ލީގު ޗެމްޕިއަނުންނަކީ ސީޓީއެވެ.\nމިރޭ އިތުރަށް ކުޅުނު މެޗުތަކުގެ ތެރެއިން ދެވަނައިގައި އޮތް ލިވަޕޫލް ވަނީ ވޯލްވްސް އަތުން 3-1 ގެ ނަތީޖާއަކުން މޮޅުވެފައެވެ. އަދި ތިން ވަނައިގައި އޮތް ޗެލްސީ ވަނީ 2-1 ގެ ނަތީޖާއަކުން ވަޓްފޯޑު ބަލިކޮށްފައެވެ. މީގެ އިތުރުން ނޯވިޗް ޗިޓީ 0-5 ބަލިކޮށް ޓޮޓެންހަމް ވަނީ ޗެމްޕިއަންސް ލީގުގެ ޖާގަ ކަށަވަރުކޮށްފައެވެ.


vnews - 22 aharah fahu Pirlo football kulhun huhtaalaifi\nޕިރްލޯ ފުޓްބޯޅަ ކުޅުން ހުއްޓާލައިފި\nއިޓަލީގެ ތަޖުރިބާކާރު މިޑްފީލްޑަރު އަންދްރޭ ޕިރްލޯ---\nއިޓަލީގެ ތަޖުރިބާކާރު މިޑްފީލްޑަރު އަންދްރޭ ޕިރްލޯ 22 އަހަރަށްފަހު ފުޓްބޯޅަ ކުޅުން ހުއްޓާލައިފި އެވެ.\nއުމުރުން 38 އަހަރުގެ ޕިރްލޯ ކުޅުން ހުއްޓާލީކަން އޭނަ އިއުލާން ކުރީ އެމެރިކާގެ މޭޖާ ލީގުގެ ނިއު ޔޯކް ސިޓީ އެފްސީ އަށް އިއްޔެ ކުޅެދިން މެޗަށް ފަހު އެވެ.\nޕިރްލޯގެ އަމިއްލަ ޓްވިޓާ އެކައުންޓް މެދުވެރިކޮށް އިއްޔެ އޭނާ ނެރުނު ބަޔާނުގައި ބުނެފައި ވަނީ، ފުޓްބޯޅަ ކުޅުމަށް މިހާރު ނިމުން އަތުވެއްޖެ ކަމަށެވެ. އަދި ފާއިތުވި ދުވަސްތަކުގައި ފުޓްބޯޅައިގެ ހަޔާތުގައި ކުރެވުނު ތަޖުރިބާ އަކީ ދުވަހަކުވެސް ހަދާނުން ފިލާގެން ނުދާނެ ވަރުގެ ހަދާންތަކެއް ކަމަށް ވެސް ޕިރްލޯ ބުންޏެވެ.\n"އަހަރެން ފުޓްބޯޅަ ކުޅުނު ހުރިހާ ކްލަބަކަށާއި އެކުގައި ކުޅުނު ހުރިހާ ކުޅުންތެރިންނަށް ޝުކުރުއަދާކުރަން. މިއީ އަހަރެން ނިންމި ވަރަށް ބޮޑު ނިންމުމެއް. އަދި މިއީ ދުވަހަކުވެސް ހަދާނުން ފިލާގެން ނުދާނެ ވަރުގެ ދުވަހެއް. އަދި އަހަރެންނަށް ސަޕޯޓުކުރި ހުރިހާ ސަޕޯޓަރުންނަށް ޝުކުރު އަދާކުރަން." އިޓަލީގެ 21 އަހަރުން ދަށުގެ ޓީމާ އެކު 2000 ވަނަ އަހަރުގެ ޔޫރަޕިއަން ޗެމްޕިއަންޝިޕް އެގައުމަށް ކާމިޔާބުކޮށް ދިން ޕިރްލޯ ބުންޏެވެ.\nއިޓަލީގެ ގައުމީ ޓީމަށް 2006 ވަނަ އަހަރުގެ ވޯލްޑް ކަޕް ވެސް ކާމިޔާބު ކޮށްދިނުމުގައި މުހިންމު ދައުރެއް އަދާކުރި ޕިރްލޯ ވަނީ އޭނަގެ ފުޓްބޯޅަ ކެރިއަރުގައި މަޝްހޫރު ގިނަ ކްލަބުތަކަށް ކުޅެ، އެކުލަބު ތަކަށް ގިނަ ކާމިޔާބުތައް ވެސް ހޯދައިދީފައެވެ. އެގޮތުން ޕިރްލޯގެ ފުޓްބޯޅަ ކެރިއަރުގައި އެޭނަ ކުޅުނު ކުލަބު ތަކުގެ ތެރޭގައި އޭސީ މިލާން އާއި އިންޓަ މިލާންގެ އިތުރުން ޔުވެންޓަސް ހިމެއެވެ.\nޕިރްލޯ ވަނީ އޭނާގެ ކެރިއަރުގައި އިޓާލިއަން ލީގު ހަ ފަހަރު އަދި ޗެމްޕިއަންސް ލީގު ދެ ފަހަރެއްގެ މަތިން ކާމިޔާބުކޮށް ދިނުމުގެ އިތުރުން އިޓަލީގެ ގައުމީ ޓީމަށް ވެސް 116 މެޗު ކުޅެދީފައެވެ.


Bidheysee bicycle thakah kuneege load boduvefai\nބިދޭސީ ބައިސްކަލްތަކަށް ކުނީގެ ލޯޑް ބޮޑުވެފައި\nރޯދަ މަހު އެންމެ ބާރު ބޮޑު ވެގެން ދާ އެއް ތަނަކީ ކުނި ގޮނޑެވެ. ސަބަބަކީ ރޯދަ މަހު މާލެއިން ކުނި އުފައްދާވަރު އެތައް ގުނައެއް އިތުރުވުމެވެ. މިކަމުގެ "ލޯޑު" އެންމެ ބޮޑަށް ކުރާ ބަޔަކީ މާލޭގައި ކުނި އުފުލުމުގެ ހިދުމަތުގައި ތިބޭ މުރާލި ބިދޭސީންނެވެ. ރޯދަ މަސް ފެށުމާއެކު އެ މީހުންގެ ބައިސްކަލްތަކަށް ބުރަ ބޮޑުވެގެން ދެ އެވެ.\n"ރޯދަ މަހު ވަރަށް ގިނަ ކުނި އުކަން ޖެހޭ. ބައެއް ފަހަރު ތިން ބުރުން ކިރިޔާ ކުނި ގެންދެވެނީ،" ކުނި އުކާ ދިނުމުގެ މަސައްކަތް ކުރާ ބިދޭސީއެއް ކަމަށްވާ މުހައްމަދު އަލީމް ބުންޏެވެ.\nމާލޭގެ ރައްޔިތުން ކައިފައި "އުކާލާ" ބައި ގޮނޑަށް ގެންގޮސް ދިނުމުގައި ބިދޭސީންގެ ހިތްވަރު ރޯދަ މަހު ދެގުނަ މަތި ކުރެ އެވެ. ކޮންމެ ދުވަހެއްގެ ހެނދުނު އަހަރެމެން ނަށް ހޭވެރިކަން ވަނީ ދިހައެއް، އެގާރަ ޖަހާ ފަހުންނެވެ. ނަމަވެސް ކުނި އުކާލުމުގައި އުޅޭ ބިދޭސީން ހެނދުނު، ހެނދުނާ މަސައްކަތް ފަށަ އެވެ. އެ މީހުންގެ ބައިސްކަލުގެ ދުވެލި ބާރުކޮށް، ހަވީރު އަތަށް އަޅާއިރު ބައިސްކަލްތަކުގެ ސްޕީޑް މެކުހަށް ޖަހަ އެވެ. ކުރި އަރުވާ ބަރާކޮށްފައިވާ ބައިސްކަލްތައް ކުނިގޮނޑާ ދިމާލަށް މިސްބާރު ޖަހަ އެވެ.\nމާލޭގެ 10 ގެއިން ކުނި އުކުމުގެ މަސައްކަތް ކުރާ ބަންގްލަދޭޝްގެ ރައްޔިތެއް ކަމަށްވާ ސަލީމް ބުނީ ރޯދަ މަހު އުފުލަން ޖެހޭ ކުނީގެ އަދަދު ވަރަށް ބޮޑުތަން އިތުރު ކަމަށެވެ.\nކުނި އުކައިދޭ ބިދޭސީން އާއްމު ގޮތެއްގައި ގެއަކުން ކުނި އުކާލަ ދެނީ މަހަކު 100ރ. އިން މަތީގެ އަގު ތަކެއްގަ އެވެ. މިގޮތުން ބައެއް ބިދޭސީން 10 ގެއިން ވެސް ކުނި އުކާލުމުގެ ހިދުމަތް ދެ އެވެ. އެ މީހުން ބުނާ ގޮތުގައި މި މަސައްކަތް ބުރަ ނަމަވެސް މި މަސައްކަތަކީ ރަނގަޅު އާމްދަނީއެއް ލިބޭ ކަމެކެވެ. މަސައްކަތް ހަޑި ނަމަވެސް ލިބޭ ލާރީން ކުނި ވަހެއް ނުދުވަ އެވެ.\n"ވަރަށް ބައިވަރު ކުނި ހުންނަނީ. ބައެއް ގޭގެ އިން ދެ ފަހަރު ވެސް ކުނި އުކަން ޖެހޭ. މިއީ ބުރަ ކަމެއް. އެކަމަކު ބައިވަރު ލާރި ލިބޭ،" މާލޭގައި އުޅޭތާ ފަސް އަހަރުވެފައިވާ ސަލީމް "އަވަސް" އާ ވާހަކަ ދައްވަމުން ބުންޏެވެ.\nބައެއް ބިދޭސީން ބުނާ ގޮތުގައި ރޯދަ މަހުގެ ދެ އިރަށް ކުނި އުކިނަމަވެސް އުކަން ޖެހޭ ކުނި ރޯދަ މަހު ހުހެއް ނުވެ އެވެ.\n"މާލޭ މީހުން ބައިވަރު ކަނީ. ބައިވަރު އުކަނީ. އެހެންވެ ކުނި ވަރަށް ގިނަ ވަނީ. ބައިވަރު މަސައްކަތް ހުރޭ،" ސަލީމް ބުންޏެވެ.\nކުނި އުފުލާ ބިދޭސީން ބުނާ ގޮތުގައި ރޯދަ މަހު މަސައްކަތް ވަރަށް ބުރެ އެވެ.\n"ގިނައިން އުކަން ޖެހެނީ ކާ އެއްޗިހި. ވަރަށް ބައިވަރު ހުންނަނީ،" އެހެން ބިދޭސީއަކު ކިޔައިދިނެވެ.\nބިދޭސީންގެ މި މަސައްކަތުގައި ދެމިތިބެނީ މިކަމުން ލިބޭ އާމްދަނީ ބޮޑު ކަމުންނެވެ. އަދި މިކަމަށް ދިވެހިން ނުނިކުންނާތީ އެވެ.


Quran Gai Rajamkurun Neh Kamah Bunaa Meehun Ge Shubuhathakah Rahdhu - Vaguthu\nކީރިތި ޤުރުއާނުގައި ރަޖަމްކުރުން ނެތްކަމަށް ބުނާ މީހުންނަށް އެތައް ރައްދުތަކެއްވެއެވެ.\nހ. ރަޖަމާއި ބެހޭ އާޔަތެއް ކީރިތި ޤުރުއާނުގައި ﷲ ބާވާލެއްވިއެވެ. ނަމަވެސް އެއާޔަތްވަނީ ޙުކުމް މަންޞޫޚު ނުކުރައްވައި ނަމަވެސް އެއާޔަތްކިޔެވުން މަންސޫޚުކުރައްވާފައެވެ.\nޞަޙީހް ބުޚާރީގެ 6830 ވަނަ ޙަދީޘްގައި ޢުމަރު ރަޟިޔަﷲ ޢަންހު މިންބަރަށް އަރާވަޑައިގެން ދެއްވި ޚުޠުބާގައި ވިދާޅުވެފައިވެއެވެ.\n(إِنَّ اللَّهَ بَعَثَ مُحَمَّدًا صَلَّى اللهُ عَلَيْهِ وَسَلَّمَ بِالحَقِّ، وَأَنْزَلَ عَلَيْهِ الكِتَابَ، فَكَانَ مِمَّا أَنْزَلَ اللَّهُ آيَةُ الرَّجْمِ، فَقَرَأْنَاهَا وَعَقَلْنَاهَا وَوَعَيْنَاهَا، رَجَمَ رَسُولُ اللَّهِ صَلَّى اللهُ عَلَيْهِ وَسَلَّمَ وَرَجَمْنَا بَعْدَهُ، فَأَخْشَى إِنْ طَالَ بِالنَّاسِ زَمَانٌ أَنْ يَقُولَ قَائِلٌ: وَاللَّهِ مَا نَجِدُ آيَةَ الرَّجْمِ فِي كِتَابِ اللَّهِ، فَيَضِلُّوا بِتَرْكِ فَرِيضَةٍ أَنْزَلَهَا اللَّهُ، وَالرَّجْمُ فِي كِتَابِ اللَّهِ حَقٌّ عَلَى مَنْ زَنَى إِذَا أُحْصِنَ مِنَ الرِّجَالِ وَالنِّسَاءِ، إِذَا قَامَتِ البَيِّنَةُ، أَوْ كَانَ الحَبَلُ أَوِ الِاعْتِرَافُ)\nމާނައީ: ހަމަކަށަވަރުން ﷲ، މުޙައްމަދު ޞައްލަﷲ ޢަލައިހި ވަސައްލަމަ ފޮނުއްވެވީ ޙައްޤާއިގެންނެވެ. އަދި އެކަލޭގެފާނަށް ޤުރުއާން ބާވާލެއްވިއެވެ. ފަހެ އެކަލޭގެފާނަށް ﷲ ބާވާލެއްވި ފޮތުގައި ރަޖަމުގެ އާޔަތްވެއެވެ. އެއާޔަތް ތިމަންބޭކަލުން ކިޔަވައި އަދި އެނގި އެއާޔަތުގެ ޚަބަރު ރަނގަޅަށް އެނގެއެވެ. އަދި ނަބިއްޔާ ޞައްލަﷲ ޢަލައިހި ވަސައްލަމަ ރަޖަމްކުރެއްވެވިއެވެ. އަދި އެކަލޭގެފާނަށްފަހު ތިމަންބޭކަލުންވެސް ރަޖަމުކުރެއްވީމުއެވެ. މީސްތަކުންގެ މައްޗަށް ޒަމާން ދިގު ދެމި މީހަކު މިހެންބުނެފާނެކަމަށް ތިމަންކަލޭގެފާނު ބިރުވެތިވަމެވެ. "ﷲ ގަންދީފައި ބުނަމެވެ. ތިމަންމެންނަކަށް ﷲގެ ފޮތަކުން ރަޖަމުގެ އާޔަތެއް ނުފެނުނެވެ." އަދި އެހެންބުނެ ﷲ ބާވާލެއްވި ފަރުޟެއް ދޫކޮށްލުމުގެ ސަބަބުން އެބައިމީހުން މަގުފުރެދެއެވެ. ކައިވެނިކޮށްހުރެ ޒިނޭކުރާ ފިރިހެނާ އާއި އަދި އަންހެނާ ,ހެކިބަހުން، ނުވަތަ (އަންހެނާ)ބަނޑުބޮޑުވުމުން ނުވަތަ އިޢުތިރާފުން (ސާބިތުވެއްޖެނަމަ) އެބަޔަކު ރަޖަމުކުރުމަކީ ﷲގެ ފޮތުގައި ބަޔާންވެފައިވާގޮތުގެ މަތިންކުރަންޖެހޭނެކަމެކެވެ."\nޞަޙީޙް އިބުނި ޙިއްބާނުގައި އަދިވެސް އެތައް ޙަދީޘް ފޮތްތަކެއްގައި ޞައްޙަ ސަނަދުން މިއާޔަތް ބަޔާންވެފައިވެއެވެ.\n(الشَّيْخُ وَالشَّيْخَةُ فَارْجُمُوهُمَا الْبَتَّةَ نَكَالًا مِنَ الله وَالله عَزِيْز حَكِيْم)\nޞައްޙަކުރެއްވީ ޝެއިޚު އަލްބާނީ.\n(ތަޢުލީޣާތުލް ޙިސާން އަލާ ޞަޙީހް އިބުނި ޙިއްބާން، ލިޔުއްވީ: އަލްބާނީ،1424، ޙަދީޘް ނަމްބަރު: 4411،6ވަނަ މުޖައްލަދު، 425 ވަނަ ޞަފްޙާ) (އަދިވެސް މިއާޔަތް އެހެންލަފުޒަކުން ވެސް ބަޔާންވެފައިވެއެވެ)\nމިއާޔަތް ޢުމަރު ރަޟިޔަﷲ ޢަންހު ނުލިޔުއްވި ސަބަބަކީ ކިޔެވުން މަންސޫޚުވެފައިވާ އާޔަތެއްކަމުގައިވާތީ ފަހުން އަންނަ މީހުންނަށް އޮޅިދާނެތީއެވެ. އަދި މުޞްފަހުގެ އަރިމަތީގައި ލިޔުއްވާން އުޅުއްވީ ފަހުން އަންނަ މީހުން އިންކާރުކޮށްފާނެތީއެވެ.\nއިމާމު ބައިޙަޤީ މަތީގައި ބަޔާންކުރެވުނު ޙަދީޘް އެކަލޭގެފާނުގެ ސުނަނު މިފޮތުގައި ބަޔާންކުރެއްވުމަށްފަހު ވިދާޅުވިއެވެ. "އެކަމުން ރަޖަމުގެ އާޔަތް ޙުކުމް ޘާބިތުވެގެންވާ ކަމަށް ދަލީލުކޮށްދެއެވެ. އަދި އާޔަތް ކިޔެވުން މަންސޫޚުވެފައިވާކަން އެނގެއެވެ. އަދި އެކަމުގައި ޚިލާފެއްވާކަމެއް ތިމަންކަލޭގެފާނަކަށް ނޭންގެއެވެ."\nމަޞްދަރު: ސުނަނުލް ކުބްރާ، 8/367، ދާރުލް ކުތުބުލް ޢިލްމިއްޔާ.\nބައެއްމީހުން ބުނެއެވެ. ތި ރަޖަމުގެ އާޔަތް އައިސްފައިވަނީ ޢުމަރު ރަޟިޔަﷲގެ ޢަންހުގެ ކިބައިން އެކަންޏެވެ. ނަމަވެސް އެއާޔާތް ބާވާލެއްވި ކަމަށް އިބުނު މާޖާގައިވާ ޢާއިޝާ ރަޟިޔަﷲ ޢަންހާގެ ޙަދީޘުންވެސް ސާބިތުވެއެވެ.\n(«لَقَدْ أُنْزِلَتْ آيَةُ الرَّجْمِ ...فَلَقَدْ كَانَتْ فِي صَحِيفَةٍ تَحْتَ سَرِيرِي)\nމާނައީ: "ހަމަކަށަވަރުން ރަޖަމުގެ އާޔަތް ބާވާލެއްވުނެވެ....އެ (ލިޔެވުނު) ފަތްފުށްކޮޅު އޮތީ ތިމަންކަމަނާގެ އެނދުގެ ދަށުގައިވާ ފަތްފުތްކޮޅެއްގައެވެ."\n(ސުނަނު އިބުނު މާޖާ، 1/625،)\nށ. އިސްލާމްދީނުގެ ޝަރުޢުކުރެއްވިފައިވާ ހުރިހާކަމެއް ބަޔާންވެފައިވަނީ ކީރިތި ޤުރުއާނުގެ ޒަރީއާއިން އެކަންޏެއް ނޫނެވެ. އިސްލާމްދީނުގައި ބަޔާންވެފައިވާ އެތައްކަމެއް ކީރިތި ޤުރުއާނުގައި ތަފްސީލު އައިސްފައިނުވެއެވެ. އެގޮތުން ނަމާދުގެ ތަފުޞީލާއި ޒަކާތުގެ ތަފްޞީލުވެސް އަދިވެސް އިސްލާމްދީނުގެ އެތައްކަމެއް ބަޔާންވެފައިވަނީ މާތްނަބިއްޔާ ޞައްލަﷲ ޢަލައިހި ވަސައްލަމަގެ ސުންނަތުންނެވެ. އެއީ އިސްލާމްދީނުގެ ދެވަނަ މަޞްދަރެވެ. އަދި ކީރިތި ޤުރުއާނުގައި އެއީ އެކަލޭގެފާނުގެ ބަސްފުޅުތަކަކަކީ ވަޙީކަމަށް ބަޔާންވެފައިވެއެވެ. އަދި އެކަލޭގެފާނުގެ އަމުރުފުޅުތަކަށް ބޯލެނބުމަށްވެސް އަންގަވާފައިވެއެވެ. އެހެން ކަމުން ރަޖަމުގެ ޙުކުމް މަންސޫޚުނުކުރައްވައި ކިޔެވުމުގެ ޙުކުމް މަންޞޫޚުކުރެއްވުމުގެ ސަބަބުން އެއާޔަތް ފެންނަތް ނެތުމުން އެކަމަށް އިންކާރުކުރެވޭކަށްނޯންނާނެއެވެ. ސަބަބަކީ ސުންނަތުން އެކަން ސާބިތުވާތީއެވެ. އަދި ސުންނަތުގައި ހިފުމަށް ޤުރުއާން އަމުރުކުރާތީއެވެ. ޖާހިލަކު ނުވަތަ އިސްލާމްދީން ޤަބޫލުނުކުރާ މީހަކު މެނުވީ އެކަމަށް އިންކާރެއް ނުކުރާނެއެވެ.\nوصلى الله وسلم على محمد و على آله وصحبه أجمعين. آمين.\nޖެނުއަރީ 7, 2019 15:14\nބަޔަކު ބިރުގަތީ! އެއްޗެއް ނޭގުނަސް ވާހަކަދައްކާތި\nޖެނުއަރީ 7, 2019 16:24\nގުރުއާނުގައި ނެތް އާޔަތެއް މިހާރު ލިޔެފައި އޮތީ ކާކު ކޮން ފޮތެއްގައި؟ މަންސޫޚު ނުކުރައްވާ އާޔަތެއް ނަމަ ގުރުއާނުގައި އޮތީހެއްނު؟ ތިޔަ ބުޚާރީ އަކީ މުސްލިމެއްތަ؟ އޭނާ ލިޔުނު އެއްޗެއް ލިޔުނީ ރަސޫލާ އަވަހާރަވީތާ 200އެއްހާ އަހަރު ފަހުން. ބުންޏޭ ބުންޏޭ ކަހަލަ ކިތަންމެ އެއްޗެއް އެބަހުރި. ޣައިރު މުސްލިމުން އަރަބިބަހުން ލިޔެފައި ހަދީސާ ކިޔާފައި ހުރި އެތައް އެއްޗެއް އެބަހުރި. މި ލިޔުނު މީހާ ބުނެބަލަ މީ ދޮގެކޭ.\nކަށި އަކީ ޖާހިލެއް\nޖެނުއަރީ 8, 2019 10:16\nތިޔައީ ހަމަ ފައްކާ ޖާހިލެއް. ތިޔަ ކަހަލަ ޖާހިލުން ރަސޫލުﷲ ސައްލަﷲ އަލައިިހި ވަސައްލަމަ ދީނަށް ގޮވާލެއްވުމުން އެކަލޭގެފާނަށް ޖެއްސުންކޮށް ތިޔަކަހަލަ ރައްދުދީ އުޅުނު.\nޖެނުއަރީ 9, 2019 09:16\nރަސޫލާ(ޞ) ގެ ޒަމާނުގައިވެސް ޢަބްދުﷲ ބުނު އަމްރޫ ބުނުލްއާސް ފަދަ ބައެއް ޞަހާބީން ޙަދީސް ލިޔުއްވާފައިވޭ. ހުއްދައާއެކު.\nޖެނުއަރީ 7, 2019 16:45\nޖެނުއަރީ 7, 2019 17:29\nއަޖައިބެއް. ތިބުނާ ރަޖަމްގެ އާޔަތް ކުރިން އޮތް ކަމަށް މީގަވެސް އެބައޮތް ބުނެފަ. އެކަމް ކިއްވެތަ މިހާރު ނެތީ؟ ގުރުއާން ބަދަލުވީތަ؟ މުސްލިމުން ގަބޫލުކުރަންވީ ގުރުއާން. އެފޮތަަކަށް ބަދަލު އައިސްފަނެކަން.\nރަޖަމްކުރުމަކީ ތައުރާތުގެ ހުކުމް. އެ ހުކުމްވަނީ ބަދަލުކޮށްފައި އިސްލާމްދީން އައުމަށްފަހު. ގިބްލަވެސް ބަދަލުވިޔެއްނު\nޔޯލަ އަށް ރައްދު\nޖެނުއަރީ 8, 2019 10:14\nބަލަ ތިބާ ވުޟޫކުރާގޮތް ޤްރުއާންގައި އެބައޮތްތަ؟ ތިބާ ހިނައިގަންނަ ގޮތާ ތަރުތީބުތައް ޤުރުއާންގައި އެބައޮތްތަ؟ ތިބާ ނަމާދު ކުރާނެ ގޮތާ ރުކުންތަކުގެ ތަރުތީބު ޤުރުއާންގައި އެބަ އޮތްތަ؟ އަދިވެސް މިކަހަލަ ކިތަންމެ ކަމެއް ޤުރުއާންގައި ނުވޭ. އެކަންކަން ދަސްކޮށްދެއްވާފައިވަނީ ލޮބުވެތި ރަސޫލާ ސައްލަﷲ އަލައިހި ވަސައްލަމަ ސުންނަތުން. އަދި ދީނުގެ ވަރުގަދަ ހުކުމްތައް ގުރުއާންގައި ބަހުން ބަހަށް އައިސްފައި ނުވާ އެތައް ކަމެއް އަހަރުމެންގެ މައްޗަށް އެ ހުކުމްތައް ޤާއިމް ކުރަން ވަނީ އެކަލޭގެފާނު ވަނީ އަމުރު ކުރަށްވާފައި.\nޖެނުއަރީ 7, 2019 17:41\nވީމާ ކީރިތި ގޫރުއާން މި ފުރިހަމަވަނީ ގުރުއާން ބާވާލެއްވިތާ އެތަން އަހަރު ތަކެއް ފަހުން އުފަންވި ޝޭޚުންގެ ފޮތްތައްވެސް އެއްކުރީމަތާ. ބަލަ ގުރުއާނަކީ ގިޔާމަތާ ހަމަޔަށް އެއްވެސް ބަދަލެއްނުގެނެވޭނެ މުއުޖިޒާތެއް. އަދި މިދީނަކީ އެންމެ ލުއިފައސޭހަދީން، ޒީނޭ ކުރެވުނީމާ4މީހުންގެ ހެކިބަހުން ސާބިތުވަންޖެހޭ، އަދި އެހެކިދޭމީހުންނަކީ އެކަމަށް ކޮލިފައިވާފެންވަރުގެ ބަޔަކަށް ވާންޖެހޭ. ނޫހް ސޫރަތް ރަގަޅަށް ކިޔާލަ އޭރުން އެގޭނެ ހެކިސާބިތުވެއްޖެނަމަ ދެވޭއަދަބު، އަދި ޒިނޭ ކުރާމީހުންނަށްވެސް ތައުބާގެ ދޮރު އޮވޭ.\nޖެނުއަރީ 9, 2019 05:48\nއެހެންވިއްޔާ ކަލޯ ފިތުރު ޒަކާތްދައްކަނީ ކޮންއެޗަކު އެވާހަކަ އޮވެގެން. ނަމާދުަތަކު ރަކުއަތްތަކުގެ އަދަދު އެނގުނީ ކޮންއެއްޗަކުން\nޖެނުއަރީ 7, 2019 19:21\nޝުބުހަތު ޝޭޚުން އަނގަބެދުނީތަ؟


Dhagandu fuhpaameeh therey 70 aharu\nދަގަނޑު ފުއްޕާމެއެއް ތެރޭ 70 އަހަރު، ބަޔަކަށް އިބުރަތެއް!\nޕޯލް އެލެކްޒެންޑާ މަޝްހޫރު ވެފައި ވަނީ ދަގަނޑު ފުއްޕާމެއެއްގެ ތެރޭގައިވާ މީހާގެ ނަމުންނެވެ. މި ދަގަނޑު ފުއްޕާމޭ ތެރޭގައި ޕޯލް އޮންނަތާ 70 އަހަރު ވެއްޖެ އެވެ. އިނގިރޭސި ވިލާތުގެ ގާޑިއަން ނޫހުގައިވާ ރިޕޯޓެއް ބުނާ ގޮތުގައި ޕޯލް އަށް 1952 ވަނަ އަހަރުން ފެށިގެން އަމިއްލައަށް ނޭވާއެއް ނުލެވެ އެވެ. އޭނާ ނޭވާ ލަނީ މި ދަގަނޑު ފުއްޕާމޭގެ އެހީގަ އެވެ.\nއުމުރުން އެންމެ ހަ އަހަރުގައި ޕޯލް އަށް ޕޯލިއޯ ވައިރަސް ޖެހި ފަސް ދުވަސް ވަންދެން ކަރުންމަތި ވާގިނެތިފައި އޮތެވެ. އޭނާއަށް ހަރަކާތް ނުކުރެވި ނޭވާ ނުލެވެން ފެށުމުން ހޮސްޕިޓަލަށް ގެންދިއުމުން މަރުވީ ކަމަށް ނިންމި އެވެ. ނަމަވެސް އޭނާގެ ފުރާނަ ނުދާކަން ކުއްލިއަކަށް ޑޮކްޓަރަކަށް އެނގި ޓްރެކިއޯސްޓޮމީ އެއް ހެދި އެވެ. މިއީ ކަރުން ލޯވަޅެއް އަޅައިގެން ނޭވާ ހޮޅިޔަށް ޕައިޕެއް ލައްވައިގެން ހަދާ މެޑިކަލް ޕްރޮސީޖާ އެކެވެ. އަދި ދަގަނޑު ފުއްޕާމެއަކަށް އޭނާ ލައި 18 މަސް ދުވަސް ވަންދެން ހޮސްޕިޓަލުގައި ބޭއްވި އެވެ.\nމިޗް ސަމާސް ތައްޔާރުކުރި ކުރި ޑޮކިއުމެންޓްރީއެއްގައި ވާހަކަ ދައްކަމުން ޕޯލް ބުނި ގޮތުގައި އެ ޒަމާނުގައި މީހުން އޭނާއާ އެހާ ގަޔައެއް ނުވެ އެވެ. އަދި އޭނާ ކައިރިއަށް އަންނަން މީހުން އެހާ ހިތްހަމައެއް ނުޖެހެ އެވެ.\nމިފަދަ ހާލެއްގައި 70 އަހަރު ދަގަނޑު ފުއްޕާމޭގެ ތެރޭގައި އިންސާނަކު އޮންނާނެ ގޮތް ހިތަށް އަރުވާލިޔަސް މީހަކު ހިތް ކުދިކުދި ވާނެ އެވެ.\nދުވާލު ހަތަރުދަމު އޭނާ ކުރަނީ ކީއްތޯ މި ޑޮކިއުމެންޓްރީގައި ޕޯލް އާ ސުވާލު ކުރެ އެވެ. އޭނާ ބުނަނީ އެހެން މީހުން ވެސް ކުރާ ކަންތައްތައް ކަމަށެވެ.\n"ހެނދުނު ހޭލައިގެން އަހަރެން ދަތްއުނގުޅާ، މޫނުދޮވެ، ތުނބުޅި ބާލާ ހަދައިގެން ސައި ބޮނީ. އަހަންނަށް ބޭނުން ވަނީ ވަރަށް ކުޑަކުޑަ އެހީތެރި ކަމެއް. ދެން އަހަރެން ފޮތް ކިޔާ ހަދަން. ނޫނީ ކޮންމެވެސް އެއްޗެއް ދަސް ކުރަނީ. ބައެއް ފަހަރަށް ކުލަޖައްސަން އަނެއްބައި ފަހަރު ކުރަހަނީ. ހަމައެކަނި ޓީވީ ބަލަން އަހަރެން ނަފުރަތު ކުރަން،" ޕޯލް ބުންޏެވެ.\nޕޯލް ވަނީ ސްކޫލުގެ ތައުލީމު ނިންމާފަ އެވެ. ނަމަވެސް ކޮލެޖަށް ވަދެވޭ ގޮތެއް ނުވެގެން ދެ އަހަރު ދުވަހު އޭނާ އުޅެން ޖެހުނެވެ. ކޮލެޖަށް ނުވައްދަން އުޅުނު އެއް ސަބަބަކީ ކޮލެޖުގައި ކިޔެވޭ ވަރަށް ވުރެ އޭނާގެ "ނުކުޅެދުންތެރިކަން" މާ ބޮޑު ކަމެވެ. އަނެއް ސަބަބަކީ ޕޯލިއޯ ވެކްސިން ނުޖަހާ ހުރީމަ އެވެ. ނަމަވެސް ދެ އަހަރު ދުވަހުގެ ބުރަ މަސައްކަތުން އޭނާ ވައްދަން ކޮލެޖަކުން އެއްބަސްވި އެވެ. ދެ ޝަރުތަކާ އެކުގަ އެވެ. ފުރަތަމަ ޝަރުތަކީ ޕޯލިއޯ ވެކްސިން ޖެހުމެވެ. ދެ ވަނަ ޝަރުތަކީ އޭނާއާ ޒިންމާ ވާނެ ފްރެޓާނިޓީއެއް ހޯދުމެވެ.\nމި ހުރިހާ ޝަރުތެއް ހަމަކޮށް ކޮލެޖުގެ ތައުލީމު ފުރިހަމަ ކުރުމަށް ފަހު މިހާރު ޕޯލް އަކީ ގާނޫނީ ވަކީލެކެވެ. ބާ އެގްޒޭމުން ފާސް ވެގެންނެވެ.\nއޭނާގެ އަމިއްލަ ބައޮގްރަފީ ޕޯލް ލިޔެފައި ވަނީ އަނގަޔަށް ގަލަން ޖަހައިގެން އަނގައިންނެވެ. މިއީ އެހެން މީހުން އޭނާގެ ހިތްވަރުން ހިތްވަރު ލިބިގަންނަން ޕޯލް ލިޔުނު ބައޮގްރަފީ އެކެވެ.\n"ކޮންމެ ހާލަތެއްގައި މީހާއަށް އުޅެން ޖެހުނަސް، އެމީހާގެ މާޒީ އޮތީ ކޮންމެ ގޮތަކަށް ނަމަވެސް، ނުވަތަ ދިރިއުޅުމުގައި ކުރިމަތިވަނީ ކިތަންމެ ބޮޑު ގޮންޖެހުމެއް ކަމަށް ވިޔަސް، ހަގީގަތުގައި ކޮންމެ މީހަކަށް ވެސް އެމީހަކު ބޭނުން ކަމެއް ކުރެވިދާނެ. ހަމައެކަނި ކުރަން ޖެހޭނެ ކަމަކީ ވިސްނުން އެކަމަކަށް ފޯކަސް ކޮށް ބުރަ މަސައްކަތް ކުރުން،" ޕޯލް ބުންޏެވެ.\nމާޒީގައި ދިމާވެފައިވާ ކަންކަމަކީ ނުވަތަ މީހާގެ ގައިގައި ހުރި ބޮޑެތި ނުކުޅެދުންތެރިކަމަކީ އޭނާގެ ކުރިމަގަށް އެޅޭ ހުރެހެއް ނޫންކަން ޕޯލްގެ ވާހަކައިން އޭނާ ވަނީ ދިރިތިބީންނަށް މިސާލު ދައްކާފަ އެވެ.\nކޮވިޑް ވެކްސިން ޖެހި ފުރަތަމަ ފިރިހެނާ މަރުވެއްޖެ


MIRA akee viyafaari thakah oiy gehlumeh: Fayyaz | Mihaaru\nއިކޮނޮމިކް މިނިސްޓަރު ފައްޔާޒު އިސްމާއިލް. --ފޮޓޯ:ރައީސް އޮފީސް\n24 ޑިސެމްބަރ 2018 - 10:35 92 comments\nލިވަބޯޑް އެސޯސިއޭޝަން އޮފް މޯލްޑިވްސް އިންތިޒާމުކުރި މޯލްޑިވްސް ބޯޓިން އެވޯޑް ދިނުމަށް ބޭއްވި ރަސްމިއްޔާތުގައި ފައްޔާޒު ރޭ ވިދާޅުވީ، މީރާ އުފެދިގެން އައީ އެއްގޮތަކަށް ވެސް ވިޔަފާރިތަކަށް ބިރެއްގެ ގޮތުގައި ނޫން ކަމަށެވެ. އެހެން ނަމަވެސް މީރާ އިން މި ފާއިތުވެދިޔަ ފަސް އަހަރުގައި އަމަލުކޮށްފައިވަނީ ވިޔަފާރިތައް ފުނޑު ފުނޑުވާ ގޮތަށް ކަމަށް އޭނާ ވިދާޅުވި އެވެ.\n"މީރާއަކީ މި ވަގުތު ވިޔަފާރިއަށް އޮތް ވަރަށް ބޮޑު ގެއްލުމެއް. މީރާ އުފެދިގެން އައީ އެއްގޮތަކަށް ވެސް އެ ނިޔަތުގައެއް ނޫން. މީރާ އުފެދިގެން އައީ ވިޔަފާރިވެރިން ލައްވާ ވިޔަފާރި ކުރުވާ، އޭގެ މަންފާ ދިވެހި ރައްޔިތުންނަށް ބެހޭނެ ގޮތަކަށް ރޭވުމަށްޓަކައި. ގައުމެއްގެ ކުރިއެރުމެއް ނުގެނެވޭނެ ޓެކްސް ނުނަގާ. އެކަމަކު ޓެކްސް ނެގުމަކީ ވިޔަފާރިތައް ފުނޑު ފުނޑު ކޮށްލާފައި ޓެކްސް ނެގުމެއް ނޫން،" އޭނާ ވިދާޅުވި އެވެ.\nފައްޔާޒު ވިދާޅުވީ، ކުރިއަށް އޮތްތަނުގައި ޓެކްސްގެ ގާނޫނުތައް ރިވިއު ކުރާނެ ކަމަށެވެ. އަދި ޓެކްސް ދެއްކުމުގައި ކުންފުނިތަކަށް ދިމާވާ ދަތިތައް ހައްލުކުރައްވާނެ ކަމަށެވެ.\nމީގެ ކުރީ ސަރުކާރުތަކުން ވިޔަފާރިވެރިންނަށް ފަސޭހަވާ ގޮތަށް ކަންކަން ކުރުމުގެ ބަދަލުގައި މިދާއިރާގެ ނިންމުންތައް ނިންމާފައިވަނީ ވަކި ބޭނުންތަކެއް ހާސިލު ކުރުމަށް ކަމަށް އޭނާ ވިދާޅުވި އެވެ. މި ސަރުކާރުން މަސައްކަތް ކުރާނީ ވިޔަފާރިވެރިންނަށް ހުރި ދަތިތައް އޮޅުން ފިލުވުމަށް ކަމަށާއި މިހާރުވެސް އޭގެ މަސައްކަތްތައް ފައްޓާފައިވާ ކަމަށް އޭނާ ވިދާޅުވި އެވެ. އެގޮތުން އިމްޕޯޓް ލައިންސަންސް ބާތިލު ކުރުމަށް ނިންމާފައިވާ ކަމަށް އޭނާ ވިދާޅުވި އެވެ.\nފައްޔާޒު ވިދާޅުވީ، މި ހަފްތާގެ ތެރޭގައި 7،500 އަށް ވުރެ ގިނަ ކުންފުނި އުވާލެވޭނެ ގޮތް ހަމަޖައްސާނެ ކަމަށާއި ވިޔަފާރިތަކަށް ހުރި ދަތިތައް އޮޅުން ފިލުވުމަށް އަންނަ އަހަރުގެ ފެބްރުއަރީ މަހު ގައުމީ ފެންވަރުގައި ބައްދަލުވުންތަކެއް ބާއްވާނެ ކަމަށެވެ.\nއިތުރު ލިޔުންތައް ލިވްއެބޯޑް އެސޯސިއޭޝަން ފައްޔާޒް އިސްމާއިލް، އިކޮނޮމިކް މިނިސްޓަރު


ޙުސައިން އަފްޝަން 30 ނޮވެމްބަރު 2019 11:57\n1980ވަނަ އަހަރު މާފިޔާއިން ޤަތުލުކޮށްލި މޭޔަރެއްގެ ޖަނާޒާގެ ތެރެއިން. ފޮޓޯ: ޝޫޓިން މާފިޔާ\nޝޫޓިން މާފިއާއަކީ ޑޮކިއުމަންޓަރީ ފިލްމެކެވެ. މިފިލްމުގައި ދައްކުވައިދެނީ ސިސިލީއަށް ނިސްބަތްވާ ފޮޓޯގްރާފަރު ލެޓިޝާ ބައްޓަޔާ (Letizia Battaglia ) ގެވާހަކައެވެ. 1935ގައި އުފަންވި ބައްޓަޔާ އަދިވެސް ދުނިޔޭގައި އެބަހުއްޓެވެ. އޭނާގެ ވާހަކަ މިފަހަރު ހުށަހަޅައިދީފައިވަނީ އަޔަރލޭންޑަށް ނިސްބަތްވާ ކިމް ލޮގިނޮއްޓޯގެ ހުނަރުވެރި ޑައިރެކްޝަން މެދުވެރިކޮށެވެ. މިފިލްމަކީ މީހެއްގެ ޙަޔާތުނާމާއެއްގެ މައްޗަށް ބިނާކޮށް އުފައްދާފައިވާ ޑޮކިއުމެންޓަރީ ފިލްމެއް ކަމުގައިވީނަމަވެސް، މިފިލްމުގެ އަމާޒަކީ ލެޓިޝިޔާގެ މުޅި ހަޔާތް ބުނެދިނުމެއް ނޫނެވެ. ނަމަވެސް އޭނާގެ ހަޔާތުން ޚާއްޞަ ބައެއް ބެލުންތެރިންނާ ހަމައަށް ތިލަކުރުމެވެ. އެއީ ލެޓިޝިޔާގެ ކެމެރާގެ ލެންސުން ރެކޯޑުކޮށްދީފައިވާ ސިސިލީގެ މާފިޔާގެ ވާހަކައެވެ.\nމާފިޔާއަކީ ރާވައިގެން އިންތިޒާމީ ޞިފައެއްގައި އެކި ބާވަތްތަކުގެ ކުށްކުރާ ޖަމާޢަތްތަކެކެވެ. ސިސިލީއަކީ ޒަމާނުއްސުރެ މާފިޔާގެ ބާރު އިންތިހާއަށް އޮންނަ ސަރަހައްދެކެވެ. މިފިލްމުގައި މާފިޔާގެ ހަރަކާތްތައް ދައްކުވައިދެނީ އަދި މާފިޔާގެ ތާރީޚާއި ވާހަކަ ބުނެދެނީ ލެޓިޝިޔާގެ ކެމެރާއިން ނަގާފައިވާ ތަޞްވީރުތައް މެދުވެރިކޮށެވެ.\nއަހަރުމެންނަށް މާފިޔާ އެނގެނީ އެޖަމާޢަތްތަކުން އިލްހާމުވެގެން އުފައްދާފައިވާ ސަގާފީ އުފެއްދުންތަކުގެ ސަބަބުންނެވެ. އެއީ ގޮޑް ފަދާ ސިލްސިލާ ފިލްމުތަކާއި، މަޝްހޫރު ސްކާރ ފޭސް އަދި އެފަދަ އެހެންވެސް ފިލްމުތަކުންނެވެ. ނަމަވެސް ސިސިލީ ރައްޔިތުންނަށް މާފިޔާއަކީ ޓީވީގެ ކަޅު އިސްކިރީނުން ބަލައިލާފައި ފުއްދާލެވޭ ވަރުގެ ކަމެއް ނޫނެވެ. އެއީ އެމީހުންގެ ދިރިއުޅުމުގެ ޙަޤީޤަތެކެވެ. ދުނިޔޭގެ ދެވަނަ ބޮޑުހަނގުރާމައަށްފަހު ސިސިލީ މުޖުތަމަޢުގައި ރަސްކަންކުރަމުން އައިސްފައިވަނީ މާފިޔާއިން ކަމުގައި ބުނެވިދާނެއެވެ. ސިސިލީގައި ޤަތުލުތައް ގިނަވެ، ޖަމާޢީ ފެންވަރެއްގައި ކޮރަޕްޝަން މުޅި މުޖުތަމަޢުގައި މޫލާފައިވެއެވެ.\nލެޓިޝިޔާ އޭނާގެ ރަށް ކަމުގައިވާ އަދި ސިސިލީގެ މައި ޝަހަރު ކަމުގައިވާ ޕަލާރމޯގައި މާފިޔާއިން ހިންގާ ޖަރީމާތަކުގެ ފޮޓޯ ނަގަން ފެށީ 1970ގެ މެދުތެރޭގައެވެ. އޭނާގެ ޙަޔާތުގެ މައްޗަށް ބިނާކޮށް ތައްޔާރުކޮށްފައިވާ ފިލްމުގެ ޑައިރެކްޓަރު ކިމް ލޮގިނޮއްޓޯއަކީ ކާރިސާތައް ތަޙައްމަލުކުރަމުންދާ މުޖުތަމަޢުތަކުގައި ދިރިއުޅުނު އަންހެނުންގެ ވާހަކަތައް ގެނެސްދިނުމަށް ޚާއްޞާ ޑައިރެކްޓަރެކެވެ. މިފަހަރު އޭނާގެ ފިލްމުވެސް މާބޮޑަށް ތަފާތެއް ނޫނެވެ. ސިސިލީއަކީ އިޖުތިމާޢީ ކާރިސާއެއް ތަޙައްމަލުކުރަމުން އައި ޤައުމެކެވެ. އަދި ލެޓިޝިޔާއަކީ އެކާރިސާގެ ތެރޭ ދިރިއުޅެ އެކާރިސާ ރެކޯޑުކޮށް އަންނަންހުރި ޖީލުތަކަށް ފޯރުކޮށްދިން ހިތްވަރުގަދަ އަންހެނެކެވެ.\nމިފިލްމު ފެށެނީ މިހާރުގެ ލެޓިޝިޔާއާ ހަމައިންނެވެ. އޭނާގެ ޢުމުރުން 80 އަހަރުވެއްޖެއެވެ. އޭނާ ބުނާ ގޮތުގައި އޭނާ ފޮޓޯ ނެގުމުގެ މަސައްކަތް ފެށީ ޢުމުރުން 40 އަހަރުގައެވެ. އޭނާ އިތުރަށް ވާހަކަދައްކަމުން ބުނެފައިވަނީ ފޮޓޯ ނަގަން ފެށުމުގެ ކުރިން އޭނާއަކީ ފުރިހަމަ އިންސާނެއް ކަމުގައި އިޙުސާސްނުކުރެވޭ ކަމުގައެވެ.\nމިފިލްމުގެ ފުރަތަމަ ކޮޅުގައި ދައްކުވައިދެނީ ލެޓިޝީޔާގެ ޒާތީ ދިރިއުޅުމުގެ ވާހަކަތަކެވެ. އެކުވެރިންނާއި ލޯބިވެރިންނާއި ކާވެންޏާއި އޭނާގެ ތިން ދަރިން ލިބުނު ގޮތުގެ ވާހަކަތަކެވެ. އެއިން އެއްވެސް ޙާދިސާއެއް ހިނގި ތާރީޚު މިފިލްމުގައި ސާފުކޮށް ސީދާ ބުނެފައިނުވާކަން ފާހަގަކޮށްލެވެއެވެ.\nފަހުބައިގައި 1990ގެ ތެރޭގައި އަދި 2000ގެ އަހަރުތަކުގައި ލެޓިޝިޔާ ނަގާފައިވާ ފޮޓޯތައް ފިލްމުގައި ދައްކުވައިދެއެވެ. އެފޮޓޯތަކާ ގުޅިފައިވާ ވާހަކަތައްވެސް ކޮންމެވެސް މިންވަރަކަށް ބަޔާންކޮށްދީފައިވެއެވެ. މިސާލަކަށް 1992ވަނަ އަހަރުގައި މާފިޔާއިން ޤަތުލުކޮށްލި މެޖިސްޓްރޭޓު ޖިއޮވާނީ ފޮލްކޯންގެ ވާހަކައާއި އޭނާ މަރާލާފައިވަނިކޮށް ލެޓިޝިޔާ ނެގި ފޮޓޯވެސް ފިލްމުގައި ގެނެސްދެއެވެ. އެފޮޓޯތަކަކީ ފުރިހަމަ ފޮޓޯތަކެކެވެ. ހުނަރުވެރިކަމާއެކު ނަގާފައިވާ މަންޒަރުގައި އެކުލެވޭ ހުރިހާ ވާހަކައެއް ސާފުކޮށް ބުނެދޭ ފޮޓޯތަކެކެވެ.\nމިޑޮކިއުމެންޓަރީގެ ދިގުމިނަކީ 1 ގަޑިއިރާއި 34 މިނުޓެވެ. އަޅުގަނޑަށް ޤަބޫލުކުރެވެނީ މިއީ ހަމަ ބަލައިލުން އެންމެ ރަނގަޅު ޑޮކިއުމެންޓަރީއެއް ކަމުގައެވެ. ނަމަވެސް މިފިލްމުގެ ފުރަތަމަ 45 މިނިޓުގައި އަޞްލު މައުޟޫޢަށް ނުވަދެވި ގިނަ ވަގުތެއް ހޭދަވާކަމީ މިފިލްމުގެ އުނި ކަމެއްގެ ގޮތުގައި ފާހަގަކުރަމެވެ.\nވާހަކަ ފިލްމު ޑޮކިއުމެންޓަރީ ފިލްމް ރިވީއު ހަޔާތުނާމާ މާފިޔާ މާފިއާ ކުއްވެރިން\nMarch 23, 2020 15:44:01


Islam dheenah govaalumah sharu u kuravvaafivaa usoolu\nޢަބުދުއްސައްތާރު މުޙައްމަދު 10 މަސްކުރިން\tޚިޔާލެއް ދެއްވާ\nކީރިތި ޤުރުއާނުގައި މާތް الله ވަޙީ ކުރައްވާފައިވެއެވެ. ﴿ ادْعُ إِلَىٰ سَبِيلِ رَبِّكَ بِالْحِكْمَةِ وَالْمَوْعِظَةِ الْحَسَنَةِۖ وَجَادِلْهُم بِالَّتِي هِيَ أَحْسَنُۚ إِنَّ رَبَّكَ هُوَ أَعْلَمُ بِمَن ضَلَّ عَن سَبِيلِهِۖ وَهُوَ أَعْلَمُ بِالْمُهْتَدِينَ ﴾ ﴿سورة النحل ١٢٥﴾ މާނައީ: “حكمة އާއި، ރިވެތި وعظ އާއެކު، ކަލޭގެފާނުގެ ވެރިރަސްކަލާނގެ މަގަށް، ކަލޭގެފާނު ގޮވައިލައްވާށެވެ! އަދި ރިވެތި ގޮތުގައި އެއުރެންނާ جدل ކުރައްވާށެވެ! ހަމަކަށަވަރުން، ކަލޭގެފާނުގެ ވެރިރަސްކަލާނގެ، އެކަލާނގެ މަގުން އެއްކިބާވެގެންވާ މީހުން، މޮޅަށް ދެނެވޮޑިގެންވެތެވެ. އަދި ތެދުމަގުލިބިގެންވާ މީހުންވެސް، މޮޅަށް ދެނެވޮޑިގެންވަނީ އެކަލާނގެއެވެ.”\nއަދިވެސް ވަޙީ ކުރައްވާފައިވެއެވެ. ﴿ فَبِمَا رَحْمَةٍ مِّنَ اللَّـهِ لِنتَ لَهُمْ وَلَوْ كُنتَ فَظًّا غَلِيظَ الْقَلْبِ لَانفَضُّوا مِنْ حَوْلِكَ فَاعْفُ عَنْهُمْ وَاسْتَغْفِرْ لَهُمْ وَشَاوِرْهُمْ فِي الْأَمْرِ فَإِذَا عَزَمْتَ فَتَوَكَّلْ عَلَى اللَّـهِ إِنَّ اللَّـهَ يُحِبُّ الْمُتَوَكِّلِينَ﴾ ﴿سورة آل عمران ١٥٩﴾ މާނައީ: އެއުރެންނަށް ކަލޭގެފާނު އޯގާވެރިވެވަޑައިގަތީ، اللَّه ގެ حضرة ން ލެއްވި رحمة އެއްގެ ސަބަބުންނެވެ. ހިތްޕުޅު ހަރުކަށި، خُلق ނުބައި ބޭކަލަކު ކަމުގައި ކަލޭގެފާނުވިނަމަ، ކަލޭގެފާނުގެ އަރިހުން އެއުރެން ވަކިވެގެން ހިނގައްޖައީހެވެ. ފަހެ، އެއުރެންނަށް ކަލޭގެފާނު عفو ކުރައްވާށެވެ! އަދި، އެއުރެންނަށް ފާފަފުއްސެވުން އެދި ދަންނަވާށެވެ! އަދި، ކަންތަކުގައި ކަލޭގެފާނު އެމީހުންނާ مشورة ކުރައްވާށެވެ! ފަހެ، (ކަމަކާމެދު) ކަލޭގެފާނު عزم ކަނޑައަޅުއްވައިފިނަމަ، ފަހެ، ކަލޭގެފާނު اللَّه އަށް وكيل ކުރައްވާށެވެ! ހަމަކަށަވަރުން، وكيل ކުރާ މީހުންދެކެ اللَّه ލޯބިވެވޮޑިގެންވެތެވެ.”\nﷲ ތަބާރަކު ވަތަޢާލާ އެކަލާނގެ މުޤައްދަސް ފޮތުގައި އަދިވެސް ހަޙީ ކުރައްވާފައިވެއެވެ.﴿ وَلَا تُجَادِلُوا أَهْلَ الْكِتَابِ إِلَّا بِالَّتِي هِيَ أَحْسَنُ إِلَّا الَّذِينَ ظَلَمُوا مِنْهُمْۖ وَقُولُوا آمَنَّا بِالَّذِي أُنزِلَ إِلَيْنَا وَأُنزِلَ إِلَيْكُمْ وَإِلَـٰهُنَا وَإِلَـٰهُكُمْ وَاحِدٌ وَنَحْنُ لَهُ مُسْلِمُونَ ﴾ ﴿سورة العنكبوت ٤٦﴾ މާނައީ: “ރިވެތިވެގެންވާ ގޮތުގައި މެނުވީ ތިޔަބައިމީހުން ފޮތުގެ أهل ވެރިންނާ جدل ނުކުރާށެވެ! އެއުރެންގެ ތެރެއިން އަނިޔާވެރިވެގެންވާ މީހުން ފިޔަވައި އެހެން މީހުންނަށެވެ. އަދި ތިމަންމެންނަށް ބާވައިލެއްވި ފޮތަށާއި، ތިޔަބައިމީހުންނަށް ބާވައިލެއްވި ފޮތަށް ތިމަންމެން إيمان ވެއްޖައީމޭ ތިޔަބައިމީހުން ބުނާށެވެ! ތިމަންމެންގެ إله އަކީވެސް، އަދި ތިޔަބައިމީހުންގެ إله އަކީވެސް އެއް إله އެކެވެ. އަދި ތިމަންމެން އެކަލާނގެއަށް ކިޔަމަންވެ، إسلام ވަމުއެވެ.”\nމި ތިން އާޔަތުން އަހަރުމެންނަށް އެނގެނީ ﷲ ގެ ދީން ކަމުގައިވާ އިސްލާމްދީނަށް ގޮވާލެއްވުމަށް ކީރިތި ރަސޫލާ محمد صلى الله عليه وسلم ގެންގުޅުއްވުމަށް ﷲ ޢަމުރު ކުރައްވާފައިވާ މަތިވެރި އުޞޫލެވެ. އެއްވެސް ޙާލެއްގައި އެއްވެސް ތަނެއްގައި މީސްތަކުން، ޙައްޤު ދީންކަމުގައިވާ އިސްލާމް ދީން ޤަބޫލުނުކޮށްފިނަމަ، ކަނޑީގެ ބާރުން ނުވަތަ ގަދަ ބާރުން މީސްތަކުން އިސްލާމް ދީނަށް ވެއްދުމަކަށް الله سبحانه وتعالى އަންގަވާފައި ނުވާކަން ވަރަށް ފުރިހަމައަށް ދަލީލު ލިބެއެވެ. ކީރިތިރަސޫލާގެ محمد صلى الله عليه وسلم ޒަމާނުގައި ވެސް ދީނަށް މީސްތަކުންނަށް ދަޢުވަތު ދެއްވީ މި އުޞޫލުތަކުންނެވެ. އަދި ދީނަށް މީސްތަކުންނަށް ދައުވަތު ދެއްވަމުން އެކިއެކި ޞަޙާބީން ފޮނުއްވެވި އިރު، އެ ބޭކަލުންނަށް އެންގެވީ ވެސް ހަމަ މި އުޞޫލުގެ މަތީން ދީނަށް ގޮވައިލެއްވުމަށެވެ. ފޮތުގެ އަހުލުވެރިންކަމަށްވާ ޔަމަންގެ މީހުންނަށް ދީނަށް ގޮވައިލެއްވުމަށް މުޢާޒް ބުނު ޖަބަލް، ޔަމަނަށް ފޮނުއްވެވި ހިނދު، ކީރިތި ރަސޫލާ، މުއާޒްގެފާނަށް ވަޞިއްޔަތްކުރެއްވި މަޝްހޫރު ޙަދީޘްގައި ވަނީ މި އުޞޫލުތަކެވެ. އެހެންކަމުން ކީރިތި ރަސޫލާގެ ޒަމާނުގައި ވެސް އަދި އެ ކަލޭގެފާނަށް ފަހުގައި ޚަލީފާއިންގެ ޒަމާނުގައި ވެސް އަދި އޭގެ ފަހުން އުފެދުނު އުމަވީ ދައުލަތާއި އައްބާސީ ދައުލަތާއި އުސްމާނީ ދައުލަތުގައި ވެސް އިސްލާމް ދީނަށް ގޮވައިލުމުގެ ކަންތައް ދިޔައީ މި އުސޫލުގެ މަތީންނެވެ. އަދި އެއަށް ފަހުގައި ޤިޔާމަތާ ޖެހެންދެން މި ބިންމަތީގައި އިސްލާމީ ރިސާލަތު ފަތުރާ ކޮންމެ މީހަކުމެ ހިނގަން އޮތީ ވެސް މި މަގެވެ.\nކަނޑި ބަޑީގެ ބާރުން ނުވަތަ ގަދަބާރުން މީސްތަކުން އިސްލާމް ދީނަށް ވެއްދުމެއް ނުވެއެވެ.\nމަޢުލޫމާތު ހޯދި ފޮތްތައް


ކައުންސިލްތަކަށް މުއައްޒަފުން ނެގުމުގެ ހުއްދަދީފި | Sandhaanu\nކައުންސިލްތަކަށް މުއައްޒަފުން ނެގުމުގެ ހުއްދަދީފި\nކައުންސިލް އިދާރާތަކުގެ އިދާރީ އޮނިގަނޑުގައި ހުރި ހުސް މަގާމުތަކަށާއި އާ މަގާމުތަކަށް މުއައްޒފުން ނެގުމުގެ ހުއްދަ ހަ މަަސް ފަހުން ސިވިލް ސާވިސް ކޮމިޝަން ( ސީއެސްސީ) ދީފި އެވެ.\nކައުންސިލް އިދާރާތަކުގެ އިދާރީ އޮނިގަނޑުގައި ހުރި ހުސްމަގާމުތަކަށް މުއްޒަފުން ނެގުމާއި އެ އިދާރާތަކަށް އާ މަގާމު އުފައްދަައިދިނުން ވަގުތީގޮތުން މަޑުޖައްސާފައިވަނީ ފެބުރުއައީ ހަ ވަނަ ދުހަކުއެވެ.\nސީއެސްސީން ބުނީ މި މަގާމުތަކަށް މުއައްޒަފުން އައްޔަންކުރަން ހުއްދަދިނީ، އިދާރީ ދާއިރާތައް ލާމަރުކަޒީ އުސޫލުން ހިންގުން ކަށަވަރުކުރުމުގެ ޚާއްސަ ގާނޫނުގެ ދަށުން ލޯކަލް ގަވަރމަންޓް އޮތޯރިޓީން ހޯދަންޖެހޭ ހުއްދަ ހޯދުމަށްފަހުކަމަށެވެ.\nސީއެސްސީން ބުނީ ސިވިލް ސާރވިސްގެ ވަޒީފާތަކަށް މީހުން ހޮވުމާއި އައްޔަން ކުރުމުގެ މިންގަނޑުތަކާއި އުސޫލުތަކާއި އެއްގޮތްވާ ގޮތުގެ މަތިން ކައުންސިލް އިދަރާތަކުގެ މަގާމުތަކަށް މުއައްޒަފުން ހޯދުމުގެ މަސައްކަތް ކުރުމަށް ކައުންސިލްތަކަށް މިހާރު އަންގާފައިވާނެ ކަމަށެވެ.\nކައުންސިލް އިދާރާތަކަށް މުއައްޒަފުން ނެގުން މަޑުޖައްސާފައިވަނީ ކައުންސިލް ތަކުގެ އިދާރީ ހިންގުން ހައިބްރައިޑް މޮޑެލްއަކަށް ބަދަލުކުރުމާ ގުޅޭ މަަަސައްކަތް ސީއެސްސީ އާއި ލޯކަލް ގަވަރންމަންޓް އޮތޯރިޓީއާ ގުޅިގެް ކުރިއަށް ގެންދިއުމަށް ކަމަށް ވެއެވެ.\nނަމަވެސް މި މައްސައްކަތް ގޮސްފައިވާ ހިސާބެއް ސީއެސްސީން އަދި ހާމަނުކުރިނަމަވެސް އެކޮމިޝަނުން ބުނީ ކައުންސިލް އިދާރާތަކުގެ އިދާރީ އޮނިގަނޑު ރިވިއުކޮށްފައިވާ ކަމަށެވެ.


ނައިފަރު އެކުވެނި ތަރައްޤީކުރުން (ފޭސް 1)\nނައިފަރު އެކުވެނި (ޕިންޕޮން ކޮއިލް) ޢިމާރާތް ފުރިހަމަކުރުމުގެ މަސައްކަތް ކޮށްދޭނެ ފަރާތެއް ހޯދަން ބޭނުންވެއެވެ.ވީމާ ކޮންޓްރެކްޓް އުޞޫލުން މިމަސައްކަތް ކުރުމަށް ޝައުޤުވެރިވާ ފަރާތްތަކުން ކައުންސިލް އިދާރާއަށް ދުރުވެ ބިޑް ޑޮކިއުމެންޓް ގަތުމަށްފަހު ޕްރީބިޑް މީޓިންގގައި ބައިވެރިވެލައްވާ ބިޑް ހުށަހެޅުއްވުން އެދެމެވެ.\n31 އޮކްޓޯބަރ 2019 ވަނަ ދުވަހުން ފެށިގެން 07 ނޮވެމްބަރ 2019 ވަނަ ދުވަހާއި ހަމައަށް ރަސްމީ ބަންދު ނޫން ދުވަސްތަކު ހެދުނު 09:00 ން ފެށިގެން މެންދުރު 12:00 އާއި ހަމައަށް ނައިފަރު ކައުންސިލްގެ އިދާރާގެ ބަޖެޓް ޔުނިޓުންނެވެ. ބިޑް ޑޮކިއުމެންޓް ދޫކުރެވޭނީ ރަޖިސްޓްރީކޮށްފައިވާ ވިޔަފާރިތަކަށެވެ.\nބިޑް ޑޮކިއުމެންޓް ވިއްކާ އަގަކީ 50.00(ފަންސާސް) ރުފިޔާ އެވެ.\nޕްރީބިޑް މީޓިންގ އޮންނާނީ 07 ނޮވެމްބަރ 2019 ވާ ބުރާސްފަތި ދުވަހުގެ 13:00 ގައި ނައިފަރު ކައުންސިލްގެ އިދާރާގައެވެ. އިތުރު މަޢުލޫމާތެއް ސާފުކުރަން ބޭނުންވެލައްވާނަމަ 6620340 ށް ގުޅުއްވުން އެދެމެވެ. ޕްރީބިޑް މީޓިންގގައި ބައިވެރި ނުވިޔަސް، މަޢުލޫމާތު ބިޑްގައި ކަރުދާހުގައި ހިމެނޭތީ، ބިޑް ޑޮކިއުމެންޓް ގަނެފައިވާ ފަރާތްތަކަށް ބިޑް ހުށަހެޅިދާނެއެވެ.\nބިޑް އޯޕަން މީޓިންގ އޮންނާނީ 14 ނޮވެމްބަރ 2019 ވާ ބުރާސްފަތި ދުވަހު 13:00 ގައި ނައިފަރު ކައުންސިލްގެ އިދާރާގައެވެ.


"Beyrah Nugos Geygai Madu Kuravvaa!", Mihen Bunelumakun Adhi Nufudhey! – adduLIVE\nLast Updated: May 25, 22:48\n"ބޭރަށް ނުގޮސް ގޭގައި މަޑުކުރައްވާ!" މިހެން ބުނެލުމަކުން އަދި ނުފުދޭ!\nMar 31, 2020, 14:53 މުހައްމަދު ސައީދު މޫސާ ވަޖުދީ\nކްރޯނާ ވައިރެސް އެންމެ ބާރަށް ފެތުރެމުންދަނީ ބަސްނޭހި ގައުމުތަކުގައެވެ. އިޓަލީގައެވެ. އެމެރިކާގައެވެ. އެފަދަ އެހެން ގައުމުތަކުގައެވެ.\nކޮރޯނާ ވައިރަހުން ސަލާމަތްވާން ގައުމު ފުރަބަނދު ކުރަން އެދުމުން ބައެއް ގައުމުތަކުގެ ވެރިން އެކަމެއް ނުކުރެއްވިއެވެ. ބޭރަށް ނުނިކުންނަން ވެރިން އެންގެވުމުން ރައްޔިތުން އެއަޑެއް ވެސް ނޭހިއެވެ.\nބަސްނޭހި ގައުމުތަކުގެ ރައްޔިތުން މިއަދު ތިބީ ކޮރޯނާ ވައިރަހުގެ ޝިކާރައަކަށްވެ ހަނާހުނިވެފައެވެ. މަރުވެފައި ތިބި މީސްމީހުން ގަބުރުސްތާނަށް ގެންދަނީ ދެވަނަ ބޮޑުހަނގުރާމައިގެ ދުވަސްވަރު ބޮން އަޅައިގެން މަރާލި، މީސްމީހުން ގެންދިޔަހެން ލޮރީތަކަށް ލައިގެންނެވެ. އެއީ ކާކު ކަމެއް މިއީ ކާކު ކަމެއް އެނގޭކަށް ނެތެވެ. ބަލިމީހުންނަށް ގޮވާލަން ދިއުމުގެ ހުއްދައެއްނެތެވެ. މުސްކުޅިން ތިބީ ބޭހެއް، ފަރުވާއެއްނުދީ މަރަށްދީގެންނެވެ. ދަރީންނަށް މައިންބަފައިންގެ، މައިންބަފައިންނަށް ދަރީންގެ ފާތިހާ ދުވަހެއްވެސް ނޭނގެއެވެ. ސައުވީސް ގަޑިއިރުގެތެރޭގައި 800 އަށްވުރެ 900 އަށްވުރެ ގިނަ މީހުން މަރުވަމުން އެބަދެއެވެ. ދެރައީ އެމީހުން ކޮއްޕާލާފައި ނަމަވެސް ވައްޓާލާނެ ސަންދޯކެއްހާ މިންވަރުވެސް ބައެއް ދިމަދިމާއިން ލިބެންނެތް ކަމެވެ.\nހައްދަވާ ބޮޑުކުރެއްވި ރަސްކަލާކޯ! މި މުސްލިމު ގައުމުކަމަށް ދިވެހިން ދައުވާ ކުރާ ދިވެހިރާއްޖެ ކޮރޯނާ ވައިރަހުގެ ނުރައްކަލުން މިންޖުކުރައްވާނދޭވެ!\nކޮރޯނާ ވައިރަހުން ރައްޔިތުންނާއި ގައުމު ސަލާމަތް ކުރެއްވުމުގެ ނިޔަތުގައި ރާއްޖޭގެ ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙު ވަނީ ރައްޔިތުން ބޭރަށް ނުގޮސް ގޭގައި މަޑުކުރުމަށް އެދިވަޑައިގެންފައެވެ.\n"ބޭރަށް ނުގޮސް ގޭގައި މަޑުކުރައްވާ!" ރައީސް ވިދާޅުވިއެވެ.\nބޭރަށް ނުގޮސް ގޭގައި މަޑުކުރާށޭ ރައީސް ވިދާޅުވުމުން ފުދޭ ހެއްޔެވެ؟ މި އުޅެނީ ހައްދަވައި، ގެންގުޅުއްވާ ﷲ ތަޢާލާގެ އަމުރުފުޅުތަކަށް ތަބާ ނުވެވިގެންނެވެ. އެތައް ހާސް ބަޔަކު ވޯޓުނުދިންނަމަވެސް އަޣުލަބިއްޔަތުން ހޮވިވަޑައިގެންފައިވާ ރައީސްގެ ވާހަފުޅަށް މިމީހުން ތަބާ ވާނޭ ހެއްޔެވެ؟\n"ތިޔަ ބޭފުޅުންވެސް އަމަލު ކުރަންވީ، ސިއްހީ ތަޖުރިބާ ކާރުން ދެއްވާ އިރުޝާދުތަކާއި ލަފާޔާ އެއްގޮތަށް. އެބޭފުޅުން އެ މަސައްކަތް ކުރަނީ ތިޔަ ބޭފުޅުންނަށް ޓަކައި. ތިޔަ ބޭފުޅުން ކޮށްދެއްވަންވީ ކަމަކީ ބޭރަށް ނުކުމެވަޑައިނުގެން ގޭގައި މަޑު ކޮށްދެއްވުން" ރައީސް ވިދާޅުވިއެވެ.\nރައީސް ވިދާޅުވިއެއްޗެއް ވިދާޅުވެއްޖެއެވެ. ގޭގައި ތިބީ ގޭގައި ތިބެން ކުރީއްސުރެ، ކޮރޯނާ ވައިރަސް ރާއްޖެއަށް އައުމުގެ ކުރީއްސުރެން ވެސް ބޭނުންވެފައި ތިބި މީހުންނެވެ.\nރޭގަނޑު 11 ޖަހާއިރު 12 ޖަހާއިރު އެމްޕީއޭލް ހުރަސްޖޮށް ސައިކަލުގައި ދެޖިންސްގެ ދެމީހުން ދަނީ މުދާ ބާލާކަށް ނޫނެވެ. ކޮން ޒަރޫރީ ބޭނުމެއްގައި ހެއްޔެވެ؟ ތާރު އެޅި ބޮޑުތަކުރުފާނު މަގުން ދެޖިންސްގެ ޖޯޑުތަކާއި އެއްޖިސްސުގެ "ޖޯޑުތައް" ދަތުރުކުރަނީ ކޮން ޒަރޫރީ ބޭނުމެއްގައި ބާވައެވެ! ކާރުތަކާއި ޖިޕްތަކުގައި ތިބި މީހުންގެ ޒަރޫރީ ބޭނުން ހުރިގޮތެއް ނޭގެއެވެ. އެނގެނީ ގޭގައި ނުތިބޭކަމެވެ. މާލޭގެ މަގުތަކުން މީހުން ހުހެއްނުވެއެވެ. ހާހުން ހާހުން ގުނާލެވޭނެއެވެ. ރޯދައަށް ތައްޔާރުވަނީ ވެސް ތޯއްޗެވެ. އެކަމަކު ރޯދައަށް އިތުރު ކޮރޯނާ ވައިރަސް ރާއްޖެއަށް ބޭނުމެއްނޫނެވެ.\nސައިހޮޓާތަކާއި ރެސްޓޯރެންޓުތައް ނަމުގައި ބަންދުކޮށްފައި ހުއްޓަސް އެތަންތަނުން ކާބޯތަކެތި ގަނެގެންދާ މީހުން މަގުތަކާއި ގޯޅިތަކުގައި ތޮއްޖެހި ފުރި، ކައިބޮއި ހަދަމުންދާތަން އެބަފެނެއެވެ.\nކޮރޯނާ ވައިރަސް ހަލުއިކަމާއެކު ގައުމުތަކުގައި ފެތުރެމުންދާތީ ގައުމުތައް ފުރަބަންދުކޮށް ރައްޔިތުން ގޭގައި މަޑުކުރުމަށް ހުރިހާ ގައުމުތަކުން ވެސް މިއަދު ދަނީ އިލްތިމާސްކުރަމުންނެވެ. އިންޑިއާއިން ދަނީ ބައެއްފަހަރަށް ލަޓިބުރި ހިފައިގެން ރައްޔިތުން ފަހައިދުވެ ގެއަށް ވައްދަމުންނެވެ. ޖުރިމާނާ ކުރަމުންނެވެ. ރަޝިޔާގެ ބިރުކުޑަ ރައީސް ޕުޓިން ގެންދަވަނީ ގެއިން ބޭރަށް ނިކުމެ އުޅޭމީހުންނާ މެދު ހަރުކަށި ފިޔަވަޅު އަޅުއްވަމުންނެވެ. ބޭނުމަކީ ގައުމާއި ރައްޔިތުން ކޮރޯނާ ވައިރަހުން ސަލާމަތްކުރުމެވެ. ޕުޓިންއަކީ ޑިމޮކްރަސީގެ ވާހަކަދައްކަވާ ބޭފުޅެއްނޫނެވެ. އޭނާގެ ޑިމޮކްރަސީއަކީ އޭނާ ގަބޫލުކުރައްވާ ގައުމީ މަސްލަހަތެވެ. ޗައިނާއިން ކޮރޯނާ ވައިރަސް ކޮންޓްރޯލް ކުރީ ހަރުކަށި އަދި ހަރުދަނާ ސިޔާސަތުގެ ބޭނުންކޮށްގެންނެވެ. ޗައިނާ ދުނިޔޭގެ އެންމެ ބޮޑު ބާރަކަށްވާން ފައި ނަގާފައި ވަނީ ޑިމޮކްރަސީއާ ނުލައެވެ.\nރާއްޖޭގައި ގެއިން ބޭރަށް ނުގޮސް ގޭގައި މަޑުކުރާށޭ، މަޑުކުރާށޭ ކިޔަކިޔާ ތިބެންވީހެއްޔެވެ؟\nދަރުބާރުގޭގައި މާޗުމަހުގެ 25 ވަނަ ދުވަހު ނޫސްވެރިންނާއި ބައްދަލު ކުރައްވައި ރައީސް ދެއްކެވި ވާހަކަފުޅުގައި ކޮރޯނާ ވައިރަސް ޗައިނާގައި ފެތުރެންފެށުމާއެކު ޖެނުއަރީ މަހުގެ6ވަނަ ދުވަހުން ފެށިގެން ސަރުކާރުން ރާއްޖޭގައި ރައްކާތެރިކަމުގެ ފިޔަވަޅުތައް އަޅަމުން އަންނަ ކަމަށް ވިދާޅުވިއެވެ. އަދި ހާލަތާއި ގުޅޭ ގޮތަށް ކަންކަން ބަދަލު ކުރަމުން އަންނަނީ ސިއްހީ ތަޖުރިބާކާރުންގެ ލަފަޔާއި އެއްގޮތަށް ކަމަށްވެސް ވިދާޅުވިއެވެ.\nއެހެންކަމަށް ވާނަމަ، ކޮރޯނާ ވައިރަހުން ސަލާމަތްވުމަށް ތަންތަން ބަންދުކޮށްގެން، ބޭރަށް ނުނިކުމެ ގޭގައި މަޑުކުރުވުމަށް ސަރުކާރުން ގެންގުޅޭ ސިޔާސަތާއި އިޖުތިމާއީ ދުރުމިން ބެހެއްޓުމުގެ ސިޔާސަތު މިހާރަށްވުރެ ހަރުދަނާ ކުރަން ނުޖެހޭ ހެއްޔެވެ؟\nނުރައްކާތެރި ހާލަތަކަށް ރާއްޖެ ނުވެއްޓޭނީ އެންމެންގެ އެއްބާރުލުން ލިބިގެންނެވެ. އެންމެންގެ އެއްބާރުލުން ހޯދައިގެންނެވެ.\nރާއްޖޭގެ އިމުގައި ކޮރޯނާ ވައިރަސް ޖެހިފައި ތިބި މީހުން އެބައުޅެއެވެ.\nވައިރަސް ޖެހިފައިވާ މީހަކު ރާއްޖެއިން ފުރަތަމަ ފަހަރަށް ފެނުމުން ބުނީ އެއީ ދިވެއްސެއްނޫން ކަމަށެވެ. އިޓަލީ މީހެއްކަމަށެވެ. އަދަދު ގިނަވަމުން ދިޔައިރުވެސް ބުނަމުން ދިޔައީ ދިވެއްސަކަށް ނުޖެހޭކަމަށެވެ. ބަލިޖެހިފައިވާ ދިވެއްސަކު ފެނުމުން ބުނީ އެއީ ބޭރުން ބަލި ޖެހުނު މީހެއްކަމަށެވެ. އެކަމަކު ބަލިޖެހިފައި ތިބި ބަޔަކު އިތުރަށް ފެނި ބަލި ފެތުރެން ފަށައިފިނަމަ މައިތިރިކުރަން ވަރަށް އުނދަގޫވާނެއެވެ. މުޅި ގައުމަށް ވަރަށް ބޮޑު ނުރައްކަލަކަށް ވެގެންދާނެއެވެ. ދިވެހިރާއްޖެއަށް ކޮރޯނާ ވައިރަސް ފެތުރެން ފަށައިފިނަމަ ބަލި މީހުންނަށް ފަރުވާދިނުން ފަސޭހައެއް ނުވާނެއެވެ. އަދި ގިނަ އަދަދަކަށް މީހުން މަރުވާން ފަށައިފިނަމަ ވަޅުލުން ވެސް ވާނީ ވޭނަކަށެވެ. ކަން އެހެން އޮތުމުން ކޮރޯނާ ވައިރަހާމެދު ދިވެހިން މީހާރަށްވުރެ ސީރިޔަސް ވާން އެބަޖެހެއެވެ.\nދިވެހިރާއްޖެއަށް އަދި މިވަރަކުން ނުފުދެއެވެ. ހަރުދަނާ އިތުރުފިޔަވަޅުތަކެއް ބޭނުމެވެ. ސުނާމީ މިހާރު އަންނަނީ އިންޒާރުގެ ރަނގަބީލުތަކަށްފަހުންނެވެ. ކޮރޯނާ ފެތުރިގަންނާނީ ރަނގަބީލު ޖެހުމެއްނެތިއެވެ.\nކްރޯނާ ވައިރަސް އެންމެ ބާރަށް ފެތުރެމުންދާ، ބަސްނޭހި ގައުމުތަކުގެ ލިސްޓުން ދިވެހިރާއްޖެއަށް ޖާގައެއް ބޭނުނުމެއް ނޫނެވެ.